
2008 je vignude 
di Crist 


IL 2007 AL RISPUINT 

al 6721 dal Circul Julian 

al 2761 de fondazion di Rome 

al 5768 dai Ebreus 

al 1429 (par nô, 1383) dai Maometans 
al 2189 de fondazion di Aquilee 

al 931 dal Stat patriarcjal furlan 

al 62 de Republiche taliane 


FIESTIS VARIABILIS 

la Cinise (6 di Fevrär) 

il miercus denant de prime domenie di Coresime 
la Domenie Ulive (16 di Marc) 

Pasche di Ulif (23 di Marc) 

la prime domenie dopo il pleniluni dal ecuinozi 
de vierte 

la Sense di N.S. (4 di Mai) 

40 dis dopo la Risurezion 

lis Pentecostis (11 di Mai) 

50 dis dopo de Pasche di Ulif 

il Corpus Domini (25 di Mai) 


FIESTIS DI PRECET 

dutis lis domeniis 

il Prindalan 

Circoncision di N.S. 

la Pifanie (6 di Zenár) 

Pasche Tafanie 

la Madone di Avost (15 di Avost) 
la Sunzion in cil di Marie Vergjine 

+ Fieste dai Sants (1 di Novembar) 
Pasche dai Muarts 


FIESTIS TALIANIS 
+ la Liberazion (25 di Avril) 
+ la Fieste dal Lavör (1 di Mai) 
+ la Istituzion de Republiche (2 di Jugn) 


RICORINCIS FURLANIS 

+ Riviel dal Carnavál dal 1511 (27 di Fevrár) 
la joibe grasse 

+ Aprovazion de leg 15 dal 1996 (22 di Marc) 
Ricognossiment regjonál de lenghe furlane 

+ Costituzion dal Stat Patriarcjäl intal 1077 (3 di Avril) 
Fieste de Patrie dal Fritl 

4 Aniversari dal Taramot dal 1976 (6 di Mai) 

4 Aniversari de muart dal Patriarcje Bertrant intal 1350 
(6 di Jugn) 

+ Sants Ermacure e Fortunat, Patrons dal Fridl (12 di Lui) 

+ Sant Martin Vescul (11 di Novembar) 

+ Aniversari de fonde de Filologjiche intal 1919 
(23 di Novembar) 

+ Sante Catarine di Alessandrie (25 di Novembar) 
Presentazion dal Strolic Furlan 

4 Sante Luzie (13 di Dicembar) 

4 Aprovazion de lec 482 dal 1999 (15 di Dicembar) 
Ricognossiment statál de lenghe furlane 

Preambul 


Juste la osservazion: “E il Lusinç?, Parce no ancje 
chel?. Cussi al bruntulave cualchidun di chés ban- 
dis. Ven a stäi che, vint fat il Strolic pal 2006 cul Ti- 
liment, al sarčs stat di just visási ancje di chel altri 
flum. Alore ve ca, pront il ricuart, cu lis sós gleseu- 
tis de bande di drete e di campe, e soredut cul non 
dal puest, che nus memoree bataiis e stragjis di ogni 
gjenar de vuere dal 1915-1918. NÓ o vin volút pensá 
che ché aghe tant limpie e biele che e cjante sal- 
tucant ta chés pieris e vedi distudát la sét (almancul 
ché, no podint fa scjampi la pore, il frét, i lambics) 
di chei puars zovins, chei di une bande e chei di ché 
altre. Aghe che no rivarà mai a lava vie lis inicuitáts, 
il delit di chei che a an “inventát” lodi di un popul 
cuintri chel altri. 

O vin tentat, cul Lusinc, di torná indaür di cent agns, 
cuant che la int di chés bandis si volevin ben e si sti- 
mavin. 

Se o sin riváts, o sin contents, se no almancul pre- 
seait la buine idee. 

Bon an e tante salút. 


Il Strolegant 


I disens des gleseutis a son di: 


GIAMPIETRO BRAIDA Avost 

WALTER DUSATTI Setembar, Novembar 
Eva FRANCO Mai 

LUCIANO PETTARIN Zenár, Jugn 
EDOARDO PIRUSEL Avril, Lui 

NOVELLO TENTOR Marc 

ALCIDE Turco Otubar 

GIOVANNI URBAN Dicembar 

Marie Vergjine Lauretane a Trenta 


Zenar 

PRINDALAN 

S. Basili il Grant 

Non dal Signór 

S. Ermis Martar 

S. Melie Martare 

PIFANIE DI NESTRI SIGNÓR 
S. Luzian Martar 

S. Severin Vescul 

S. Julian Ospedalir 

S. Aldo Rimit 

S. Paulin di Aguilee 

S. Modest Martar 

S. ILARI VESCUL 

B. Duri di Pordenon 

S. Maur Abat 

S. Marcel | Pape 

S. Antoni dal Desert Abat 
S. Prische Martare 

S. Mario Martar 

SS. BASTIAN E FABIAN MARTARS 
S. Agnes Vergjine 

S. Vincens Diacun 

S. Merenziane Vergjine 

S. Francesc di Sales Vescul 
Conversion di S. Pauli 

Ss. Tito e Timoteu Martars 
S. ANZULE MERICI MUINIE 
S. Tomas di Aguin Predi 

S. Costant Vescul 

S. Martine Vergjine 

S. Zuan Bosc Predi 

Marie Vergjine Lauretane 


Trenta 


Bruno Bensa 


artint di dulà che il Lusinc al tache a cori viers il 

mar, la prime glesie che si cjate e je ché dal país 
Trenta, dedicade a Marie Vergjine Lauretane. 
La gleseute che o viodin al di di vuč e je stade fate 
su tai prins agns dal Núfcent. I afrescs intal interni a 
son opare dal pitor Tone Kralj, che al à vivút in Val 
Trente tai agns 1944 e 1945. 
La prime gleseute in chest puest e je stade fate fà sù 
dal cont Erman Attems di Sante Crós tal 1690 pai la- 
voradors des sös fusinis e minieris. La plui picule des 
dós cjampanis che a clamavin la int a messe e jere 
stade fondude sul puest. Di cheste vecje gleseute a 
son ancjemo conserváts: un riléf in marmul sul altár 
cu la figure de Anunciazion e la statue de Madone 
“Nere” che e ven esponude dome pe fieste de As- 
sunzion in cil de Vergjine. La int dal puest e contave 
che il cont Attems al veve regalát ae glesie une spi- 
ne de corone di Crist come relicuie che al di di vué 
no si cjatile plui. Cul benefici dai Attems la gleseute 
e à vat za dai prins agns il so plevan. Dal 1718 al 
1781 vál a dí par plui di 60 agns al à svolt cheste fun- 
zion Franz Lucenperger di Gurize. La int lu stimave 
une vore, massime pes sós profeziis. Si crót che pro- 
pit par chest la gleseute e sedi deventade destina- 
zion di pelegrinacs. Inte gleseute si viodevin agns 
daspo tancj vóts ae Madone fats tai timps di chest 

predi. Cuant che il fier des minieris nol rindeve plui, 
dute la economie de valade si ridusč in pocs cjamps 
e passons sù pes monts. Ancje pre Franz al scugni lá 
a passoná nemái par podé tira indenant. Ma la po- 
polazion e continuave a domandäi conseis cemüt 
scombati cuintri la miserie. 


Dolce Malincunie 


Luigi Bevilacgua 


Pinsirs stravagants 

a svolin sul cil 

lizérs come nuvulis 
che a contin lis flabis 
al cür nemorät. 


La vite e cjamine, 
e distude i agns 
che a colin adučs 
come une frane. 


O vif il gno timp 

tune dolce malincunie 
che mi jude a campá 

tra lagrimis saladis 
simpri prontis in sachete. 


Signór, judimi, 
lassimi la fantasie! 

Ai fantas 


Fabiana Castellarin 


Fevelada di Ciasarsa 


Fantas 

dai vui ch'a lusin parsora il vagon 

da la frescia e ‘sa vecia soventiit 

i no voi divi che il vustri paron 

al vi giavara dut chel ch'i veis vüt. 

I moveis sensa pas la pluma dal ciapiel 

i no saveis se “si in uera al sara cussi biel 
e intant ch'i vi passais ‘na sigareta 

i vi domandais se destin ch'al vi speta. 
Vine ains, puc mancul, la vustra etàt 

i veis lassät il ciamp, il soreli da l'estàt 

e cul cour da leon e orgoiu sinseir 

la muart a e il vustri ultin penseir. 

Da duta l'Italia i vi seis riunis 

saludàt la morosa, la mari e i fis 

e svintulada a ducius cun ligria la man, 
tornà indavour a è biel che doman. 
Smontàs dal treno, vardait indavant, 

i vinsarin ma no savin cuant 

a era massa par vualtris l'emossion 

e i no veis jodut li vustris scarpis di carton. 
Alpins, i sin doma al prin dì 

no steit a crodi ch'a sedi sempri cussì 

i Rus a son in banda, a son davour 

e a spetin ch'i si movedis e ch'i sedis four. 
Ades ch'i seis ucbi, montàt l'acampamint 
cun chel al monta fuart encia il vint 

e prin che nissun al tachi a tabaiá 

a colin i flocs, a scuminsa a neveá. 

“I vin freit, i vin seit, i vin fam" 

tal toc tacada la piel da la man 

e tal cour un penseir par fàlu scialdà: 
Mama i soi vif, no sta smeli di pred. 
Madona, tal ciàf di mè mari metigbi ‘na 
man 

no sta fála plansi pal so fi lontan 

che almancul ic a stedi ben 

e duta la ‘sent a cui i ten 

E la colona di spirs ch'a no si dan pas 

a durmissin ta li tendis di glas 

e cualchidun di lour tal mies dal pausà 
doman di matina a nol si sveiara. 

I colps rus a marcelavin ta li orelis 

e inta la not il sigà da li sentinelis, 

i laments dai alpins sempri pi fuars 

a cuiersevin chei dal passà dai ciars. 

E intant che la uera a tonava 

e a copava i omis ingrisignis 

tal Friùl la mari a si insenoglava 

“In uera, Signou, i ai doi fis" 

e clamas i fradis, li sours e il pari 

a tacava cu la corona dal Rosari. 

Il fantat ch'al spara sensa fin a nol à guans 
e la mari a prea duciu i sans 

"n altri sovin nol à pi scarpis par ciaminá 
e cu li strassis dai muars al jout se podei fà. 
Da i bras stracs, da li giambis ch'a no 
tegnin in pie 

nencia i rus a san il parse 

a rinàs sensa cunfin ‘na fuarsa 

Pultin lumin da Vultima speransa. 
Fantas, i seis dai leons, 

nuia vi spagutis, nencia il dolour dai 
canons 

e cu 'n sfuars ch'a nol a nuia di uman 

i nemics a son paras lontan. 

Fantas, ta la ciarta i varessis vinsùt 
tai cours vardait si ch'i vin pierdul, 
sentmil alpins, martars dal sanc sant 
che a Nikolajewka a an ciatat la muart. 
I vin suiat li ‘agrimis a li vustris maris 
enciamo stretis ai rosaris 

veciis prima dal timp, vistidis di neri 
cui fis sensa un simiteri. 

Fantas, cuant ch'a cala trista la sera 
a ognun di vualtris a rivi ‘na preiera 
‘na ‘agrima di stelis e di rispiet 

par ognun di vualtris, fi benedet. 


Chista puisia a č dedicada ai nustris muars in uera, in parti- 
colar ai Alpins ch'a àn ciatàt la muart ta li neifs da la Russia, 
ta la Campagna dal 1942/3. 

Sant Belin 
Belen? 


Barbara Cinausero - Ermanno Dentesano 


L: dedicazion a Sant Belin e salte fúr plui di cual- 
chi volte in Friûl, tant che, par esempli, a Polac, 
dongje Redipuie, a Darnaca, dongje Cividát, a Penei, 
dongje Claut, a Midune, a Sant Zorc da la Pinze e vie 
indenant. Intal cas di Sant Zorc da la Pinze o vin une 
gleseute che e sta inte borgade di Sant Maurut, gle- 
seute che e je avodade ai Sants Belin e Maur. Il prin, 
che al vivč inte prime metat dal secul XII, al fo ve- 
scul di Padue, nomenat tor dal 1128 e muart intal 
1147, intant che al lave a Rome. La só muart, dut cis, 
no fo natural: al fo cun di fat sassinat intun bosc dal 
Polesin e il so cult si pandč, tant che martar, intai te- 
ritoris di Adrie e di Padue. Non si sa ben par ce 
mutif, ma subit daspo al scomencà a jessi invocát 
cuintri lis muardudis dai cjans rabiós e cheste cro- 
dince e je restade fin in di di vue. 

Cemût ise, alore, che il so cult si € pandüt des nestri 
bandis? Par vie dai lófs che a infestavin dute la Pa- 
trie, come che al a ben spleát di resint Pieri Carli Be- 
got? No, no je propite cussi. 

Po ben, o pensin che si trati di falsis etimologjiis, co- 
me che si dís in lengac tecnic. Ven a stái che cualchi 
gleseute o cualchi ancone e je stade par antic avoda- 
de al sant nome pal fat che prin, inta chel lúc, al esi- 
steve un toponim che al someave al so non. E savé- 
so ce toponims che a jerin? Inalore, scuasit dal sigúr 

a jerin teonims, ven a stái nons di un diu e nó o savin 
che lis popolazions celtichis che a stavin inte nestre 
regjon a adoravin Belen, diu dal fúc e dal soreli; ma 
ancje - viodét ce combinazion - diu lóf, stant che a 
lui i plaseve inmascarási par someá a ché besteate. A 
saponte di chest supuest o vin cualchi biel jutori: ver- 
bigracie il fat che a Darnaca, dongje Cividát, e je sta- 
de buride für une statuute dal diu e a Penei, parmis 
di Claut, une iscrizion. Il cas plui cognossút di intitu- 
lazions di cheste fate inte nestre regjon al e chel di 
Beligne, teren che al sta póc disot di Aquilee e che 
za Zuan Batiste Brusin al veve capit che il so non al 
divignive dal diu Belen, che al pupilave la citat. 

Si che duncje, lis popolazions celtichis che a stavin 
in chescj sits a adoravin il diu Belen e, cuant che a 
forin cristianizadis, il cult al le pierdút ma, ca e la, al 
resta cualchi toponim che, dut cas, la int no capive. 
Cussi, plui indenant tal timp, cuant che si scomencà 
a fevela di Sant Belin, a pensarin di intitulái ju edifi- 
cis di cult dal dulintor. 

Di in chč volte, in chestis gleseutis e anconutis, no 
tantis par di il vér, la int e pree Sant Belin, tant che 
prime e preave il diu Belen. Come che o viodés, par 
cás si trate simpri di intitulazions che a án a ce fá cu 
la religjon. Ma salacor no si trate tant di un cás, par 
vie che forsit ancje in chestis zonis e jere restade me- 
morie di cualchi vieri cult fin a timps plui resints e 
daspo chescj cults a forin inglobáts inte religjon cri- 
stiane e stramudáts in rituái gnúfs. Cussi al sucede 
ancje pes rogazions, pal Nadál e par tantis altris fie- 
stis, cerimoniis e tradizions. 

La pas 


Giannino Angeli 


La pás che o domandin 

e vignard 

cuant che la reson 

dal mont 

e deventard regjine; 

e ognun di no 

si sintara di vele 

e declamále a ducj 

come tesaur 

di vite e civiltát. 

Alore si che il sanc 

al sparira des stradis 

nissun al murira di fam 

e al finira di trai 

ancje il canon sul cjáf de int 
e bombis 

no saran a scjassà cjasis 

e dut l'amór che o vin in nó 
ducj lu dara a ducj. 

Biel lant vie 
pare 
Muimans 
Cristina Cataldi - Ada Cotterli - Gemma Dal Forno 


čso mai stat a Muimans? Cumo nó o sin par stra- 

de. Muimans al e un país poiát sul plan, metút 
par lunc di soreli jevät a soreli a mont. Chest país di 
uns dodis chilometris cuadris si cjate parél ae strade 
statäl Cividät Udin. La strade principal e scomence 
cun vie Rome e e va fin la de ostarie "Di Barbian”; 
subit dopo si va par vie Sant Zuan che e finis dula 
che si incrose la vie Maline. Di li si invie propit la vie 
dal Tei che e rive fin sul stradon, la strade nazionál. 
Muimans, che al fis Comun, al à sù par ju uns 1600 
abitants, comprendude la frazion di Butinins. Jen- 
trant, bande di soreli jevát, si intopisi inte vile “De 
Puppi” cu la gleseute dedicade ae Imaculade Conce- 
zion. Subit dopo al è il lúc dai Miculins, cun ché bie- 
le ancone dedicade ae Madone cul Frut. Biel lant in- 
denant o vin il municipi cu la bancje, la biblioteche 
e la sale des associazions: inte facade, pituràt a fresc 
sul mür, al è un biel orloi di soreli cu la scrite “Il so- 
reli al jeve par ducj”. O varessin di visási, ise vere? 
Di ché altre bande de strade, e je la farmacie. 
Simpri lant a dilunc pal país o cjatin prime il monu- 
ment ai Muarts in vuere, po dopo la place Division 
Julie, la che e je une altre bancje, doi bars (come 
che si dis cumò, ma a saressin lis ostariis modernis) 
e “La buteghe di Tec”. De place e scomence la vie 
de glesie parochiäl dedicade a Sante Marie Assunte. 

Plui indenant, sul múr de cjase dai Nadaluts, si cjate 
une altre anconute dedicade ae Madone cul Frut. 
Dongje a son lis scuelis, ché primarie, ché de infan- 
zie e il cjamp par zuiä di balon. A man campe si vio- 
din sul múr de cjase dai Cjarandins cuatri statuis re- 
ligjosis e li dongje e je la pueste. 

Vignint ju o cjatin la vie Viole che e va fintremai ae 
fermade de liturine. In vie Sant Zuan o scugnin fá 
une polse devant de gleseute di Sant Zuan Batiste in 
Maline, un tesaur dal 300 d.d.C., restaurade dal 1348 
e di in ché volte in ca restade cussi come che le 
viodin. 

Lant vie pe vile o cjatin une ancone di Jacum Pitór 
sul lúc dai Tilats. Une altre ancone fate par un avot 
si cjatave su la cjase dai Pontonuts: cumo cheste Ma- 
done cul Frut e je stade spostade in vie Mommejus 
e al so puest a An metút Sant Uldari protetor dai 
cjacadors. 

Simpri biel lant in vie Maline, paralele de vie Rome, 
o cjatin dongje de glesie parochiál, sul mdr de cjase 
dai Zentilins, la ancone de Madone Sunte. 

Une vore impuartante inte antighitát e je stade ché 
glesie di Sant Donat in Val che si cjate a man campe 
sul stradon, val a dí la vie Nazional, saltant fúr di 
Muimans e lant a Udin. Di no dismenteá e je la mai- 
ne, une vore biele, che si pues lá a viodi a Cjasalp, 
un borc antic. 

A Muimans a son une vore di stradis cul non furlan: 
vie Centenár, vie Cjarandis, vie Cjarnescje, vie Cro- 
sadis, vie Gorghis, vie Noiariis, vie Pocatis, vie Roe- 
de, vie dal Tei, Troi de buteghe e vie Vieris. 

Par dáus cheste cerce, nó, Cristina, Ada e Gemma, o 

vin talpinat a di lunc su e ju pal país e po dopo pe 
ciclabile e o sin rivadis fintremai a Cjasalp dula che 
o vin viodude la biele mainute. 

E cumo, a proposit di “Biel lant vie par Muimans”, us 
disin: nol e mai stat scrit un titul miór par fevela di 
Muimans, il nestri pais! 


Un barcon par cjala 


Bianca Maria Favot 


Un barcon par pode cjalá la int che e passe, 

i fruts che a zuin, machinis, la vite che e cor vie. 
Jo o pensavi che al fos curiosá, 

ma invezit o ai scuviert che e je medisine dolce, 
che e da soléf e fuarce par pode sopuartá 
moments di solitudin. 

Storiis di pais 
La vacje 


Dino Mulloni 


ubit dopo de ultime vuere, tal gno país, come par 

dut il Fridl in chei agns, a jerin tantis fameis che 
a vevin une o plui vacjis inte stale. Cuant che la vacje 
e mateave (si diseve cussi cuant che e leve in calór), 
par che e restas plene, bisugnave puartále a compa- 
gnä dal taur. La stazion di monte plui vicine e jere a 
Venas (noaltris lu clamin Vernàs), il pais dongje. Bi- 
sugne savé che cuant che la vacje e matee e deven- 
te come mate; e je ancje pericolose e bisugne stá une 
vore atents parce che e vúl scjampà ogni moment e 
si stente a tignile; cussi, mancul strade si fás, e man- 
cul pericui si corin. 
Une volte che gno fradi e jo o stevin menant la vacje 
che e mateave dal taur, si viót che jé no lu veve 
capit, nus e scjampade. E à saltát une plante di vits 
come nuie e par cjapàle o vin scugnüt corii daür par 
doi chilometris. 
Tai agns Cincuante, di là dal puint tal curtil di Diplot, 
a meterin sú une stazion di monte artificial. Ché e 
deve la garanzie che la vacje e restàs plene, cuant 
che, cul taur, no simpri e leve drete. Cussi cuant che 
la vacje e mateave ducj a levin a puartále a la mon- 
te artificial. Pardavér no ducj, par vie che Min, cuant 
che la só vacje e mateave, i meteve la cjavece e la 
puartave fin al pais dongje dulà che a vevin i taurs. 
A chel che i faseve notá che in país e jere la stazion 

di monte artificiàl, di pocjis peraulis come che al je- 
re, Min al rispuindeve: une volte al an che e gjoldi 
ancje la vacje! 


Lucia Osso 


La polente 


La mame e messede lente, lente, 
sul füc si cuei la polente! 
Blancs e ros come i milucs, 
ator de taule a son siet fruts 
che spietin polente e companadi, 
di sparli fra sûr e fradi. 

E je cuete! E je di strucjd! 
La none e clame dute 

la famee a cená. 

L'odór si spant pe vile, 

il puar che al d fam, 

al poche inte puarte, 

e al slungje la man. 

Lat e polente i ven dát 

e par usgnot al a mangjät. 
Su la tieze al va a durmi, 
in spiete di un gnüf di. 

A somein contis, 

o vin dismenteál, 

a son verelčils 

dal secul a pene passât! 

La magjie 
Femenate 


Genny Scarsini 


a sere dal cinc di Zenär une vecje siore de picu- 

le frazion di Cjasäs, intal Comun di Paulär, e cja- 
le il prät di Sembide in direzion de grande Femena- 
te che e domine la valade e e pense: “Cemüt saraie 
la anade chest an? Saraie biele come l'an passät?”. A 
mancjin ancjemo pocjis oris prime che il plui vecjo 
dal país al dedi fúc, ma la sperance che al vegni un 
bon an e jemple il cúr de vecje siore. 
Une vite di sacrificis la só, dedicade ae famee e al 
dúr lavór dai cjamps e dai práts. E domande dome 
bogns auguris a chest secolár rit de epifanie. 
“Di ce bande che al lara il fum? Sperin che al ledi 
viers Ravinis!”. La none e cjale ancjemo cualchi 
minút la grande sagume a forme di rombe jemplade 
di fen e di paie. Daspo e va viers cjase par spietá la 
zoventút che e passe cul zei a cjoli la farine, il for- 
madi, la luianie, Pont e lis cartufulis par prepara la 
cene par dute la int de frazion. 
Cuant che e cale la sere il prát di Sembide si jemple 
di spetatórs. Al e rivát il moment di brusá la Feme- 
nate. Il ros dal fúc al lumine la gnot, il calór al scjal- 
de l’aiar invernál e si sint odór di brusát. Il spetacul 
al dure pócs minúts, ma al e magjic e emozionant. 
La none e a contát a só gnece la impuartance des 
nestris tradizions leadis al mont rural. 
Intal cjaf de zovine a restaran simpri lis peraulis de 

none, il ricuart di une comunitat che si strenc ator 
des sós tradizions, i odórs e i colors di un event che 
tal Doi mil al continue a jessi celebrat, ma che al fon- 
de lis sos lidris inte storie des vecjis civiltits che a 
popolavin i nestris lücs. 

Persistencia de la memoria 


Mireia Companys i Tena 


“No quiero que te vayas, / dolor, última forma / de amar”. 
Pedro Salinas, La voz a ti debida 


Gaudire del dolor fins que s'escoli 
D'aquesta urna que acull el to record, 
mentre encara les llàgrimes no esborrin 
els contorns del miratge del teu cos. 
Mentre em fibli el resso de les peraules 
Que creuaven el mar de la distancia, 

i em turmenti labis del teu silenci 

i temolin d'enyor les meves mans. 


Gaudiré del dolor de la nostalgia 
Mentre sigui capac de perllongar-la, 
d’evocar-te i bastir amb els meus mots 
l'edifici que babita el teu fantasma. 
Mentre em faci estremir la teva absencia, 
i l'oblit no sadolli els seus desitjos 
devorant les empremtes dels teus bracos 

i la fam dels meus llavis anbelosos. 


Gaudiré els darrers moments de joia 
Rebolcant-me en el fang del teu menyspreu, 
en l'esteril record del teu rebuig, 

conjurant un cop més la teva perdua, 
rosegant les engrunes del banquet 

dels instants compartits que les onades 
d'un naufragi imprevist d'indiferencia 
negaran i ompliran d'olors banals. 

Perguč mentre t'enyoro encara els meu 
I ets amb mi i il lumines aquests mots, 

i et fas verb dins la meva carn malalta 

i guareixes l’esquing de la memoria. 
Ino ets tu, ni ets aqui, ni els part de mi, 
però a través dels meus versos tremolosos 
esdevens un cop més amagatall, 

un sentit, un mirall, una resposta. 


Per aixö gaudiré del meu dolor, 

que encara és viu i autèntic i ferolge, 

fins que el temps m'arrabassi la teva ombra, 
i sendugui per sempre el teu llegat. 

Fins que rere els meus passos esgolals 

Tan sols resti un immens desert d'oblit, 

i el teu nom sigui fum, i el teu esguard 

una imalge perduda en el no-res. 

Persistence da la memorie 


Mireia Companys i Tena 


“No vuei che tu ti ‘nt vadis, / dolor, ultime forme / di amä” 
Pedro Salinas, Za voz a ti debida 


O gjoldarai dal dolor fin che nol sbrissara für 
di cheste urne che e conten il to ricuart, 

fin che lis lagrimis no scancelaran 

i contors dal mirac dal to cuarp. 

Fin che mi spinard il rivoc da lis peraulis 

che a traviersavin il mdr da la distance, 

e che mi tormentara l'abis dal to silenzi 

e che a trimularan pe tó mancjance lis mes mans. 


O gjoldarai dal dolór da la nostalgjie 
fin che o sarai buine di sprolungjále, 

di evocáti e costruî cu lis més peraulis 
l'edifici la che e abite la tó fantasime. 
Fin che mi fasara trimá la tó assence, 

e la dismentie no saceara i siei desideris 
divorant i impronts dai tiei bracs 

e la fam dai miei lavris seneós. 


O gjoldarai i ultins moments di gjonde 
rodolantmi intal pantan dal to dispresi, 
intal ricuart sterp dal to refüt, 
sconzurant inmo une volte la tó pierdite, 
roseant i frucons dal banchet 

dai istants condividitts che lis ondadis 
di un naufragji inspietát di indiference 
a nearan e a jemplaran di odórs banáls. 

Parce che fintant che tu mi mancjis tu ses gno 
e tu sés cun me e tu iluminis chestis peraulis, 

e tu ti fás verp dentri da la mé cjar malade 

e tu vuarissis la feride da la memorie. 

E no tu ses tu, ni tu ses achi, ni tu ses part di me, 
pero traviers dai miei viers trimulós 

tu deventis ancjemo une volte sucril, 

un sens, un spieli, une rispueste. 


Par chest o gjoldarai dal gno dolór, 

che ancjemo al e vif e autentic e feroc, 

fin che il timp no mi discjolara la tó ombre, 

e si menarà vie par simpri il to leát. 

Fin che daür dai miei pas scunits 

al restarà nome che un imens desert di dismentie, 
e il to non al sarà fum, e la tó cjalade 

une imagjin pierdude intal nuie. 

Al baste poc 


Ilva Simonit 


Al baste póc. 

Un slambri di cil 

e cualchi stele 

di gnot 

par compagnie 

dopo lis zornadis 
tienudis adun 

balant suntun puint 

di strussiis e doves. 

E simpri plui fuart 

a sburtin chés sensazions 
di padin jenfri lis olmis 
che a vulucin 

la bielece de vite 

che e cor vie 

avuale a chel riul 

di aghe nete. 


29 ZENAR 


Mecaniche 
fine 


Alan Brusini 


I: dal Blanc a jerin nassüts inteligjents. I me- 
stris des elementárs ur disevin ai lör di cjase: “O 
sin disperäts, no savin plui ce insegnäur, i zimui a 
san za dut!" E cussì a Udin, la che i professórs si cja- 
lavin in muse disint che no savevin ce metisi a fa. 
Brusade ancje la Universitát tant che se al fos un zúc 
di odulis, i zimui, che si clamavin Tite e Toni, a pen- 
sarin ben di lá pal mont: Tite in Svezie e Toni in 
Svuizare intes industriis de mecaniche fine. E dal 
puest di lavór a mandavin in Italie zúcs a incjastri di 
une dificoltát mortál, ma culi no ju cjapavin sul seri. 
Nancje ur rispuindevin. Se Tite i mandave a Toni un 
orloi che al fevelave, Toni i mandave un altri stoc, 
inmo plui complicát. Ma une di Toni de Svezie i 
manda a so fradi un pacut cun dentri un filistrin tant 
sutil che a voli crot no si rivave a viodilu. "Ti trai, ce 
scherc di pote isal chest ca?” al diseve Tite. Ma metút 
il pac sot di une lint, si visa che la drenti al jere un 
fil di fier biel e bon. Alore Tite je metč dute; e al č 
vonde dite che il so inzen nol veve confins. Dopo fa- 
te la vore che al saveve lui, sierat il pac cu la dire- 
zion di so fradi, lu manda in Svezie. Viodút sot la lint 
il fil di fier che al jere come prime, Toni al pensa che 
so fradi si fos rindút. Invezit, metüt il fil in pits de- 
nant di une lint plui fuarte, Toni si visa che so fradi 
i veve fate la buse für par für, tant che se al fos une 

gusiele par punturis. 

Dopo di in ché di, nissun al à plui fatis buladis e i 
svuizars e i svedés de mecaniche fine ti àn fate la 
pàs. 


Torments 


Rolando Cassina 


S^ par vie de etát che aromai incjaminade inde- 
nant e tire dongje il moment dal judizi plui im- 
puartant, sta di fat che simpri plui dispes la incuiete 
memorie e ven stuzigade dai ricuarts de mé vite e de 
sÓ storie che, tamesáts intal drac di une traficade 
esperience, mi tormentin di rimuars e no cjate pás la 
cussience cjariade di mancjancis, di erórs, di tuarts, 
di capelis. 

E disperát o sgarfi ma no jessin ni di buinis ni di bie- 
lis. 

Ma isal pussibil cumbiná nuie di just di frut a vieli? 
Cussi resonant mi cjali dret tai voi denant dal spieli 
e come crude rispueste a une cussi pietose doman- 
de il rifles de muse si e voltát par pudór di ché altre 
bande. 

Kirchlein des Heiligen Geistes 
auf dem Berg Javorca über Tolmein 
Sant Spirt su la mont Javorca sore Tolmin 

S. Nocent Pape 

La Madone Cereole 

S. BLÀS VESCUL 

S. Gjilbert Abàt 

S. Aghite Vergjine 

La Cinise 

S. Ricart Re di Inghiltere 
S. Jaroni Emiliani Predi 
S. Polonie Vergjine 

I DI CORESIME 

La Madone di Lourdes 
S. Lalie Martare 

S. Anselm di Nonantole Abát 
S. Valantin Martar 

S. Faustin Vescul 

S. Juliane Vergjine 

II DI CORESIME 

Ss. Martars di Cuncuardie 
S. Simeon Vescul 

S. Conrát Rimit 

S. Dele Badesse 

S. Nore Regjine 

Catidre di S. Pieri 

S. Livi Martar 

III DI CORESIME 

S. Cesari Martar 

S. Sandri di Alessandrie Vescul 
S. Gabriél da la Dolorade 
S. Roman Abàt 

S. Just Martar 

Auc des Heiligen Geistes 
Javorca über Tolmein 


Bruno Bensa 


Ve Tolmein bis zu den Pologer Almen sind es 
zehn Kilometer (mit dem Auto) auf Lokalstrafšen 
úber Zatolmin. Etwa fúnfzig Meter hóher liegt die 
kleine Kirche des Heiligen Geistes, die 1916 von den 
Soldaten der ósterreichischen Armee zum Andenken 
an die vielen tausenden Kameraden errichtet wurde, 
die auf den Bergen ringsherum gestorben waren. 
Diese teilweise aus Stein und teilweise aus Holz er- 
baute Kirche ist ein architektonisches Meisterstiick 
des Malers und Architekten R. Geyling. Die inneren 
Verzierungen im Sezessionsstil wurden zum Teil an 
der Kunstakademie in Wien ausgefiihrt. Die In- 
nenwánde sehen wie Holzbúcher aus: daran wurden 
die Namen von úber 2800 Toten aus den vielen Lán- 
dern der Donaumonarchie eingeschnitzt. Dieses Kir- 
chlein wurde heimlich errichtet und zwar an einem 
Ort, der von den Beobachtungsständen der italieni- 
schen Artillerie nicht zu sehen war. 

In den letzten zwei Kriegsjahren wurde hier jeden 
Sonntag fúr die Gláubigen der in der Umgebung sta- 
tionierenden Regimente die Messe gelesen. 

Obwohl dem katholischen Glauben geweiht, wurde 
sie bald auch fúr die Anhánger der orthodoxen, evan- 
gelischen und sogar der júdischen und moslemischen 
Religion zu einem echten Wallfahrtsort, wo im Krieg- 
sgetúmmel einen Augenblick Frieden zu finden war. 


FEVRAR 34 


Vom Erdbeben beschádigt, wurde sie 1983 repariert. 
Seit einigen Monaten gehórt sie zum gemeinsamen 
Kunstvermógen der Europäischen Gemeinschaft. 
Die lateinische Inschrift in der Kirche: "Ultra cineres 
hostium ira non superest" sollte in der im vergange- 
nen Jahrhundert und zwar nach so vielen Kriegen 
und zahlreichen Toten gegründeten Europäischen 
Union wie folgt übersetzt werden: „Nie mehr soll der 
Hass den Grabstätten überleben“. 

Dieses Kirchlein gehört zu den Raststätten des „Frie- 
denweges“, dessen Eröffnung im Laufe des Jahres 
2007 im Isonzotal geplant ist. 


Version in lenghe todescje par cure di Barbara 
Cinausero. 


Sant Spirt gu la sore 
Tolmin 


Bruno Bensa 


i Tolmin si scuen fa dis chilometris (in machine) 
D.. pes stradis locals traviers Zatolmin fin aes 
malghis di Polog. Uns cincuante metris plui adalt e 
je la gleseute di Sant Spirt costruide tal 1916 dai 
soldáts dal esercit austriac par ricuarda i miárs di 
compagns muarts su lis monts dulintor. La gleseute 
progjetade dal pitor e architet R. Geyling e je une 
perle architetoniche, mieze di piere e mieze di len. 
Lis decorazions di dentri a son stadis fatis in part ae 

Academie di bielis arts e artesanie di Viene. Lis 
parčts a somein libris di len cui nons di passe 2800 
muarts di tantis nazionalitats dal imperi austro unga- 
ric. Fate su di scuindon intun lúc che no si rivave a 
viodi dai osservatoris de artiliarie taliane. Durant i ul- 
tins doi agns de vuere inte gleseute a disevin messe 
ogni domenie pai fedči dai reziments impostats su lis 
monts intor. Ancje se consacrade al rit catolic, e je 
deventade subite ancje pai fedči di rits ortodos e 
protestant e parfin pai ebreus e mussulmans un vér 
santuari dula che a cirivin cualchi moment di pas tal 
burlac de vuere. 

La gleseute, ruvinade dal taramot, e je stade come- 
dade tal 1983. Di pócs més inca e fas part dal “Pa- 
trimoni european comun”. La scrite par latin dentri 
de glesie “Ultra cineres hostium ira non superest” in- 
te Europe unide, nassude tal secul passát dopo tan- 
tis vueris che a An causät tancj muarts, e varčs di jessi 
voltade “Che l’odi nol rivi mai plui oltri lis sepulturis”. 
La gleseute e sara une fermade dal "Percors de pas" 
che al sta par jessi inaugurät dentri l'an 2007 inte vala- 
de dal Lusinc. 

Damar 


Manuela Gridel 


Dopo tancj agns al torne a cjase 

e al cjate Damár dut cambiál; 
Podór dal passät plui nol nase, 
intun prin moment mál al e restät. 


Planc plancbin al cjale ator: 
isal simpri il stes pais? 

Dula isal il cjarug che al cor? 
Dula sono lis sós lidris? 


Si sente dongje de fontane 

e si ricuarde des vecjis tradizions: 
lis nonutis che a filavin la lane, 

i frututs che a zuiavin cui balons. 


Al cjale abàs, un gjambar al viöt, 
un mosaic tal miec de place; 

di impensási alore al crot 

la storie di une antighe menace. 


Une di lis feminis a jerin che a lavavin 
tal lát 

che al sta dongje dal mulin; 

un mostri a pensarin di ve cjatát 

e a scjamparin sveltis come il cunin. 


Ioms alore a larin ju in scuadron; 
armálts e pronts par copà su dut, 

a scuvierzerin che chel besteon 

al jere nuie altri che un gjambarut. 

In 20 e 12 a jerin partits, 

a son torndis in trentedoi! 

A tornarin dongje ingjalits, 
vantanisi di velis salvadis di bessói. 


Dentri di se al fás une ridade; 

"Oh ce biele cheste storiute!" 
Propit in chel al sint une sunade, 
si jeve in pits, al va ji pe stradute. 


Al e Avost, dal gjambar la sagre... 
al pense "Alc alore al e restát!” 

E jessint di cualchi di in magre 
plui di un gjambar si e mangjät. 


Al cir cui bécs restáts de cene 

di pontá sul mus che al cor di plui. 
Une volte, si conte, a corevin in plene 
e i plaseve une vore, soredut a lui. 
Cuant che al prove a domandà, 

i siei amis lu ridin für: 

“Ma indulà sestu lät a stà, 

cui salvadis dal Darfur?" 


I ven intor l'aviliment, 

si met in bande cidin, 

e, par che no i vegni plui nuie indiment, 
al pare ju un altri tai di vin. 

Sant Valantin 


Barbara Cinausero - Ermanno Dentesano 


C: confusion cui sants Valantins! A son un biel 
pócs, almancul scandaiant la Biblioteca sancto- 
rum: chel di Chieri, chel di Condat, un vescul di Gje- 
nue, un predi a Lassois, un martar di Sandomierz, un 
vescul in Spagne, un vescul a Strasburc, un martar a 
Terni, chel di Tongres, chel di Treviri, chel di Rave- 
ne, chel martar cun Damian, chel di Sepulveda, un 
altri di Ravene, chel di Viterbo, chel martar cun 
Leonzio, inmo un altri di Ravene, ma soredut chel di 
Passau e chel martar che la só fieste e cole ai 14 di 
Fevrár e che ducj o cognossin. Si che duncje, o vin 
subite di di che in cetantis glesiis si fas une vore di 
confusion jenfri chescj doi che o vin nomenats par 
ultins, e nol e simpri clár di cuál sant che si trate. 
In Friùl a son plui glesiis, gleseutis e anconis avoda- 
dis a Sant Valantin: a Flumisel, a Sagrát, a Mania, a 
Copule, a Sant Vit dal Tiliment, a Udin, a Göt, a 
Damir, a Somplat e vie indenant. In chescj cas si fe- 
vele simpri dal sant plui cognossút, ven a stai chel 
dai 14 di Fevrar. Ma al pues nassi cualchi dubi su la 
vere dedicazion, soredut se si ten presinte la in- 
fluence che e a vút la culture todescje inte Ete di 
Miec, soredut intai secui dai patriarcjis todescs, che 
a son i secui stes di cuant che si e pandút il cult. 
Ma stait a sinti cemüt che a stan lis robis ator pe Eu- 
rope. 

La liende sul Sant Valantin plui antic e conte che al 
fo martar a Terni sot l'imperadór Claudi il Gotic, ven 
a stái intal 269. Al somee dut cás che chest sant nol 
sedi mai esistút, ma che al sedi stát un benefatór che 
i de al pape i bécs par tirá sü une basiliche, che da- 
spo i fo dat il so non. Par chest fat si scomengä plui 
in là a venerálu tant che sant. Nome plui tart si tacà 
a preálu cuintri il mál dal acident e po par protezi i 
nemái. 

Un altri Valantin, vivút intal VI secul, al fo forsit ve- 
scul a Passau e cula a son vuardadis lis sös relicuiis 
e al e venerát tant che protetór, ancje se al muri in- 
tal Sud Tirol. In cheste regjon, cun di fat, si pande 
sul imprin la venerazion pal sant. Il centri storic dal 
cult al e dut cás a Passau e di li si pande a Saffer- 
státten, Pettenheim, Haselbach, dutis citáts parmis 
dal Inn, e subit dopo a Kronacker. La só fieste si ce- 
lebre ai 7 di Zenár e une ai 4 di Avost pe traslazion 
dal cadavar, ma nome a Passau al e inmo clár di ce 
sant che si trate. 

In ducj chei altris puescj si à tacát subite a confon- 
dilu cul sant martar roman dai 14 di Fevrár e la con- 
fusion e je grande massime in Sud Tirol, la che il sant 
di Passau al e muart e al e stat sapulit. Cussi, fin al 
secul XIII dutis lis glesiis dai Grisons, dal Trentin, dal 
Tirol a comemoravin la só figure ai 14 di Fevrár e 
chest al sucedeve ancje sui calendaris des diocesis 
(Bressanon, Trent, Chur e vie indenant); nome tor 
dal secul XV si zonta a cheste date ancje ché dai 7 
di Zenár. 

Lis causions di cheste confusion no son mai stadis 
sclaridis. Intal Sud Tirol la confusion e je stade cussi 

penze che lis dos figuris si son dadis dongje intune 
sole, che e je deventade la plui popolär de regjon e 
e ven preade cuintri il mál dal acident e par protezi 
i nemái. 


Haiku furlans 


Mario Martinis 


Cigliocs dissipáts 
in glesie crós taponadis 
tarde la vierte 


Dopo i miei vues 
altris dis celescj pal mont 
e Diu che al tás 


Rose la sere 
parsore l'ultin amont 
no ziri i miei voi 


Il salt dal crot 
le poce a cerclis 
la lune d'Avost 


Ancone di cjamp 
su la man dal sant 
al duar il cai. 

Carneväl 


Pontafel 


Rita Baron 


Pontafel lis tradizions plui sintudis a son di 

origjin todescje e dome une, ricuardant il calen- 
dari, si è mantignude ancje daspo l'avent de Italie; e 
je ché dal “Coc”, par furlan “Taie” e par todesc “Blo- 
ch” o "Ploch". Cheste tradizion e jere doprade in du- 
te la Val Cjanál “Kanaltal”; cumo e je restade vive do- 
me a Pontafel insieme cun Sant Liopolt. Par solit la 
fieste si ten la penultime domenie di carnevál. La 
“Taie”, un arbul di pec, al ven dát in regál dal Con- 
sorzi vicinäl ai zovins vedrans dal país. La fieste e 
ven fate dome in chei agns che no si fasin matrimo- 
nis intal periodi di carneväl. I zovins, che a tain di 
bessói la plante, daspo a vegnin judáts da lis mulis a 
furni il tronc cun ramacs di pin insioráts cun flocs di 
cjarte e pecots coloráts. E je ancje une corone di pec 
di dula che a vegnin jú doi nastris di sede, un blanc 
e un neri a figura i doi sintiments che a son scrits in- 
tun cartel metat intal centri da la corone e dulà che 
al e scrit in gotic: “Trauer der Jungfrauen, Freude der 
Burschen” - aviliment des mulis, zoie dai zovins - 
cuant che il dit invezit al jere: *Freude der Maed- 
chen, Trauer der Bursche" - zoie des mulis, avili- 
ment pai zovins -. Il rit de "Taie" invezit nol vignive 
fat cuant che al jere stát celebrát un matrimoni intal 
periodi carnevalesc. Il coc al vignive metüt su di un 
cjar tirat dai cjavai, cumò cuntun tratór, vie par dutis 

lis stradis di Pontafel, cence passá i puints sul flum 
Pontebane, confin cu la Italie. A cjaf di un corteu di 
zovins, la "Taie", tra mots, zoiis e cjants e zire cjase 
par cjase tirant dongje bécs e regái di mangjá, come 
musets e craut, che a vignivin dopráts par preparä 
une buine cene cun ducj i paisans de vecje Pontebe 
Imperial par dopo fini la serade cun fiestis e bai in 
mascare. Ae fin da la zornade, prime da la cene, la 
“Taie” e vignive metude inte vecje place principal 
“Haupt Platz" denant dal vieri sit dal "Bar Impero” 
indula che e vignive simbolichementri vendude a la 
aste par finanziá il carneväl. I travestiments a jerin in- 
ventàts sul moment cjapant vistits e ogjets tiräts 
dongje di vecjos baúi o intai stai plens di polvar, par 
fä viodi cussi la grande semplicitat che si va a ciri in 
cheste manifestazion. 

Ancje vuč, cun cualchi modifiche e je une tradizion 
un grum sintude, e je une fieste semplice e antighe 
che e ven tramandade di gjenerazion in gjenerazion 
parcč che nissun al dismentei la storie e la culture 
montane che cun onór o sin part di jé. 

II mar te buse 


Elio Varutti 


Une buse tal múr di un simitieri 

ju par la Istrie, volude di un di chei che 

al č biel sepulit tal cjamp sant vieri. 

Cuant che al jere lát a comprd chel puest che 


al coventave propri pe só tombe 

si jere inacuarzüt che nol viodeve 

il mdr. - Chel mûr al salte cu la bombe. - 
Al dise - Parce po no si podeve 


tirálu jü di colp chel mür sacranon 
che no mi fasares nancje viodi il mdr. - 
- Nuie - Fasétmi almancul un busonon, 
une buse e sares un bon afár.- 


Lupteri, Gortan a son cierts nons dai istrians 
une none cravuale e i vons venezians. 


Note. Sonet ispirát e scrit ai 10 di Fevrár, Zornade dal Ricuart. Cheste di, par 
lec, e je dedicade ai istrians, zaratins, fiumans e dalmatins scjampäts cul 
esodi, daspo dal 1945, di cuant che chés tieris a son deventadis Jugoslavie. 
Al e stát calcolát de Associazion Nazionál Vignesie Julie e Dalmazie che in 
cent mil di lór, dal 1945 al 1960, a son passáts pal Cjamp pai sfoláts di Udin. 
Lór a jerin ducj talians, vignúts vie pe póre des foibis e des malegraziis dai 
titins, in vene di svindicási par ce che a vevin vút a ce fá sot dal fassisim. 
Il fat, il simitieri e la buse tal mür a son chei dal país istrian di Pinguente. 
Par cravuat: Buzet. O soi agrát ai fradis Cesare e Luciana Tancredi di Udin 
par la conte. 

LIS . 
mascaris 


Anita Perco 


is usancis di vistisi in mascare a Carnavál a esistin 

fintremai dai timps antics. Vue, a son tantis lis 
citáts e i pais che a son famós pe sfilade dai cjars 
mascaráts. Chi ator a son: Tissan, Lovarie, Monfalcon, 
Mugle, par no cjacarà di Vignesie. Ancje a Palme, 
agns indaúr e jere la mascarade che e sfilave ator de 
place tra la sdrume de int. Pecját che no je plui, parce 
che la place si preste propit ben. 
Cuant che o jeri frute jo o cognossevi dome la masca- 
rade di Tissan, ancje parce che la int no veve i miecs 
di vué par movisi. Une domenie gno pari cu la bici- 
clete mi a puartade a viodile, stant che il gno país al 
jere póc lontan di Tissan. 
E jere une zornade di Fevrár, frede, grise: sentade sul 
fier, o soi rivade a destinazion che o vevi lis mans 
come la glace, ancje se o vevi lis manecis di lane. 
Gno pari al A metude ju la biciclete intune famee e 
o sin láts inte place a viodi: e jere tante di ché int 
che jo o viodevi dome pits e gjambis. 
Ogni tant gno pari mi alcave di pés par che o viodčs 
ancje jo, e cussi o vevi ancje mancul frét. 
Cuant che a àn finit, o sin lats a cjoli la biciclete, che 
e jere intun bearc, dongje di une stale; gno pari i à 
domandait al paron se o podevin la drenti par che mi 
scjaldi. E jere une stale, ma mi pareve di sedi jentra- 
de in paradis. 

Dal sigúr e jere biele la mascarade di Tissan, ma jo 
mi visi sol dal fret. 


Storiis di pats 
Aventure 


in autobus 


Dino Mulloni 


O: lat a cjatà gno fradi che al sta a Udin, in Cja- 
vris. Par problemis di parc o ai preferit cjapa il 
treno di Cividât che intun moment ti puarte in sta- 
zion a Udin. De stazion fintremai in Cjavris e je 
lungje par un de mé etát e cussi o ai cjapát il bus. 
Sintade di front di me e jere une biele siore, parda- 
bon ben fate, no come lis gusielis di vué. Le cjali cun 
amirazion e ancje jé mi cjale fis. “Vústu viodi che, a 
la mé etat, o fás ancjemo colp su lis feminis”, mi soi 
dit. O ai tirát su li spalis, sburtát il pet in fúr e, cen- 
ce fa viodi la dentiere, o ai fat bocje di ridi. Je, par 
rispueste, e à sfodrät un biel ridec che mi a cjapät il 
cúr. Alore mi soi vicinát e jé si è jevade sù e...mi à 
cedút il puest. 

Madone Cereole 


Mario Martinis 


uperade la suee di Sant Antoni abát, aromai il ca- 

lendari al cor vie viers i ultins dis dal mčs di 
Zenár, i plui fréts no dome daúr des tradizions cli- 
matichis talianis, che a fissin propit tai ultins tré dis 
dal prin més dal an la rivade de criure (i famós "Dis 
de mierle”), ma ancje daúr de tradizion meteoro- 
logjiche furlane che, propit par Sant Antoni, cuntun 
proverbi e proclamave “Sant Antoni, un frét di de- 
moni". A son chestis lis zornadis tipichis dal Friül in- 
vernál, cui desoláts cuadris stagjonái batúts di aiars 
fréts, bagnáts di ploiis glacadis o taponáts sot dal 
mantil blanc de nef. Chest al jere il timp che i nestris 
vons a passavin tal cjalt dal fogolar e di li a cjalavin 
la campagne indurmidide, Port cuiet e la stale cui 
nemái che a polsavin. Ae fin di Zenár si sintive par- 
dut plui calme, rote dome dal ciulá dal purcit sgosat 
a buinore in cualchi curtil che al cuvierzeve il cjant 
dal gjal, des feminis che si cjatavin di corse par stra- 
de, de cjampane de sere che e saludave il soreli a 
pene lát sot dal orizont turchin. 
Ma propit in chest moment stagjonál dal frét plui 
fuart, il calendari al segne une fieste che e decreta- 
ve, no dome intai simbui, la fin de criure dal invier 
e il spandisi de lüs sul scurór cu la cressite lente de 
durade des zornadis. Cheste e je la fieste de Mado- 
ne Cereole che e segne il miec invier, la ponte scu- 

re de stagjon dal ritir e dal sium de nature. Cheste 
fieste e à une funzion precise di suee tal calendari 
eclesiastic, compagn di chel che la stesse fieste e A 
tal calendari popolir. Clamade plui comunementri 
Madone Cereole (Purificazion de B. V. Marie, vuč 
Presentazion dal Signor), par lis sos cjandelis bene- 
detis in glesie te buinore dai 2 di Fevrar, la fieste e 
costituis sedi un ultin revoc dal Nadal aromai lontan 
(la prescrite purificazion ebraiche de Vergjine Mari 
daspo di cuarante dis dal part), sedi une precise ta- 
pe dal progrčs dal timp incuiet che de Pifanie al ri- 
ve fin ae Pasche, cuant che il fúc vital al tache a mo- 
vi la fuarce vegjetal de tiere. La Madone Cereole, sis- 
temade ai 2 di Fevrar, o ben tal ctir dal invier, e je 
deventade cussi une suee o isule liturgjiche festive 
tal timp critic di purificazion e di passac che al puar- 
te in chel di Cuaresime (timp di spiete de Pasche e 
dal sflori dal gnüf cicli natura) e duncje tal moment 
plui ferbint di svolte de stagjon. 

Metude cun esatece tra il solstizi di invier e Pecui- 
nozi di primevere e duncje intun dai ponts plui stra- 
tegjics dal calendari, ancje cheste ricorence religjose 
cristiane e cjape dentri tradizions culturáls, riferi- 
ments simbolics, calcui dal calendari e tapis astrono- 
michis instrecadis fra di lór tal font arcaic di valencis 
paganis che a son insedadis di miárs di agns. Prin di 
dut chei de fieste celtiche di Imbolc ("Las dal in- 
vier"), o ben di une di chés cuatri grandis fiestis di 
fúc lunárs dal famós calendari nordic sudividút, oltri 
che des cuatri datis dai solstizis e dai ecuinozis, ancje 
des cuatri sostis di mieze stagjon (Samhain, Imbolc, 
Beltane e Lugnasad). E propit te fieste di Imbolc i 

Celts a celebravin la fecondität des bestiis e la nassi- 
te dai agneluts sot dai prins lusórs de stagjon 
ancjemo scure che pero e faseve aromai intindi la 
tornade dal soreli e la riduzion de criure invernal. 

Lis popolazions ruráls, cu lis lór semplicis cogno- 
ssincis empirichis, a savevin che il miec invier al č 
un moment une vore particolar dal an e un periodi 
delicat di transizion pe nature, dula che i lór vons a 
an metút la lór atenzion fin des epochis plui lonta- 
nis. In chest precis moment dal calendari dal soreli e 
di chel de nature, tal ctir de tiere a scomencin a 
scjaldasi i elements e il fúc vital de nature al e za 
piát, compagn di come che une volte al sucedeve te 
albe de fieste de Madone Cereole tes Glesiis dula 
che si piavin lis cjandelis gnovis e la lôr lûs debule 
e sclarive lis navatis che a jerin ancjemo nereosis. 
Cussi, oltri al significät religjös de avignude purifica- 
zion di Marie cuarante dis daspo il part, la flame be- 
nedete des cjandelis tal scúr (Benedictio novi lumi- 
nis o Ignis novi) e jere il simbul dal torná a dismo- 
visi de vite intes scuretáts di sotiere par misteriose 
gracie divine, dal movisi dal fúc de gnove vite che, 
purificade, propit in chei dis e scomence a torná a fä 
il so cicli misteriós. I rituäi liturgjics de Madone Ce- 
reole, duncje, a án come fondament la lús e a risul- 
tin in sintonie cul moment astronomic cuant che il 
soreli al torne sú cun fuarce tal orizont, tant che fin 
a cualchi desene di agns indaúr la date dai 2 di Fe- 
vrár e costituive ancje un riferiment antic di interes 
pes tradizion, une suee meteorologjiche, agrarie e 
stagjonál dal stes calendari des popolazions ruráls e 
cussi ancje di ché furlane. Cussi, la fieste de Mado- 

ne Cereole, par vie de so colocazion strategjiche tal 
calendari, e costituis un impuartant spartiaghis 
stagjonál e i múts popolirs leáts a cheste impuartan- 
te date di passac a jerin tancj. Par esempli a son 
ancjemo cognossüts i dits popolärs e lis pratichis che 
le rivuardin pes previsions su come che al sara il 
timp e lis osservazions sul progres dal soreli tal arc 
celest (“Madone Cereole, tant soreli e tante neveole”; 
“Ae Madone Cereole il frét al va in cariole”; “Ae Ma- 
done Cereole se al e núl o sin fúr, se al e clár o sin 
a miec unvier”). I prins dis di Fevrár a son chei dula 
che i rais dal soreli a scomencin a clipá i paisacs 
(“Fevràr, il soreli par ogni agar" al dis un proverbi 
une vore cognossút) e a iluminin une altre volte de- 
termináts ponts de cjase, de stale, dal curtil. Une vol- 
te chest event al jere une vore spietát (soredut in 
montagne dula che i rais a sclarivin di gnúf cualchi 
spice o calchi lúc da pit des valadis) e in tancj país 
dute la comunitát lu celebrave adun mangjant gnocs 
sui puiúi, dulä che finalmentri i rais a tornavin a bati. 
Cussì in chest pont fuart dal calendari invernál, in 
cheste impuartante tape di passac, marcade di segns 
sacris e di significàts ancje esoterics, i contadins a 
pronosticavin il timp e a tacavin lis ativitàts prepara- 
toriis dai lavórs dal cicli agrari, mentri lis feminis a 
molavin un póc a la volte i lavórs di vee, come chel 
de filadure de sore sere e de sore gnot. Aromai l’in- 
vier al jere daúr a finî e cun Lui il timp dal scúr e dal 
vueit agrari. 

Preiere di un di otante 


Luigi Mestroni 


... Biel svelt si sfuee il lunari, 

si sa che il timp al va; 

ma se o podes, Signór, 

a 85 rivä... 

No sta capimi mál, Signór; 

ma o ai amis 

che cence grancj malans 

a àn fat 86! Jo ti domandi, alore, 
(scuse se mi permet): 

Signór, saressial masse rivá a 87? 
Tu mi dirás, Signór, 

che aromai si e fate gnot; 

pero cul To lusor 

jo o dis che 88... 

Par viodi tantis robis, 

par pode gjoldi il gnüf, 

al mi larčs tant ben di vivi 89." 
“Su, su - dise il Signór - 

ti duelin ducj i vues 

e ce che no ti dúl 

sierviti no ti pues.” 

“Tu ás reson, Signór! 

Reson, ma propit tante. 

Al e che jo o pensavi 

che, insome, ancje 90... 
Perdonimi, Signór, 

se o soi um tic golós, 

ma, cuant che t'ús, soi pront 
pe... Gjase di Ripós!” 

santuari de Madone 
Mengore 


Bruno Bensa 


Tolmin cjapin la strade Most na Soci (Puint sul 

Lusing, par antic Sante Luzie) e tornin indaür 
dongje de aghe che prest si slargje intun lác artificiál. 
A Most zirin ae drete viers Nova Gorica, dopo vé 
passat di là de aghe, o continuìn sù pe cleve par uns 
doi chilometris. Une tabele e segne dula zira ae dre- 
te su la strade viers Mengore. Di li o scugnin superá 
ancjemo un dislivel di dusinte metris fin ae glesie. 
La prime glesie in chest puest e je stade fate su intor 
dal 1500. Tai archivis a Cividát a àn cjatät un docu- 
ment dal 1493 dula che i parochians di Volce a do- 
mandavin il permes di fà sù une glesie su la mont a 
misdi dal país. La int e A cjatát prest un so non par 
chest santuari: “Marie sui zenogluts” par vie dal cua- 
dri sul altár centrál che al mostrave la Madone cul 
Bambinut tal brac sentade sui zenoi di Sante Ane. 
Che il santuari di Mengore al sedi stat simpri une vo- 
re stimát si capis di une conte dal popul. Un 
pecjador da lis bandis di Tolmin al jere lit a Rome 
par confessasi e domandi la assoluzion. Cuant che il 
confessór al capi di dula che al jere vignüt il 
pecjadór, si maraveà disintji: “Parce no isal lat a con- 
fessási tal santuari di Mengore, che ali a án cuasi il 
stes podé come culi a Rome?” 
In timp de prime vuere mondial il santuari al e stat 
distrut dal dut. Tal 1929 e je stade costruide une gno- 

ve glesie sul stes puest. Par vie dal grant interés dai 
fedéi pes messis intes fiestis de Madone za tal 1932 
e je stade zontade une capele ancjemo plui lungje de 
prime. Nancje la seconde vuere no a lassát in pás 
chest santuari che al a dovút jessi comedát di gnúf 
cun tancj sacrificis dai fedéi de parochie. E finidis lis 
vueris a son vignúts i laris par plui di une volte. Tal 
1991 a àn puartát vie ducj i cuadris de Vie Crucis, 
oparis dal pitór Tone Kralj. Di bon che a son riváts 
a cjataju e i cuadris a son stats insuazats di gnuf e 
puartáts indaúr cuntune prucission che no finive 
plui. 

Solitudin 


Mirella Moro 


Sentade 

suntun clap 

in bande di un troi, 
ti ai viodude rivá 
di lontan 

come un'ombre... 


Tu vignivis indenant 
plancbin pal troi. 


Tu vignivis indenant 
cidine viers di me 
cul cjáf pleát 

il pas strac 

lis spalis bandonadis. 


Co tu mi sés rivade denant 
tu mi ás cjalade un lamp 
cui voi plens di malincunie. 


Tu sés passade e lade vie 
cence dí une peraule, 
cjaminant a planc a planc 
simpri plui stracbe 

simpri plui pleade... 


Ti ai clamade: “Solitudin”. 

Sant Foche? 


Barbara Cinausero - Ermanno Dentesano 


S Foche al é un paisut dal comun di Sant Qua- 
rin, che al sta inte alte planure dal Friúl di bonát, 
disore di Pordenon e dongje de Celine. Picul al e, 
ma par antic al à di vé vüt cualchi impuartance, stant 
che lu cjatin nomenát bielza dal 762 e po dal 888. 
Cun di fat al partignive a une famee langobarde che 
e fonda il Munistir di Siest. E cussi prime al passà a 
cheste abazie e daspo a une famee di conts de Ba- 
varie, che lu regalarin ae abazie di Millstatt, te Ca- 
rintie. Ma chestis notiziis storichis, si ben interessan- 
tis, lis lassin di bande, par marcá invezit i problemis 
che a rivuardin lis origjinis dal non. 

Inalore o vin di dí che magari cussi no no je mai sta- 
de fate clarece su la cuistion e, par dí il vér, o pen- 
sin che al sedi dificil di podé fále. No si rive lafe a 
meti adun il non moderni cul non vieri, no si rive a 
capi cuál Sant Foche che di lui si fevele e parce che 
al e saltát fúr in cheste zone, no si capis un dret dal 
Focatus che di lui daspo o fevelarin. 

Cun di fat, il prin probleme al e chel di capi di cuál 
Sant Foche che si trate, stant che lis notiziis storichis 
su tré o cuatri sants che a puartin chest non a son 
pocjis e che lis liendis a fasin confusion e a misclicin 
un cun chel altri. Cun di plui lis racueltis cognossu- 
dis come i “Martirologia”, lis “Passiones” e vie inde- 
nant a zontin confusion su confusion. Il sant plui co- 

gnossüt, che al puarte chest non, al A il sorenon di 
Ortolan par vie dal so mistîr e al vivè tor dal V secul 
a Sinop, sul Már Neri. Al fo copát par vie che al jere 
cristian e di in ché volte si lu pree tant che martar. 
Chest sant al vignive celebrát sul imprin in di dal 22 
di Setembar, tant che un secont Foche, simpri di Si- 
nop, la che al jere vescul e che al fo martirizát, al vi- 
gnive celebrát inte stesse di e daspo il 14 di Lui. Sim- 
pri in di dal 22 di Setembar si visisi pero di un tierc 
Foche, che al faseve barcjis e che al č protetor di ma- 
rinárs e naufragants, biel che il 5 di Marc si a memo- 
rie di un cuart Foche, che no si sa altri di lui. Come 
che o podés capi, lis robis, lant indenant cui agns, si 
son cussi tant ingredeadis, che no si rive plui a cjatá 
il cjavec. E, dut câs, parce par antic al comparis Fo- 
catus? E cheste forme cemüt divegnie di Foca? 

Cussi o jentrin intal secont probleme, che al e chel 
dal non vér, parce che intes atestazions vieris, ma 
che si cjatin fin a cualchi secul indadr, il non al com- 
paris, juste apont, tant che S. Focato, S. Advocato, S. 
Avoca, S. Vocha e parči. Stant che no si cjatin noti- 
ziis di un sant cun chest non, al ven spontani di ciri 
une spiegazion e cheste nus somee che e podarčs 
puartá lontan dai sants. Cun di fat o saressin tentáts 
di pensá che il país al sedi stát lassát tant che paia- 
ment par un servizi di “Avocatie” pal patriarcje di 
Aquilee. Ven a stái che al sarčs stat il país dal “Ad- 
vocatus” dal patriarcje e chest fat al podarčs spleá sa- 
lacor ancje il “Sanctus”. Ma la soluzion e podarčs 
jessi plui semplice: “Advocatus” al podarčs jessi un 
atribút dal sant, forsi par vie che al difindeve la só 
int o parce che al judave i puars e vie indenant. 


MARC 58 


Ma forsit o stin lant masse in là e o vin miór che 
cualchidun altri al discrosi il berdei. 


Ruvis e maseriis 


Michele Vicentini (1979 - 2005) 
Fevelade di Muec 


Al jeve il füc da la vite, 

par dopo zirá e rimirási il mont, 
par vé fat mál, par i dís sbaliáts, 
par jessi lát vie 

lassant la gnot al pieis dolór dal om. 


Ruvís e maseriis di sanc 

li vosit, li clamit, domandit perdon 
par vé viodüt tai lôr clas 

i voi di tancj fradis studási. 


Cjere ch'a ur dás vite e muart, 
ricuarditi, perdone chei clas 
cuntune ploe di sperance. 


Ma roibis passadis mi tocjit di sbris, 
cjali sot i miei pits da ca sei, 

cjali di dulà ch'a rivi, da ca voi, 
cjali e vif par chel ch'ai dentri. 

Il rest 1 è ben scuindüt. 

Prin dal an 
Pasche in Assirie 


Janet Bet-Yosep 


Prime di fevelà des més tradizions o vuei scomencá 
disint alc su la mé origjin assire. I Assirs a son un po- 
pul indigjen de Mesopotamie cuntune storie lungje 
plui di 6700 agns e i lór vons a son i antics Assirs che 
a fondarin la prime civiltàt de storie. Ancje se l'im- 
peri assir al finis tal 612 p.C., la storie nus tramande 
lis testemoneancis fintremai al di di vue. La civiltät 
assire, che une volte e cjapave dentri dut il vicin 
Orient, e continue vué tes tieris de Turchie, Sirie, 
Iran e Irak dulà che si cjatin i rescj de antighe capitál, 
Ninive, dongje de citat di Mosul. Une vore a son lis 
invenzions di chest popul, tra lis tantis e je un grum 
interessante ché de division dal cercli in 360 gráts, 
come ancje la invenzion de longjitudin e de latitudin 
te navigazion gjeografiche. Ore presint i Assirs a fe- 
velin te lór marilenghe e a scrivin doprant il lór alfa- 
bet che a tramandin di gjenerazion in gjenerazion e 
a tegnin cun tante braure ae lór bandiere nazionál. 

Ma vignin cumo a tabaiá un póc des nestris fiestis 
tradizionáls. Par vecjo la fieste dal Prin dal an e jere 
la plui impuartante di dut l'an e il popul dal imperi 
al vignive di dutis lis bandis fin te capitàl politiche, 
Ninive, e in ché religjose, Babilonie, par fà fieste. 
Dopo des diviersis divisions de Glesie tra ché di so- 
reli jevát e ché ortodosse, i Assirs a son stats i prins 
a convertisi al Cristianisim ortodos e par vie di chest 

la fieste dal Prin dal an e à vút un significatif cam- 
biament. In principi il non che e veve cheste fieste 
al jere Akitu, che al vúl dí la presince de vite su pe 
tiere e che e rapresente il passac de vite stesse de di- 
vinitát ai oms, e si celebrave ai 21 di Marc cun fiestis 
che a lavin indenant par altris dodis dis. Cu la con- 
version al Cristianisim, invezit, al passe a jessi cele- 
brat il 1? di Avril e al cjape il non di Kba B'Nisan cun 
riferiment al principi dal an e al ecuinozi di Prime- 
vere, simbul di rinassite e rinovament de nature e 
duncje de vite. 

Invezit, pal so pés civil e religjos une vore impuar- 
tante e je la Pasche, clamade /da Gura, cun tradi- 
zions, liturgjiis e significäts che a son comuns a chei 
cristians. Tra chescj un grant significát al à il periodi 
de cuaresime, che si clame Somikka o miór Soma, 
che pai Assirs al dure cincuante dis e che al doman- 
de une alimentazion che si fonde sui prodots de tie- 
re e che al improibis dut ce che al č di animal o che 
al derive di chescj. Cheste usance e à un valór di pu- 
rificazion dal cuarp e dopo e finis, come pai cristians, 
cul gustá di Pasche. 

Tai Assirs, che a puartin une vore di rispiet pes lór 
tradizions, e je tant inlidrisade la zornade de Pasche 
che e scomence cjatantsi ducj insieme pe liturgjie de 
Messe di Pasche. A celebrazion finide si scambisi co- 
me par solit i augürs e dopo si fás un rinfresc cu lis 
robis di mangjá e di bevi che ognidun al puarte cun 
se di cjase par fà fieste in cheste ocasion. Daspo tra 
i plui zovins, ma no dome lór, e scomence la gare 
dai úfs dúrs coloráts che e consist tal rompi i úfs di 
chei altris o di scambiásai fin che al reste dome un 

cun tancj úfs. Se al pues someá dome un semplic 
züc, in veretát une vore fuarte e je la fuarce di co- 
municazion e di socializazion che si tribuis a chest 
zic. 

Une volte finit chest, ogni persone o famee e va tal 
cimitieri par saludá cun rispiet i siei muarts e cun lór 
si divit la Pasche puartantjur no dome rosis ma ancje 
dolcs e il mangjá che al ven consumát su la tombe 
dula che si lasse ce che al vanze a cui che al passara 
dopo par memoreä il muart e ancje i úfs coloráts. 
Dopo si fás il gustä di Pasche cun dute la famee, il 
parentát e i amis che si dan dongje par fa fieste in- 
sieme. Particolár rispiet si a pai nonos e pai viei 
parcč che a son chei che a trasmetin la culture tra- 
dizional ai fis e ai nevóts e parce che cussi a vuelin 
jessi ricuardats. 

In merit, personalmentri, mi reste simpri vif il ricuart 
di mé none pai siei insegnaments e la savietát che 
mi à trasmetút e che i miei gjenitórs a an passát a nó 
vot fis. Un tant al devente un testemoni di trasmeti 
che ancje jo no mancjarai di fà cui miei fis. 

Pais bandonát ` 
(Prefuart) 


Alida Pevere 


Fevelade di Verzegnis 


País bandonál: 

pieres che aromai 

nome le elare e ten dongje. 

Sul troi cence olmes, 

parences di un passát 

che un aiar lancurós 

dibant al clame... 

Une frede bausie 

e à studät lûs e vite 

in agns cence cussience. 

Cu le só dignität, 

in rices, 

il borc al cjale 

il Friûl che al tás, 

e pazient al spiele gnove umanitàt. 
...Te cinise di chei fogolárs studäts, 
e art inmo 

une picule flame di sperance! 


* Al e un picul país dal comun di Cjiscjel Gnúf, in provincie di Pordenon. 
Tal miec dai agns 60, lu àn fat sfolá cu le scuse che le montagne e stave 
slacant; une volte bandonát, dute le zone tor ator e je deventade poligon 
militár. 

La Lise 
i “Ufos” 


Monica Tallone 


ntune famee di Udin che no si pant, nol mancjave 

mai un plat in plui sul gustá: parincj, amis dai pa- 
rons di cjase, compagns di scuele dai tré fis, in su- 
mis ducj chei che a passavin par li a cjatavin bon stà. 
Si che, la taule e jere simpri une vore nudride e la 
atmosfere tant che e fos ogni di fieste. 
E tignive sü i cuatri cjantons de cjase la ave: e distriga- 
ve lis voris, e faseve di mangja, e viodeve dai nevóts. 
Cuant che si cjatave intrigade, e clamave a dài une 
man, un pár di oris la buinore, une só súr vedrane, la 
Lise, e, par mostrái il so agrát, le tignive po dopo a gus- 
tà. Picule tracagnote, gubite, cul nás schicát, la sbecule 
in für e un pár di ocjài tant che fonts di butilie, cheste 
femenute e jere alc e ce! Sô sûr i dave lis dretis su ce 
che e veve o no veve di fà e jé, cence stà tant a cin- 
cuantále, e tirave sü lis maniis e e lave di lunc. E talpi- 
nave sü e jü pal apartament fermantsi dome cuant che 
dut al jere a puest e pront di gustá. Alore, e rivave in 
cusine trabascjant un alc che al someave un "Bundi", si 
sentave intun cjanton de taule, e tirave sot ben ben la 
Cjadree e e tacave a mangja: la muse pleade ju che 
ancjemo un póc i colave dentri tal plat, e spesseave a 
meti in bocje une pironade daür ché altre, cence mai 
jevà sü i voi e tant mancul vierzi il bec. 
E si che ator di ché taule a 'nd jere simpri cetante int, 
ve. E il discori al jere vivarós, parce che o di rif o di 

raf e saltave fúr ogni volte cualchi gnove. Come in 

ché di, co si veve let sul gjornál di un contadin daúr 

a mená il tratór su e ju pal so cjamp che, cjalant un 

biel moment adalt il cil pront a ingropási intun bur- 

lac di chei, ... po no ti vualmial un “Ufo”! 

- Un ce?! - e salte sü la ave - Cui dal diaul saressial 
chest achi cumo? - 

- Un disco volante, nonna, con degli extraterrestri a 
bordo; sembra infatti che non siamo i soli a popo- 
lare universo, ma ci sia vita anche su altri piane- 
ti - al dispecole fúr savint un dai nevóts. 

- Ah, ben po, o sin a puest Gjo! - disse un fregul sus- 
tade la ave - Nus mancjin dome i discs che a svo- 
letin e a puartin dongje int foreste! - 

E intant che, menant il cjaf, e jeve su de taule par 

meti fúr il secont e ducj i comensái a tachin a di la 

lór in merit, la Lise, simpri cidine tal so cjantonut, no 
somee fregul interessade sul argoment che paraltri al 

e daür a cjapä simpri plui pit. Cui i crót, cui no i crót 

che e sedi vite in altro. Cui si domande cemút sara- 

no fats chescj benedets: picui, grancj, bruts, biei, bo- 
gns o triscj? E ce cirarano po su la tiere, pás o vue- 
re? Ce mangjarano? Cuissà mo come che a van vis- 

tüts... Che a vadin a scuele? E a vore? Cuissà ve! E 

po, cemüt ise la storie che no ducj o sin in stat di 

viodiju chescj “Ufos”? Chel contadin che a 'nd à 

lumát un, aial salacor cualchi dote straordenarie? 

A cheste domande e sucét une robe di no crodi. La 

Lise, che e pareve lontane miis e miis di dutis lis cja- 

caris, e jeve sü di colp la muse dal plat e e lasse ducj 

scunits burint für pulit la só sentence sul câs: 

- Ce ce “Ufos”! Debolece! - 

| merits 
furlan 


Graziano Urli 


al barcon dal studi o cjali se il figâr al à za butât 

für lis trê fueutis che seont la sapience popolâr a 
segnavin il moment di semenâ la blave tai cjamps. 
Chel ali al è un figar par müt di di: alt cuasi cuatri 
metris, ma grues pôc plui dal dêt di une man, al sal- 
te für di parsore un orâr che i cres sot e al cjale di là 
sà come da la piche di un tor. Une biele rivincite par 
lui, dopo agns di dismenteance e abandon. 
O ai plantât so pari figâr di frut, là jà insom dal ort, 
cuant che culi no jere inmò la cjase. Une plantute 
cjatade cuissà indulà e metude jà par simiotâ i 
grancj. Mi impensi che lu ai bagnât ancje masse tal 
imprin, come che a fasin i fruts, ma dopo, bandonât 
di ducj, al cresseve salvadi, scjafoiât da la jerbe alte 
che e vignive sü ator. 
La nature e à proviodüt a fâlu cressi dilunc su la mê 
zoventút. E mi impensi che al faseve dai bogns fics 
blancs che o tiravi jú cul citut di bande, taiát insom 
e peát suntune lungje stangje. Oh, il bon profum 
dai fics madúrs e il dolç salvadi da la polpe che si 
disfave in bocje! 
Il figär al e deventàt une grande plante adulte e jo 
mi inacuarzevi di lui juste cuant che o tornavi dai im- 
pegns e o levi tal ort par cjatá un pocje di serenitát. 
I passavi sot che al jere dut un businór di áfs, cui fics 
là sù adalt che no ju tirave jù plui nissun. 

Tal ort o ai fate sü la cjase e par fà la fonde la ruspe 
e à ingrumade la tiere fin a ret dai ramacs dal puar 
figàr. Un grum che al leve juste ben par tirà jü i fics 
cence la scjale. 

Dopo sposát, o ai pensát di fà un fregul di zardin, e 
mi soi metút a puartä vie la tiere ator dal figär a fuar- 
ce di cariolis. La puare plante, restade come crote, cu 
lis gnovis lidris che i cressevin adalt dutis concjadis, 
e le indevant cualchi an di agonie prime di muri. 
Al so puest, o ai plantát un orár, signoril nuie ce di, 
ma mi displaseve dal vecjo figár, plante rustiche, fur- 
lana e di sostance. 

Al passa un grum di timp e za doi agns ce ti viodio 
là sú adalt, parsore lis fueis lusintis dal orár, tal cil ce- 
lest? Dós, tré fueutis di figár. Viodio ben? Ise une mé 
alucinazion? No ve! Al jere un ricuart che il vecjo 
figár al veve lassát prime di murí: un fiolut pitinin 
compagn di lui. 

Te ombrene scure dal orár che i cresseve dut intor, 
il puar fiolut al à continuát a mená distes, un póc ad 
an, fin a sbrocá für tal soreli adalt. Al à spietát plui 
di cuindis agns, ma dopo tante fadie la só costance 
lu A premiát, e cumo al cjale di la su, une vuiscje al- 
te cuasi cuatri metris, braurose di jessi rivade a la lús, 
a cjapä il soreli di vierte. 

Sono chescj ancje i merits dai furlans e dal furlan che 
dilunc für la storie a àn simpri savút tirasi sù des tan- 
tis sdramassadis, par continuà la lór lote pe sorevi- 
vence, no volint propi savênt di sconfite? 

NO ducj lu sperin. 

Ubaldo 

Cence nuie 


Muzzatti 


Jevá su prin dal di, 


meti adun dós robis: 
un sacut, nute altri, 
e fiir, pes stradis 


venis di sperance, 
lúcs par lambicá 

e strissiná indenant 

i dis, cence un parce. 


Ducj mi cognossin: 
mi bain, mi rugnin, 
mi lassin passá 

ea scjassin il cjäf: 


no vierzin la puarte 

no disin: paron? 

mi dan cualchi cjosse 
nuie di plui, nuie di bon. 


Nome: va ld, 

pe strade, bessól, 

no voris, no cubiis, 
nuie di lór, nuie di fà. 


Une nine mi rit, 

la mame le clame; 
un vieli al si ferme 
e po al torne a lá. 

Ducj i dís avuál 
cjaminá sot soreli, 

O sot i straceis 
invulugät tal pastran; 


fermàsi a paussä 
no conte a ce ore, 
poidsi cidins 

no impuarte induld. 


Riviodi la cjase 

che vevi ancje jo, 

lis musis di dentri 

tal ctir mai pierdudis? 


Al e miór no pensá. 


„ Asscotedét 
aforisims 


di Vigji Mestron 


Predicjis e ... passons! 

I elets che o vin a vosin che, insome, 

i vül gjaväsi für dal lac di Rome. 

Ma pensino cemüt di gambiä storie, 
restant sentats la ju, te ... mangjadorie?! 

no nm e miór 
a dinissun 


Romeo Burello 


ei, mari, velu ca, simpri tai pits, come i cjalcuts. 
Intant che tu sés stát inte ostarie, o ai vüt timp di 
pensá. Inte tó vite tu ás fat une grandiose racolte di 
figuratis. O ai un bon ricuart di cuant che tu às fate 
la figurate plui maraveose, a tal pont che tu saressis 
lat a platáti sot tiere. Ancje se al e un fat che par vér 
ti è capitàt, bisugne che i nons des personis impli- 
cadis a sedin di imagjinazion. 
Viodin di contá par ben. In cheste conte a son tré 
personacs: tu, il to ami pescjadór, che i din il non di 
Pieri, to co ..., ché persone che a ven a firmá cuant 
che tu ti maridis, je le clamin Carmele. 
Daspo bisugne dà il non, chi e je dure a no sei spor- 
cacjons, a ché robe che l'om al dopre par fà l'amór. 
Ah si, par furlan ancje se nol e il so non vér, si dis 
“batecul”. 
Cumo che o vin fat un pocje di presentazion, o 
podin lá indenant cu la conte vere. 
Une sere, tu e Pieri, tornant cjase, che o jeris státs a 
bisat, come al solit serade profitevule, ancje se tal 
guadin nol jere jentrát nuie, tu dís tu vevis cjapadis, 
si, dis becadis tor pe muse. A un ciert pont, tra un 
país e chel altri, tu às indicát une abitazion. 
Se une persone e je a cognossince di cui che al vif 
dentri, no po sbaliá de persone che si sta par fevela. 
Cu la ande di un che al sa dut e cu la bocje a müt 

di sblec, tu ás dit: 

“Sástu, li e je a stà Carmele. Se jo o met un datr chel 
altri ducj i batecui che e à doprät, no si fas dome un, 
ma ben doi zirs de tiere”. Pieri ti a cjalát e prime di 
rispuindi al à fat passä un lamp. 

Pieri, che dentri di se al stave bielza ridint, cuntune 
muse straneade ti A dit: 

“Cui? Mé agne?” Intun scat i vuestris voi si son in- 
crosáts, un secont di cidinór che ti a someát une 
eternitat. 

Pieri par gjaváti chel berdei e chel malsta che tu sta- 
vis patint, ti a batút une man su la spale e par con- 
fuartati ti a dit: 

"No sta preocupáti, nancje jo no le viót di bon voli." 
Al č mancjat poc che la to machine e sedi lade intal 
fossál. Tu e Pieri o sés partits a ridi intune maniere 
convulsive e cence contegn. 

Riváts a cjase, cence vé fermát mai di ridi, tu ás 
gjavät dal baúl de tó machine lis sös cjanis, o vés fat 
vuacá i cjans avonde ben e si sés lassáts cence dási 
un salút. 

Par te cheste conte e A une moral une vore avilent. 
Cuant che tu e Pieri si cjatais, lui al met simpri il dét 
inte plaie e ti dis: 

“Mandi, e pûr o vevi di diti une robe, ma no le ri- 
cuardi ...Ah si, ti salude mé agne”. 

Cerkev Marije Snežne 
Avčami 


Bruno Bensa 


T: cerkvica, zgrajena v prvi polovici 15.stoletja, je 
ena najlepših gotskih cerkvic v Posočju. 

Zgodba pripoveduje, kako je bila cerkvica zgrajena. 
Kakšen kilometer vzhodno od sedanje cerkvice je 
kakih dvesto metrov više vrh, imenovan Grad. V sta- 
rih časih je na njem stal grad, v katerem je bival grof 
z družino. Ko je grofu umrla žena in kmalu zatem še 
hči, je grad začel propadati. Nekega dne je grof, tru- 
den od hoje po hribu, počival pod drevesom in kma- 
lu zaspal. V sanjah je zagledal Mater Božjo, ki mu je 
naročala, naj podre grad, ker ga ne potrebuje več in 
naj ji na mestu, kjer je počival, postavi cerkev. Zvonik 
pa naj ne bo višji od cerkve. Ko se je zbudil, je pohi- 
tel domov in naročil prodati vse pohištvo iz gradu. 
Ko je bil grad prazen, so se lotili podiranja zidov. Vse 
kamne so na saneh z volovsko vprego zvlekli navz- 
dol po hribu do izbranega mesta. Grof je poklical 
furlanske zidarje in kmalu je cerkev zrasla do strehe. 
Zidarji so hoteli dokončati še ošiljen zvonik, kakor so 
do tedaj že večkrat naredili pri drugih cerkvicah. To- 
da vse, kar so čez dan sezidali nad višino strehe, se je 
ponoči podrlo in to spet in spet. Tedaj pa se je grof 
spomnil naročila Matere Božje v sanjah in tako je 
zvonik ostal brez konice. 

Da so kamni za postavitev cerkvice res bili prej del 
gradu, se lahko prepričamo še dandanes. V zidu zak- 

ristije so namreč vzidane kamnite strelne line, ki niso 
prav primerna okenca za cerkev. 

V času turških vpadov v naše kraje, so se ljudje iz do- 
line zatekali v to cerkev in molili k Materi Božji za 
zaščito. Ko so se kasneje vračali, da bi molili v zahva- 
lo, da so ušli nevarnostim, je tudi ta cerkev postala 
cilj številnih romanj. Ko še ni bilo meje na reki Idriji, 
so pogosto prihajali tudi romarji iz Furlanije in še 
prav posebno iz Benečije. Od reke Idrije so se povz- 
peli na Kolovrat in spotoma obiskali še cerkev na Ma- 
rijinem Celju, na drugi strani so se spustili v dolino 
Soče in nato spet v hrib do Nadavča. Običajno so vso 
pot opravili peš in za to rabili dva dneva. 

Cerkev je cenjena zaradi gotske arhitekture, še pose- 
bej pa poznana med ljubitelji umetnosti in 
strokovnjaki po treh lesenih skulpturah izpred leta 
1520: Marije z Jezusom, sv.Elizabete in sv.Marije Mag- 
dalene. Kip Matere Božje je bil skupaj s kipom 
sv. Nikolaja iz Krestenice razstavljen leta 1971 v Pari- 
zu. 

Marie des nets 
Ausse (Avce) 


Bruno Bensa 


heste gleseute, fate sü te prime metát dal Cuatri- 

cent, e je une des plui bielis di chés in stil gotic 
inte val dal Lusinc. 
La liende e conte cemút che e je stade fate sü. A 
cualchi chilometri a soreli jevát dal lúc dulà che 
cumo e je la gleseute e je une cime dusinte e trente 
metris plui alte, clamade Grad “Cjistiel”. Tai timps 
vierons su cheste mont al jere un cjistiel cu la famee 
dal cont. Cuant che e je muarte la contesse e póc 
timp dopo ancje só fie, il cjistiel al à tacát a sdrumá- 
si. Une di il cont, strac di torzeà pe mont, al polsave 
sot di un arbul. Prest si indurmidi e tal sium al viodč 
la Madone che i dise di butä ju il cjistiel che aromai 
no i coventave plui e cu lis sós pieris di fà su une 
gleseute tal lúc dulà che al polsave. Ma il tor nol 
varčs vüt di fálu plui alt de glesie. Tornát a cjase il 
cont al ordenà di vendi ducj i mobii che a jerin res- 
táts tal cjistiel. Daspo a tacarin a buta ju i mars e du- 
tis lis pieris a forin strissinadis cun dós slitis tiradis di 
doi büs ognidune jü pe cleve fin al puest che la Ma- 
done e veve sielzüt. Il cont al clamà muradórs fur- 
lans e in póc timp la costruzion e rivà fin al tet. Alo- 
re i muradórs a volerin fini il tor a ponte come che 
a vevin fat par altris glesiis. Ma dut ce che a fasevin 
sü di di plui adalt dal tet, di gnot si disdrumave. Il 
cont si visà di ce che la Madone i veve racomandát 

e cussi il tor al e restát cence la spice. 

Che lis pieris pe gleseute a sedin stadis tiradis ju dal 
cjistiel si pues viodi ancjemó cumö: tal múr de sa- 
gristie a son dós pieris cu la sfese par sbará che no 
somein barconetis di glesie. 

Tal timp des scorsadis dai Turcs par chenti, la int de 
valade e lave a platási ta cheste gleseute e a preá la 
Madone pe só protezion. Plui tart, cul torná a rin- 
graziäle par jessi státs salváts dai pericui, a son tacáts 
i piligrinacs ancje in chest lúc. Cuant che nol jere 
ancjemo il confin sul Judri a vignivin dispčs tancj 
fedéi dal Fridl e massime dai país de Slavie furlane. 
Dal Judri a lavin sú pe rive su la mont Colourat, 
passant ancje a viodi la Madone di Maria Celi, jú fin 
a Cjanál sul Lusinç e po sù di gnüf fin sore Ausse. 
Par solit a fasevin dute la strade a pit e a stavin vie 
doi dis. 

Al di di vué, oltri che pal valór artistic de architeture 
gotiche, la gleseute e je une vore preseade pes tré 
sculturis di len di prin dal 1520: la Madone cul Bam- 
bin, Sante Lisabete e Marie Madalene. La statue de 
Madone e je stade in mostre insiemit cu la statue di 
Sant Nicolo tal 1971 a Paris. 

Slovaška/Slovachie 


Josip Murn Aleksandrov (1879 - 1901) 


Ko vračam v mraku se domov, 
pa breze me pozdravljajo, 

od mene vetri se poslavljajo, 
ker jaz poznanec sem njihov. 


Vsa živa mi, neživa bitja 
zde takrat srcu se sorodna, 
le človek ne - 

Razum ima pač, 

prosto ima voljo, 

a srca ne... 

In boljši vetri so po polji 

in boljše breze na pomolji! 


Cuant che o torni a cjase sot gnot, 
e i bedois mi saludin, 

i aiars cumidt cjolin, 

che jo o soi un cognossint di lór. 


Dutis lis creaturis vivis, no vivis 
mi somein in chel dal cür parintis, 
für che l'om - no 

La gnuche si, al à 

ancje libare e je la sö volontät, 

un cür perö no... 

E i vints miór a son pai cjamps 

e i bedois miór sui imbarcjadors! 

Sanguarc, 


Sant Zorc o ce? 


Barbara Cinausero - Ermanno Dentesano 


L: glesie parochiál di Sanguarc, pôc disore di Ci- 
vidât e dulinvie dal Nadison, e je intitulade a Sant 
Zorç e ducj a pensin che il paîs al varès cussi di vê 
cjapât il non di chest sant militár, che par solit al e 
leát a sits fortificats, cjistiei e vie indenant. Cun di 
fat Sanguarc, par vieri, al jere un puest impuartant 
intal sisteme di difese locál, par vie de vicinance dal 
cjistiel di Gusperc di une bande e di chel di Gro- 
numperc di ché altre, cjistiei che a vuardavin la jen- 
trade de valade. Si che duncje, stant che dut al č ben 
insuazat, al somee che cheste e sedi la veretát e, par 
ver, tancj studiós a an cheste impinion par vere. 

A dut chest o vin ancjemo di zontá che la forme slo- 
vene Sencur (nadiško Šincjur) e je nassude par con- 
trazion di Šent “Sant” dutun cun Juri “Zorc”. Chest ul- 
tin al č un non di origjin greghe che inta chč lenghe 
al vul di “Contadin” ma che al e jentrat za par vieri in 
dutis lis lenghis che si fevelavin inte aree europeane, 
tant che non di persone. Purpür, in Friül Guarg no si 
lu cjate di nissune bande come variant di Zorc e 
nancje come variante dal sloven Juri. Cun di plui o 
podin di che dispčs i toponims che a puartin nons di 
sants no son nassúts par devozion, ma a poin su to- 
ponims plui vieris, come che o disin in altrò pal cas 
di Sant Belin. Cualchi volte a divegnin di toponims 
leáts ae religjon dai pagans; altris voltis di nons che, 

ae pronuncie, a somein a nons di sants e la sostitu- 
zion e ven fate cuant che no si capis plui il significät. 
Stant chestis ultimis considerazions e par vie che no 
cjatin nons di dius celtics o romans che a podaressin 
jessi státs preáts de int che in chei secui e viveve 
culi, o sin sapontáts a cirí une altre spiegazion. Pro- 
pite lant ae ricercje di altris pussibilitats e scandaiant 
intes peraulis che a dopravin i popui che a son pa- 
ssáts par vieri des nestri bandis, nus ven tal cjáf che 
e esist la peraule galiche “Gortos” “Valade, bassane”. 
O savin che di je al diven ancje il toponim Guart, 
che al marche une des plui bielis valadis de Cjargne: 
il Cjanäl di Guart, ven a jessi la valade dal Dean. In- 
tal câs di Sanguarc al podarčs tratäsi cussì dal foran 
dal Nadison, che al passe propite li dongje. Inalore 
un origjinari Guarc, dal sigúr plurál (guarts) di Guart 
al sarčs stat dulinvie dai timps assimilát a Sant Zorc, 
par vie di une clare someance fonetiche jenfri i doi. 
Par completece o disin che o cjatin Guart ancje a 
Spilimberc e a Rude. E po Sanguarg al marche une 
localität di cjamps dongje Mortean che la stesse si 
slungje fintremai a Flumignan e Talmassons, la che e 
je citade tant che Guarz, S. Guarz, S. Guarzo, S. Uarz, 
S. Guerzo e vie indenant, e la che il non al e passát 
a cetantis stradis. Inta chest ultin cás, par altri, no 
rivin a capí la reson di chest toponim e, duncje, a 
spleälu cun sigurece: chest al sara un cas di studiálu 
plui insot. Nus somee inmo interessant, pai nestris 
confronts e par lá plui indentri inte ricercje, ancje il 
toponim Guerza di Cumpite. Dut cas a son cetancj i 
nons che si somein e che a comparissin ca e la in 
dut il Fridl. 

E 
rogazions 


Mario Martinis 


Se dal segn dal Taur, cúr de primevere, la liturgjie 
catoliche e previodeve la celebrazion di cualchi 
rituäl di purificazion de campagne, par protezile di 
dutis lis influencis negativis, naturals o sorenaturils, 
e di atira la benedizion divine sui prodots de tiere, 
un grum necessaris pal sostentament de popolazion 
agrarie fin a cualchi desene di agns indaúr. Chestis 
particolárs e antighis cerimoniis liturgjichis si clama- 
vin “Rogazions” e a consistevin in processions di pi- 
nitince, compagnadis cu la preiere des litaniis e di 
une liturgjie a pueste, che si davuelzevin te campa- 
gne vierte ai 25 di Avril e tai trč dis che a vignivin 
prime de Sense. Lis origjinis di chest interessant ri- 
tuál gleseastic, che in pratiche al veve un caratar sa- 
cral e di esaltazion de nature tornade a nassi daspo 
de inativitàt e de pause invernál, a an di jessi cirudis 
in cierts rits pagans di caratar magjic agrari che, co- 
me par altris, la Glesie catoliche, pluitost che aboli, 
e à crodút che al fos miór conservá, dant lór signi- 
ficäts che a fasin part de religjon cristiane. Cussi la 
“Rogazion maiór” dai 25 di Avril e fo fate par sosti- 
tul lis fiestis Robigalia, che la zoventút romane e fa- 
seve cuant che e lave di la dal puint Milvio par fä sa- 
crificis al diu Robigo par vélu favorevul tal preservi 
lis racueltis de malatie dal rusin. Invezit, la “Roga- 
zion minór” che si faseve il lunis, il martars e il mier- 

cus prime de Sense, e fo istituide in Gjalie ator dal 
470 dal vescul Mamerto in ocasion di une calamitát 
e dal moment che il rituál carolin al ve un grant 
sucès (ancje parce che in pratiche al sostituì lis pa- 
ganis Ambarvalia, zirs in circui a difese des coltiva- 
zions romanis dai arva, ven a stái des tieris di col- 
tivä in citat) al fo slargjät uficialmentri ae liturgjie la- 
tine tal 805 dal pape Leon III. 

Lis Rogazions a jerin fra i dis liturgjics tradizionäi plui 
sintúts des popolazions rurals, sedi parce che si in- 
sedavin su lontanonis celebrazions agrariis e sui rits 
pagans deventats sacris cu la gnove religjon, sedi 
parcč che a rapresentavin une specie di religjositat 
natural peade al cicli agrari e al calendari de nature, 
origjinarie misure dal timp circolár e de stesse vite di 
campagne. Daspo la celebrazion de messe in glesie, 
a buinore, cul suná a fieste des cjampanis si forma- 
ve la procession di oms, feminis e fruts che, dadir dal 
crocifis e des cros astilis (ma plui par antic ancje re- 
licuiis di sants e altris segns di protezion) e travier- 
save il país e, lant daúr di antics percors conserváts 
de abitudin e de tradizion, e seguive la morfologjie 
de campagne e si disgropave pai trois dai cjamps par 
rivá fin tai lúcs stabilits. Chescj, par solit metúts di- 
lunc dai confins de jurisdizion eclesiastiche dal país, 
a jerin pontesei sui riúi e ruiucs, capitei, anconis, gle- 
seutis votivis o altris segns dal sacri, ma ancje altri 
lücs di impuartance social come mulins, fornás o al- 
tris puescj frecuentáts de int. In chescj o altris lúcs, 
contrassegnáts di une crós di len preparade a pueste 
pe ocasion, la procession e sostave e li si leievin 
parts specifichis dal Vanzeli adun cun formulis parti- 

colárs e preieris dal ritual roman par implorà la be- 
nedizion di Diu su la campagne e otigni un bon ra- 
cuelt. Vie pal percors, la procession si fermave ancje 
in altris ponts stabilits par ripeti lis speciáls formulis 
difensivis fatis di preieris e di esorcisims direts cuin- 
tri fulmins e tempieste, cjaristiis e vuere, peste, flagjei 
dal taramot e insidiis dal demoni. Il corteu al segui- 
ve il troi che pal solit al lenzeve i confins dai país vi- 
cinants o de pléf dongje e duncje al funzionave 
ancje par fá une periodiche ricognizion dai confins 
dal teritori parochiäl dulà che, apont, si propiziave il 
timp atmosferic e i bogns racuelts. 

Cuant che il percors al jere une vore lunc, la pro- 
cession si fermave pal ristór, che spes al consisteve 
intune vere merinde che i fedéi a proviodevin a 
puartä daúr cu lis sportis. Cualchi volte ai presints, 
par usance de parochie o plui spes par lassits testa- 
mentaris, e vignive distribuide la culizion o il gustá, 
consistent in pan e vin o ancje cjar o úfs o formadi. 
In cualchi localitát e jere ancje la usance di puartá tal 
indoman un pan a ché famee che no lu veve vút te 
procession dula che no jere lade, e chest parce che 
nissun al fos escludút de partecipazion comunitarie 
dal mangjä rituäl e duncje dai evidents e sotindúts 
efiets benefics, pratics e simbolics. 

Finit il zir dal perimetri cul fin protetif, la procession 
e rientrave in país e e rivave in glesie. Daúr des in- 
sedadis crodincis agrariis furlanis, chescj zirs dai con- 
fins cui fins di purificazion e di difese des Rogazions 
a varessin slargját par sigúr i efiets tant desideráts su 
abitazions e campagnis, su oms, nemái e plantis, e 
ancje sul cil imens che al jere parsore di lór, dentri 

dai confins de parochie o dal país, dula che il corteu 
in preiere, rivant e fasint i segns potents dal rituál 
(soredut la teribil benedizion in cuatri direzions), al 
tornave a marcá ancje la proprie jurisdizion. Ducj i 
vilacs e i país a vevin lis lór usancis e i lór percors 
istituzionalizáts di secui di devozion e di crodince, 
che dut cás a finivin simpri in glesie, lúc sacri car- 
dinál di dutis lis partencis e di dutis lis rivadis. 

Aes Rogazions si dave comunementri il non di Crós, 
sedi pes Crós plui grandis che a jerin plantadis o 
alcadis tai lúcs consuetudinaris, dula che la Rogazion 
e varčs sostát pe leture dai Vanzei e par l’esorcisim 
agrari, sedi pes Crós che la int e confezionave a cja- 
se cun paugnat o altris lens che si crodeve che a 
slontanassin il negatif, che a vevin la dimension di 
cirche cuarante o cincuante centimetris e che dopo 
dal passac de procession rogazionäl i oms a planta- 
vin tai cjamps o a sistemavin in teste des spaleris de 
vit o dai pomárs, adun cun gotis di cere dal Vinars 
sant, cun ramucis di ulif benedet o cun fueis di ulif. 
Tal timp dal plui grant svilup vegjetál, duncje, la li- 
turgjie e prescriveve la celebrazion des Rogazions a 
protezion des campagnis e des coltivazions, duncje 
propit te decisive e delicade fase dal cicli agrari che 
al viodeve la cressite vivarose des racueltis, la for- 
mazion des pomis. In cheste maniere, ancjemò une 
volte la liturgjie e lave a sostignî i bisugns dal om, 
ancje chei materiái peáts a ogni di e tal stes timp a 
ribatevin la sacralitát de nature stesse ae sudizion e 
ae protezion divine. 

Storie 
Arturo 


Norina D'Angelo 


Mente malincunie e jere inta la nestre cjase: o ve- 
vin pierdút Peter, il nestri cjan, biel, bon, dolç e 
simpatic. Al jere un setter irlandés cul pél lunc, ros, 
lustri, cuntune musute afietose, simpri pront a cori, 
a saltà di ligrie e di gust parcè che al jere li cun te. 
Nol renzeve mai, al baiave di contentece, al faseve 
grandis corsis su e ju pal prát, lis orelis che a svole- 
tavin e la lenghe a pendolon, ti cjalave content e 
braurós di ce che al jere rivát a fà: ti faseve fieste, ti 
puartave dongje un cjalcut che no tu cjatavis plui, o 
pùr un uciel o un farc, e alore al someave che al ves 
fat cumieriis cul so nàs, tant al jere sporc di tiere. 
Infin, malát, nus veve lassáts par simpri, ancje il gno 
om al veve vaiút. 

O sintivin il vueit, soredut i miei fruts, Alessio, parcè 
che Peter al faseve part de só infanzie, de sò storie, 
des sös esperiencis, la picule Margherita, parce che 
al jere il so compagn di zücs, di corsis, di platadis, di 
rondoladis su la néf o sul prat. 

Peter nol jere plui e nissun al tentave nancje di pen- 
sà a un altri cjanut... nus pareve di mancjäi di rispiet. 
Une di, une mé coleghe mi dis: “O ai doi gjatuts 
vuarfins, tiráts sú cul biberon, parce che la mari e je 
stade copade devant de nestre cjase; cumo pero la 
súr e je cressude e no lasse mangjá so fradi, ancjemo 
piculut. Il gjatut al varčs bisugne di une altre cjase 

par tirási in ca. Al e tant bielin!”. 

La mari e jere une gjate di citát, cence paron, che e 
veve cjatát inta la lavandarie di un condomini il 
puest dulà parturî i siei picui, ma - biade - e veve 
cjatàt la muart su la strade. “Cjolilu tu par la tò fru- 
te, ti prei, mi dîs la mé amie...” 

I ai pensát sù, e dopo o ai decidút di sì. In efiets il 
vueit che al veve lassát Peter si sintive inte nestre cja- 
se! Il gust di judá cualchidun in dificoltàt mi faseve 
plasé, dopo o ai ancje pensát che come la mé cole- 
ghe e jere cussì brave e severe tal educa i fis e i fruts 
te scuele, sigúr e veve savút meti in rie ancje i gjats 
(e in efiets e veve lassát la só olme... Arturo nol a 
mai pissat sul paviment!) 

Ben, une di, plenis di spiete e di ingos, jo e Mar- 
gherita, cuntun zeut o sin ladis a cjoli il gjat. 

O spietavin di viodi si une robute picule, un cufut 
morbit e sgrisulat, cussi e jere la nestre idee a sinti 
ce che a contavin... 

Invezit, il gjat al someave a une suris pelose! Propit 
brutut, nol jere nuie di lui, cuatri pči sparáts come 
che a fossin tiráts sú cul gel! 

Sigur, la mé amie i veve metude une biele cuviertu- 
te colór di rose, i veve dát di mangjá par che al ves 
la panze sglonfe, ma il gjat al restave propit brutut! 

Jo no ai mostrát la mé delusion, o ai tasút. 

La mé amie e la fie nus án dadis dutis lis istruzions, 
come par un frutin: a vevin sperimentat cjucjis, bi- 
berons, lats, oraris, cemút fäi sinti Pafiet, cemüt fai 
cercà cualchi robute gnove, cemüt fâi capi dula fa la 
pipi, cemüt fäi imparà l'odór dal so paron ...Mé fie 
lu veve za adotát. 

Cussi e je comencade la nestre aventure. Intant un 
non impuartant par ché besteute, e alore o vin sielt 
“Arturo”, al sunave ben, al faseve pensá a un grant e 
grues, a un che al va cul cjaf alt mal curant di ce che 
a disin chei altris... e cussi al č stat. 

O vin comengät a jeva plui adore par dài di mangjä 
prin di lA a scuele, par cocolalu, par falu sinti a cja- 
se sò; o jerin ducj mobilitàts intor di chel scricut, 
ognun al veve il so compit e parfin, se un si riposa- 
ve o al leieve il gjornál, nol podeve refudási di ti- 
gnilu tal brac. 

Cussì al à tant imparát a ricognossi i nestris odòrs, 
che no si podeve lassà ator i nestris vestiaris che lui 
ju varès supàts cence misure. Sì, cence misure, fin a 
fà busis grandis come tré tarmis intune volte sole. La 
diagnosi e je stade: carence afietive, parcè che al je- 
re cence mari. Sarà... 

Arturo al cresseve, si comedave, il pél al jere biel e 
fofot, al deventave simpri plui indipendent e al mos- 
trave il so caratar: un vér felin! Coragjós e ferbint! Lis 
ongulis simpri ucadis, i dincj spigäts, lis mostacjis co- 
me un radar e la gnervadure saltarine a ogni rumòr 
o moviment, il musticut triangolàr, simpri atent cu lis 
orelis tiradis, simpri pront al atac come un arc tiràt: 
cussì al è Arturo! Ma cuant che al à il moment di pol- 
se, ce bielis durmidis! E dopo pulizie a dovè, gran- 
dis lecadis e muardudis par pará vie la pice o cual- 
chi ospit no desiderät. 

Arturo si impense ancje di te: sú e ju, ator des gjam- 
bis, al mugugne a mo di gjat content, si russe e al cir 
di fáti capi tantis robis; al e un gjat di pocjis perau- 
lis, al senaole nome par domandäti di mangjä o par 

diti che al val la fur. 

Cualchi volte pero i vegnin i atacs di mat, forsi al 
crót che tu sedis ancje tu un gjat e ti tache: dopo une 
scorse, si fâs su ator des tos gjambis, al dopre lis tal- 
pis daúr e i dintuts, no ti mole, i par di jessi simpri 
in bataie. Al cét nome se lis cjape o tu i cridis cun 
energjie. 

Arturo, ancje cun ducj i siei difiets al a la nestre sim- 
patie. Lui si sint paron di cjase, se al po al fâs capi 
ai nemái e ai cristians la che a son i confins. A ognun 
il so! 

Al e ancje curiós, al monte su pardut la che al po, 
sui armárs o su lis machinis parcadis tal curtil. Al vül 
fäti savé che al e li, se ti viót impegnät si distire sul 
to libri o sul to gjornál o su la tastiere dal to com- 
puter, prin che tu vedis salvát il to lavór: ma e je la 
só maniere di stá cun te. 

Arturo al e un vér gjat, ma cualchi volte si compuar- 
te come un cjan, lui ti spiete la sü sul muret dongje 
la strade e cuant che tu rivis al cor al to flanc tant 
che tu sedis a pit, in biciclete o cu la machine. 

E je la só maniere di diti: ben tornät! 

Pre Toni Beline: 


Vos dal Friúl 


Duilio Corgnali 


N: a Vencon, deventät predi dal 1965, dal 1968 
al 1982 al fo nomenät plevan di Rualp in Cjargne. 
Si varčs podüt pensá cunfinät lassu par che nol fäsi 
masse dam. Ma lui in Cjargne al torna tant che te 
scune dal Friül, pardabon a cjase só. Li si messeda 
cu la int, li al lusträ la lenghe furlane e le insiora che 
miór nol podeve, li al deventa ancje mestri dai fruts 
e al pode meti in vore une pedagogjie straordenarie, 
tirant fúr dut il ben dai arléfs, tant che don Milani. E 
al scomengä a scrivi par furlan. 

Pre Toni Beline al à scrit une vore, uns sessante li- 
bris e un sglavin di articui. Al doprave une lenghe 
sclete, rude, vivarose, tant che un riul di mont, sco- 
rinte, frescje e stralusinte. Al scriveve su dut, ma so- 
redut sul Friúl, sui furlans, su la culture e la lenghe 
furlane, su la storie dal Friúl e de Mariglesie di Aqui- 
lee. Al scriveve di fede, di religjon e di glesie. 

Su dut al veve un so müt di viodi lis robis. La storie 
le cjalave simpri de bande dai picui, dai ultins, dai ti- 
biäts. Soredut de bande dal popul furlan. Si sintive 
no dome un dal popul, ma ancje vós dal popul fur- 
lan. Al veve supade la medole storiografiche di pre 
Bepo Marchet e di pre Checo Placerean. E lui al le 
indenant su ché strade. Al a dade une buine man a 
jeva sù la cussience dai furlans in cont de lôr vere 
storie e de lór culture. Nol è a cas che al cjapà sù 


89 AVRÍL 


ancje la incombence di puartá indenant la fadie di 
Marchi e di Marchet cu “La Patrie dal Friül”, il gjornál 
dal autonomisim furlan, che Marchi dal 1977 i con- 
segna propit a lui la proprietát. 

Al veve il don di Diu di scrivi clär e cence svuarba- 
dorie. Coragjo, scletece e fede a jerin lis cualitáts che 
a tiessevin la só scriture. Al veve une lenghe spunti- 
de, nol tignive sporc in bocje e nol faseve calcul su 
ce che al veve di dí o di scrivi. Al diseve e al scrive- 
ve cemüt che a lui i sameave just. Nol sparagnave 
nuie e nissun. Al lave fint sul vues. Pront a paiále. 
Ancje par chel al jere ritignüt tant che un predi dis- 
comut. In sumis un furlan arüt, pan al pan e vin al 
vin, cence remission. Un furlan cun dutis lis sós 
virtüts e i siei difiets. Cualchi volte masse svelt tal 
stazà e cualchi volte masse cjanin. E ancje un póc 
narcisist. Al jere un fi dal popul, tant che la plui part 
dai predis furlans, al veve supade la medole de cul- 
ture e de lenghe furlane e in lui tu sintivis i sunórs e 
tu viodevis ducj i colórs de lenghe furlane. Ancje par 
chel al fo un grant tradutór: a lui i va il merit di vé 
voltade la Bibie par furlan, daspo pre Checo Place- 
rean. Une fadie mostre, che e bastarés dome ché par 
marcá in bon par simpri la só persone. Só ancje la 
fadie dal Messál roman voltát par furlan. Un om che 
no si sparagnave, che al sintive di scugni fa chel ser- 
vizi al popul furlan. 

Al jere un om inteligjent che al brincave a colp i in- 
gredeis de storie e de atualitát. Al jere un om di cul- 
ture, che al supave il miór di ce che al vignive inde- 
nant e al travanave la scuele dal passát. Al jere un 
om di grande fede, che no dome si confrontave vu- 

lintir cu la Peraule di Diu ma che al pandeve in ducj 
i siei scrits une sapience bibliche straordenarie. 

Al à scombatüt une vorone pe identitát e pe auto- 
nomie dal Friúl, al a insegnát a no pierdi la memo- 
rie e soredut la dignitát de culture furlane. Al fo un 
mestri ancje tal savé tigni dúr, ancje cuant che dut al 
pareve la dapit in su. Si che duncje, si po di che al 
e stát un grant fi de Mariglesie di Aquilee, dute la vi- 
te avodat a tiessi la glagn de só gloriose liende di fe- 
de, di storie e di culture. Un om passionát de vite, di 
chest popul furlan, di cheste tiere. Une spice di mont 
che i furlans a podaran cjalá e gjoldi a dilunc. 

Se o vessin di cirî un spieli te Bibie, che lui al a tant 
onorade, si podarčs paragonálu a un profete che al 
a vivút núfcent agns prime di Crist: Michee fi di Im- 
le. Nol jere fi di profetis e nol faseve part dai profe- 
tis a servizi dal re. Ma al fevelave a non di Diu e nol 
faseve scont. Ce che al veve tal cúr lu veve in bocje. 
Nol a vude vite facile. Ma si ricuardilu tant che om 
di Diu e cul cúr in man. Cussi pre Toni, un grant fur- 
lan e un grant om di fede, che al merte la ricogno- 
ssince no dome dai furlans, ma propit de Glesie fur- 
lane e di dut il Fridl, che lui al à cussi ben onorát. 

Sant Volbenk (Volfanc) 
Goljevica 


Bruno Bensa 


misdi de fabriche di ciment a Anhovo su la rive 

drete dal Lusinc tal abitát Lozice une strade e va 
sú pe mont al país Goljevica. Poiade suntun spiron 
adalt dal Lusinç cuntune biele viste su la valade e je 
la gleseute cul tipic tor a glove. La someance cu la 
glesie a Krestenice e fäs pensá che e sedi opare dai 
stes mestris durant il Tresinte. 
Ju afrescs di stil gotic tart daúr dal altár a son de ul- 
time decade dal Cuatricent e salacor i plui biei des 
gleseutis de valade. Tal miec e je la Madone Prote- 
tore cul Bambinut. Ae drete a son lis figuris di Sant 
Volfanc vescul e Sant Lenart, ae campe Sant Pieri e 
Sant Andree. Dai documents si capis che la glesie e 
je stade consacrade intor al 1501. Dongje il barconut 
tal miec e je la figure di Sant Bastian, che la int e 
preave pe protezion cuintri la pestilence e altris ma- 
lans. Dal Cinccent o massime dal Siscent e je ancje 
une biele statuute di len di Sant Volfanc, opare di 
scuele taliane. 
Ju afrescs a son ruvináts ancje cui scribigs dai visi- 
tadórs, ma ancje chest al fäs aromai part de storie. La 
firme plui antighe e je di un ciert »pbr Gregorius« dal 
1511. 

Come il ruzint ch'al proteic 


Michele Vicentini (1976 - 2005) 
Fevelade di Muec 


Comenci e finis su la ponte di un curtis 
macjät par li oris, i dis mancjáls, 

di ruzint mi viest come aghe par seil, 
come aghe par cjalt. 


Vermene di visc ont ch'a la tache, 

no vores jessi moscje ta peis, 

mi e dificil continuà a impià cjandelis 
par fà lüs e clár intune gnot 

ch'a la cuasi il colór di une ombre. 


Un'ombre ferme pronte a balá, 
un zúc, un cjant di misere vanitàt. 


Jo vent ancje l'ultime storie, 

l'ultime possibilitàt restade leade ta mans 
di vueli bagnadis, e, come s'al fos 

za dit e za sucedüt, 

dut al sbrisse vie 

e lant si studit cjandelis. 


Ansie sbregade intun fil spinál, 
dal alt di un inciert judizi 
viout movisi cinise tal zir di un mulignel. 

Sanctus Jegorius: 
sant isal chest? 


Barbara Cinausero - Ermanno Dentesano 


Sc Jegorius! Véso mai sintút fevela di chest 
sant? No? Po ben, nancje jo. Ma us conti une bie- 
le storiute che le veve bielza contade Julian Bin za fa 
cualchi an, e a lui bisugne rindii il mert di véle scu- 
vierte e ben spleade. 

Si che duncje, intun document dal 1261, che al fe- 
vele di Aquilee e dai trafics des marcjanziis jenfri 
Vencon e il puart di Tisane, a vegnin nomenáts un 
pócs di país de Basse, ven a stài *... Rivignanum, Si- 
viglianum, Flambre de S. Jegorium, Campimolle, Au- 
mussie, Rasisie, Alrenum, Fladii, Dugulossa, Rivetta, 
Carmatis, Pistarola, Prisinicum, Pleniada, Dgonza- 
num, Carpenara, Ticianum, Roncha, Castrum Latisa- 
notta. Illi autem de Pacazolo...”. Come che o vés di 
bot capit, i vieris documents a son dispčs dificii di 
lei, stant che a son mal tignüts, scrits cun ingjustris 
che a valin poc, frucáts, cun grafiis intrigosis e vie in- 
denant. Al e ancje par chest motif che in cheste tra- 
scrizion dal 1888, fate di un che nol cognosseve 
masse ben la nestre Basse, a son plui fai che no país. 
Cun di fat Aumussie al varčs di jessi Cjanüs, Rasisie 
no si capis, e nancje Alrenum e Fladii, Dugulossa e 
sta par Durlasse, Rivetta forsit par Riverote, Carmatis 
par Cjarmacis, Pistarola par Pescjarole, Pleniada par 
Blancjade, Dgonzanum par Bronzan, Carpenara par 
Cjarpenare e Pacazolo par Palacúl. Pócs altris nons a 

son avonde smondeáts, ma al reste di capi ce che al 
e “Flambre de S. Jegorium”. 

Flambri lu cognossés ducj cuancj. E cussi ancje Flam- 
bruc. E Flambre de S. Jegorium isal un di chei pai- 
suts discomparíts, tant che Sant Vidot, Gluvidrago, 
Merdariúl e cui sa cetancj altris? Ma i paisuts dis- 
comparits a saressin doi, par vie che ancje S. Jego- 
rium no lu cjatin. 

A chest pont - e nome daspo che l’impuartant docu- 
ment al jere stat scrutinät di studiós une vore savints, 
tant che Swida, Paschini, Altan e vie indenant - al su- 
bentre il Bin, che al scrusigne la grafie de copie dal 
Sietcent dal document, copie che e jere stade cjapade 
a fonde pe trascrizion dal 1888, e le met a confront cu 
lis trascrizions che a faserin plui tart Paschini e Altan. 
No dome, ma cuntun sfuarc interpretatif, al ricostruis 
la probabile forme origjinal: propite une biele vore! Di 
chest scandai il Bin al capis che intal origjinál - che 
nissun lu a plui burit fúr - no vevin vút scrit “Flambre 
de S. Jegorium” ma ben “Flambre de Sb, Tegorium”. 
Si che duncje no si trate di un paisut clamát “Flambro 
de S. Jegorium” ma di doi país, o ben “Flambro de 
Subtus" che par antic lu clamavin cussì Flambruc, - 
virgule - e “Tegorium”, ven a stäi Teór. 

Cussi o sin riváts ae conclusion, nete e che forsit no 
si spietavin: nol e mai esistút un sant cul strambalät 
non di “Jegorius” e nancje une devozion par un sant 
mai esistút, come che invezit al sucede par antic in- 
tal cás di Sante Sabide, che o podés lei plui indevant. 
A son invezit ben clárs tré acjadiments: la esistence 
di Flambruc, che par vieri si lu clamave Flambri di 
sot; la esistence di Teór, che intai antics documents 

al jere scrit Tegorium; e, par cuinca dut cuant, un fal 
di trascrizion grant tant che un cjampanili. 


Glesia 


Margherita Penzi 


Fevelada di Fana 


Elisiu, louc di scolt, 
mantel a ogni prisincia, 
intuna salmodia 
cencia notis. 


Polvara di lùs, 

flat di ciandelis, 

respir di rosis inflapidis 
ingluciadis tal spirt. 


Aria ch'a cola 

comi balsim: 

aria ch'a ti imbracia, 

a ti bona, a ti disciama. 


Ricovar par li nots 
da l’anima, 

cuant chi il mont 
al fai dubitá di Diu. 


Louc di apuntamint 
cu la tó part pi vera, 
cui sacraminis, 

cu la muart. 

rosute 


Miriam Pupini 


U: biele buinore une rosute intal miec dal prät si 
cjala ator ator e no viodint nissun si metč a vosä: 
“Ou, no isal nissun che al ven a viodi ce biele e ce 
profumade che o soi? Isal nissun che mi sint?” 
Clame che ti clame, al vigni dongje un biel cuninut 
cu lis orelis lungjis che si sviciná svelt bruntulant: 
“Ce isal mai di vosá cussi tant? Ce sucedial vuč intal 
miec dal prát?” 

“Oh, biel cunin des orelis lungjis, o soi jo che o cla- 
mi. Ca nol jere nissun a viodi ce biele, ce profuma- 
de, colorade e mulisite che o soi. O stevi propit di 
bessole e o volevi tant che cualchidun mi scoltàs”. 
“O rosute, la tó vós si sint di lontan, e ve, che o soi 
vignút a scoltà ce che tu tu às di dimi" I dise il cunin. 
La rose dute contente di vé cjatät un cuninut che la 
scoltas i dise svelte: “Jo o soi ca di bessole, va a ciri 
cualchidun che al vegni a nuli il gno profum”. 

Il cuninut al le vie saltucant. Salte e salte al cjata la 
bolp e i disè: “Oh bolp, dal music spicot e dal nas 
fin se no tu mi mangjis ti conti une biele robe”. 

E la bolp curiose: “No che no ti mangji cuninut des 
orelis lungjis, contimi ché robe”. 

Il cuninut al zontà: “La intal miec dal prat e je une 
rosute biele profumade che e spiete cualchidun che 
la nulisi”. 

"Oh, ben vulintir o voi cumo di corse" E rispuindč la 

bolp dal music spicot e dal nas fin. Po e le vie nasi- 
cant di ca e di la. 

Nase che ti nase, e cjata la rosute intal miec dal prat 
e ché svelte: "Oh bolp dal music spicot e dal nas fin 
ven dongje a nuli il gno profum maraveós”. 

La bolp si sviciná curiose e cun gjonde i dise: "O ro- 
sute il to profum si sint di lontan e, ve, che o soi vi- 
gnude a nulíti. Tu tu sés propit profumade!" 

E la rose: "Oh, si! O soi propit biele e profumade, ma 
o soi ca di bessole, va a ciri cualchidun che al ve- 
gni a tocjá lis més fueutis morbidis”. 

La bolp i de ancjemo une nasadute e po e le vie di 
corse. 

Cjamine e cjamine, e incuinträ une pavee e svelte i 
dise: “Pavee des alis grandis e des antenis sensibilis, 
ven a viodi ce rosute mulisite che e je intal miec dal 
prat”. 

La pavee no spietà un sol moment e subit e svolà in- 
tal miec dal prat. 

La rose viodintle a svoleta di ca e di la, la invida a 
poiási sore lis sós fueutis morbidis e i dise: "Oh pa- 
vee des alis grandis e des antenis sensibilis, ven a 
sintí ce morbide che o soi.” 

La pavee cun delicatece i fase une cjarece e i dise: 
“Oh ce fueutis morbidis che tu ás, a son morbidis e 
delicadis come ... come ...”. 

“Lis tos alutis!” I rispuinde la rose e po e zontà: “O 
soi propit biele, profumade e morbide, ma o soi ca 
di bessole, va a ciri cualchidun che al vegni a cucá 
ce biel color che o ai". 

La paveute, svolant graziose sore la rosute i disč di 
si ben che e vulintir e po vie di lunc il prat fin dongje 

il fossál. “Cui vegnial a cucá il colór de rosute intal 
miec dal prát?” e diseve zentil biel che un crot cun 
doi voglons al peta un salt fúr de aghe. 

“O ven jo a cucále, pavee des alis grandis e des an- 
tenis sensibilis”. E po vie di salt in salt fin tal miec 
dal prát. 

La rosute viodint il crot, dute contente di mostrási, e 
dise: “Oh, crot dai biei voglons, ven a cucá ce biel 
color che o ai". E chel spalancant i siei voglons: "Oh 
ce biel colór che tu ás, tu sés propit biele!” 

E la rose: "O soi propit biele, profumade, morbide e 
colorade, no cjataiso che o soi maraveose?” 

“Cui ise maraveose, colorade, morbide, profumade, 
biele?” Di bot e dise une vacje che e passonave di 
chés bandis. 

“Jo” E dise la rose e la vacje: “Oh e je vere: tu sés 
propit biele, profumade, morbide, colorade e par- 
tant, maraveose e cuissa se tu sés ancje sauride?!” 
“Sauride?”, e domanda la rosute plene di póre. 

“No no, no crót propit di jessi sauride ...” E cirint di 
platási si fase picinine picinine jenfri la jerbe verde. 
Ma la vacjute, plene di fam: “am am" Le cerca dute 
e po dopo e dise: “Oh e jere propit sauride! Usgnot 
il gno lat al savara di rose!” 

Alore il crot che no si jere slontanát al zonta infin: 
“La rosute biele di ca e biele di la, intun formadi e 
finira!” 

Mari 


Ilva Simonit 


Cjare Mari, 

in di di vue 

o cir cun dolcece di riscjelá 

tai miei ricuarts plui fonts 

e ta cualchi grum sparnicát 

in ca e in la, di tirá für une glagn 
di discors par rivá a imbasti 

chel leam rot dal glon de cjampane 
de Ave Marie di zaromai trente agns. 
La tó presince e je poiade cussi ben 
intai miei pinsirs che mi fás 
compagnie di dopo di, e insom 

mi à fat gloti chei scûrs moments 
distudäts de mé vite, ma lassin 
pierdi e anin indenant. 

Ti conti che i tancj cjàrs 

nevóts a un ciert pont a an 

tacàt di buride a implantà famee 

e biel planc le an slargjade: 

tu saressis deventade bisave 

di un fassut di frututs cun 

mil colórs e savórs di scuvierzi. 

E zornade dopo zornade jo 

par zuiä cun lór ju met in scjale: 
ce spetacul, Mari! 

A son talmentri leáts tra di lór che i 
picui a pene che a puedin 

a sghiribicin i grancj 

in maniere di fáju sberlči; 

inalore jo ju peteni 

ad alte vös. 

Ma al e un biel vivi cun lór, crodimi Mari. 
Dut cás o ai di diti ancjemo 

che chei moments segnáls des malatiis 

a son sláls superàts graziant nestri Signór. 
Di cúr ti lassi polsá. 

Cumo o crót che 

su chel nül che o cjali, 

tu coris sù e jà come che 

tu ás tant cortit inte tó vite, 

fate di tancj e po tancj intrics. 

Cussi tu ses intai miei ricuarts, Mari. 
Mandi. Di cür. 

16 fie 


„ A,scotedet 
aforisims 


di Vigji Mestron 


Un premi ...“a la memorie" 

I àn dat a Lelo il Premi Pifanie. 

Gjoldin insieme, alore, in alegrie! 

A otante agns, dibot, 

si son visats di lui e buine gnot. 

E stant cussi la storie, 

o dis che secont me a la Comission 

un premi al lares dat ..."a la memorie!" 

La fieste pontebane 
puint 


Mario Faleschini 


Me subit in clár che il non dal país “Ponteibe”, 
che cun dute probabilitát al pant tal so finál une 
origjine celtiche, “Aiba”, ven a stái “Aghe” e che cun 
sigurece lu à vüt dal flum Poltaiba, cumò Pontebane, 
che al ven ju di Lance, nol à nuie a ce fà cui puints. 
E alore? Il cont Cacelin, sorestant e paron de valade, 
prime di parti pe sante crosade in Palestine, intor 
Pan 1000-1100, lustri sù, lustri ju, al lassa par testa- 
ment il teritori de basse Val Fele ai preláts di Muec, 
par che a fasessin une badie al puest dal cjistiel, cun 
cheste indicazion: "... a fluvio gui Poltabia dicitur, 
usque ad rivum Tulecynum....” 

O sin tentats di crodi che il non dal flum "Poltaiba" o 
"Poltabia" al ves a ce fa cun "Wald" (bosc), clamat in 
ché volte “Bolt” e daspo “Polt”, se si acetin lis modifi- 
chis par vie dal fenomen linguistic di variazion dal 
sun des consonantis. Si che duncje nol e di escludi 
che l’idronim dal nestri flum al ves il significát di 
“Aghe di bosc”, pa la cuál il puint nol jentre par nuie 
cul non de aghe, ancje pal fat che l’atuäl non di Pon- 
teibe, voltat in "Puint su la aghe”, nol à propit nissun 
sens logjic, stant che ducj i puints a son su la aghe. 
E alore? Al a di jessi sucedút, come che al sucét une 
vorone di voltis ancje al di di vué, che cualchi scri- 
van medievál o solon di chei timps, o che nol vebi 
cognossút la juste pronunzie, o che si sedi mál in- 

tivat cui stampadörs, al tafagna la grafie in müt che 
il “Wald” todesc (bosc) al deventa “Bolt” e dopo 
“Polt”, “Pont” e vie indenant. Nus le an petade e 
cumo nó o scugnin tignile. 

Dut cás la storie, simpri parone dal mont, e vúl che 
il toponim dal sit di cumo “Ponteibe” si adati benon 
a la culture di vué: si trate di evoluzion! La sorte e A 
imponút che la nestre aghe e stramudas il so non in 
“Ponteibe”, acetant modifichis ortografichis (polt? 
pont), lassant al país la forme sostantivade e tignint- 
si par se il relatif adietif. 

Se cumo la aghe de Pontebane no je plui aghe di 
bosc, ma e je deventade une sotane dal puint, il fat lin- 
guistic pai Pontebans nol à tante impuartance: il bosc 
al sarà sì romantic, ma forsit il puint al è plui pratic. Ve 
alore che o sin riváts al duncje, tant al è che tal 2000 
o vin miór polente e frico pluitost che jote, miór il 
puint che il bosc! Lassin che la aghe e lenzi il bosc e 
din valór invezit al puint, al nestri puint su la Ponte- 
bane, za divisór di etniis, di culturis, di economiis, ma 
che cumo al a cambiát mistir deventant leam di razis, 
di lavórs, di vite comune europeane, ancje se al A scu- 
gnüt passä in posizion di retrovuardie par vie di intrics 
politics parturíts a la fin de prime vuere mondial. 

Ma simpri puint al e e puint al reste, come simbul de 
nestre comunitat pontebane che e A voldt däi un ri- 
cognossiment uficiäl, metint adun, intant de sagre de 
Madone di Setembar, la só fieste. E cheste fieste, ai 
9 di Setembar, le vin gjoldude nó Pontebans e no no- 
me nó, ma ancje i tancj forescj vignúts a pueste o par 
cás intes nestris contradis. 

Si A vivút un moment di gjonde che si podarčs 

clamálu “Ricuart storic”, inmaniát su lis diferentis ca- 
rateristichis des dós etniis, la furlane e la carintiane. 
Viodint i stands gastronomics e comerciái, logáts di 
ca e di là dal puint, al pareve di sinti ché famose sba- 
rade: “Dut di ca a la taliane e di la dut par todesc”. 
Ma tornin a vivile un moment cheste fieste. 

Finide la Sante Messe, ducj i grops in custum a son 
passáts in riviste e a an cjapát puest sul puint, vecjo 
confin tra Ponteibe e Pontafel, alternant un spetacul 
di cjants e bai. I tancj spetatórs si son passúts i voi e 
lis orelis amirant lis esibizions dai balarins di Pasian 
di Prát e di Clanfurt, dai Schuhplatter di Hermagor, 
da la bande dal Santuari di Ponteibe e dai sunadors 
di cuar de Valcjanal. 

Prime de nomenade kermesse musical e folcloristiche 
si jere davuelte la part uficiäl: intun senari di sium a 
ricuart dal vecjo confin di za cent agns, cun tant di do- 
ganîrs talians e austriacs vistàts tes divisis e sclopis di 
chel timp, di garetis militàrs, di sbare di confin, di 
bandieris dai doi reams, dopo la pastoràl dal plevan, 
si son tignúts i discors cerimoniái dai Sindics di Pon- 
teibe Silvestri e di Hermagor Rauscher. La presidente 
de “Pro Loco” Buzzi, che e à il merit de iniziative, cul 
so salút augurál e a sintetizàt chest aveniment come 
fieste di amicizie e colaborazion tra lis dòs gjarnaziis, 
dulà che la nestre citadine, di ca e di là dal puint, e 
messede e manten inmò vué usancis e tradizions. 

La fraie e deventa complete, tal dopomisdi, cu la cor- 
se dal fen, cul tir de cuarde e cu la consegne dal “Pa- 
lio” al vincitór de eterne sfide sportive tra Ponteibe 
e Pontafel. 

Cjaminant pe place grande 
Palme 


Juliane Franco 


e al č bontimp, ogni di sot misdi, se o capitais a 

Palme, mi viodés cjaminá tor de Place Grande, 
sburtant une carocine fúr dal normál: une carocine 
lungje lungje cun tré frutins sistemáts un daúr chel 
altri. A son i miei tré nevoduts: Gianluca, Filippo e 
Leonardo, tré butui di garoful, biei come il soreli. 
Gianluca al a la muse ridint e passude e doi vói co- 
me dos cariesis neris e maduris; Filippo al à la muse 
blancje e rosse tant che un milug che ti vignarès voie 
di muardile e doi vói color celest come il cil che ti 
fissin a dilunc prin di fà bocje di ridi; Leonardo, no 
passùt come chei altris doi, al è il plui alt, al à une 
muse di agnulut che ti fás tante tenarece e doi vói 
che a tarlupin come stelis. 
Une vore di int si ferme a cjalàju e ognun al dîs la 
s6: “Ce bielonons! Reson di jessi braurine la none!” 
Doi pas plui indenant, une altre soste: “Chel li al so- 
mee dut sò mari!” “Ma ce dîstu, no viodistu che al è 
so pari spudát!”. E póc plui in là: “O Juliane mandi, 
séstu cul tir?” “Ti coventarès la scorte!” “Ástu paiát la 
tasse par traspuarts ecezionäi?” 
Ogni tant o cjati Renato, gno cugnát mataran, che mi 
compagne vulintîr par un toc e al fás simpri tele cun 
cualchi femenute, massime se e je zovine. 
Lunis passat a une siorute che nus diseve “Ce mara- 
vee chescj frutins!” i a rispuindút: “A dî la veretát, o 

vin fat un pocje di fature e o vin metút une vore di 
timp a fáju, ma a son vignúts propi ben!” 

E intant il timp al passe e di dutis lis spesis metudis 
in preventif prin di vigni fur di cjase, salacor o rivi a 
cjoli un toc di pan. 


Fúc 


Annalisa Gasparotto 


Fúcs di peraulis 
inflamin i cürs. 


Fücs di paie 
distudin i ardörs. 


Füc di amör, 
füc di odi. 


Füc che si impie, 
fúc che si distude. 


Simpri e solementri fúc. 

669 MI 999 
impensi 


Giancarlo Mariotti 


Mi impensi di un timp lontan, di zoventüt, di spe- 
rancis, di programs... finide la scuele, fate la naie, il 
prin lavór... a scuele!... 

Ogni matine di chel clip Otubar, daspo jessi dis- 
montat da la coriere celeste, su la place dal país, mi 
davi dongje cui students par une stradute blancje di 
rive sú, compagnade, dulinvie, di une muraie di 
claps e di une cise di maruscli, che e lave a muri 
denant de fereade che e sierave il grant curtil de 
vecje Scuele Agrarie. La di la doi grancj rói e doi teis 
a compagnavin il visitadór fin ae vascje cu la fonta- 
ne, al centri tra la palacine paronál e lis dós alis che 
a jerin dopradis come classis e ufizis e camaradis pai 
costirs, che a vignivin dongje di ogni lüc dal Fridl. 
Mi impensi... a metat de rive, a bugadis, il fresc aiar 
matutin mi puartave l’odör fuart, ma bon de stale, 
dula che il bovár, di matine buinore si dave di fà par 
sistema lis vacjis, scjarnint la paie nete, jemplant lis 
mangjadoris di bon fen profumát e, par ultin, molzi- 
lis, sentàt sul scagnut a trê catis, tignint dûr il seglot 
jenfri i zenoi. E, a ché ore, vignint ju biel planc sul 
tratorut, al puartave in latarie i lustris bidons dal lat. 
Dai barcons adalt des camaradis al rivave il vosarili 
dai costirs che a vignivin ju di buride pes scjalis, e lis 
cridadis dai istitutórs, che a cirivin di bona i plui ri- 
bei. I professors a rivavin, sei in biciclete sei cul au- 

tomobil, e lis ruedis a fasevin cricá la glerie tal curtil, 
ma al sun sglinghinant de campanele, picjade sul 
cjanton de palacine, dut si cidinave e al restave do- 
me il sclipigná de aghe de fontane. 

Mi impensi il Diretór... simpri in gjachete a dopli 
pet, cui cjavei sál e pevar, cu lis mostacjis curtis, dret, 
alt e sclagn, di une magrece sute, che e segnave la 
muse brustulade e e marcave lis pleis in bande de 
bocje, dantji un fá di autoritát e di rispiet dovút. Di 
tant in tant, in ufici, al tacave une discussion cuntun 
insegnant su cualchi argoment tecnic di agriculture; 
alore si meteve tal cjanton, formát di doi alts armárs 
a scansei, cui comedons a larc, poiáts parsore, e li, 
tant che un pugjil, strenzút a lis cuardis, al ribateve i 
argoments, al proponeve des soluzions, o al meteve 
cualchi pulce te orele dal aversari, intant che cu la 
man al niculave i ocjái o int smorseave cui dincj une 
stangjete. 

Mi impensi listät... finidis lis lezions e i esams, intal 
curtil il cidinór a al jere rot nome dal zorna dai uciei 
o dal pas di cualchi rar visitador su la glerie sblancja- 
de dal soreli, che si rifleteve framiec i scurets, tirats 
dongje, a sfuarcà l'ombrenül dal ufizi. Al fo propit in- 
tune di chés zornadis cjaldis di plen Istát che e riva 
la mari di un student, a pene diplomat, par un salüt 
al Diretor. 

E si presentà a fevelá e a ringraziá e po dopo e tira 
für da la sporte, picjade sul brac, ma in forme sem- 
plice e cence malizie, un pacut, involucát in grandis 
fueis: un pagnut di spongje, prodot da la só picule 
aziende. Ma il Diretór lu refuda. “Per una questione 
di principio”, al dise, e nissun i fase gambiá idee. 

Cussi, a ché femine no i resta che saludálu e torná 
indaúr un póc displasude, inta ché lús cjalde e in- 
ceant dal soreli, cul pacut di spongje che e sco- 
mençave a filtra jenfri lis pleis da la cjarte e lis fueis 
di coce. 

Mi impensi i profums... chel dolç e fuart da la cise 
di maruscli in flór, chel delicat da lis rosis ator la fon- 
tane... 

Mi impensi i colors... il zal luminós dai cacos sui ar- 
bui, dispoiats datir de vile, il tenar vert da lis fueis 
dai teis in Primevere... Mi impensi i suns... il gotá 
armoniós da la fontane intal cidinór estif, la mugula- 
de des vacjis inta la stale... lis vos legris dai arlefs in 
timp di ricreazion... mi impensi di tantis personis, 
professórs, impiegáts, bidei, tecnics, istitutOrs... per- 
sonis che la plui part nus àn lassáts, e mi cjape une 
maluserie sutile, un marum che mi ingrope il cuel e 
al strenc il cúr. 

Ma chei a forin agns serens e cence pinsîrs, parce 
che la zoventút e je un bon jutori... e ancje parce 
che, propit lant sù par ché stradute blancje, o co- 
gnossei une fantacute che, cun jé, dopo pocs agns, 
mi maridai. 

Ma cheste e je une altre storie... 

La glesiuta dal Sant Spirit 
Guriza 


Fevelada di Guriza 


a glesiuta dal Sant Spirit in Arce fo fata sú tra il 

1398 e il 1414 par iniziativa dai fradis Giovanni e 
Michele da la famea nobila gurizana dai Rabatta, ori- 
ginaria da la localitat omonima dal Mugello, dongia 
Borgo San Lorenzo, in provincia di Firenze. Par via 
da lis lotis internis, la famea Rabatta si trasferi tal XIV 
secul a Udin e poc dopo un ram si stabili a Guriza. 
Otignut il consens di Bonifacio IX, i doi fradis invia- 
rin la costruzion da la capela dentri da la muraia da 
la zitat alta, scuasi da pit dal torion a Sud Est da la 
cortina interna dal ciascjel, par che i citadins no 
vessin plui di dipindi pa lis pratichis religiosis da la 
lontana parochia di Salcan. Giovanni Rabatta, alora 
ciapitani di Guriza, muri prima che la costruzion da 
la glesiuta fos finida e l’opara fo completada dal fra- 
di Michele. 
La facada da la glesiuta, dominada di un ciampanili 
a vela a forma di trifora, ‘l è caraterizada di un roson 
di cuet, di doi barcons trilobis e dal puarti che si 
poia suntuna dopla fila di tre mensulis di piera. Lis 
mensulis che lu rezin son scolpidis cui stemis dai Ra- 
batta ches a man canca e dai Castelpagano ches a 
dreta. In alt dós figurutis di piera si leavin a un dai 
fondadors, Michele, e a só femina Maria Bella, ma 
forin dopo trasformadis di mut che rapresentassin 
l'Anunziazion. Si sa che Michele Rabatta si sposà cun 

Maria Bella di Castelpagano tal 1384. Tai ultins res- 
tauris (1988) la figura dal zovin a canca l' è stada ri- 
pristinada giavant via lis alis di metal che la vevin 
trasformada tal arcagnul Gabriel e cussi la figura di 
Maria Bella no pol plui jessi confonduda cun Maria 
Anunziada. A dreta dal puarti jara un Crist di len dal 
XVI secul che | e stat metüt, par salválu, tal Museo 
di storia e art li dongia. 

Interessant e singolar 1 e il svilup dal flanc a levant 
che presenta tre absidiolis, dutis cuviartis cun lastris 
di piera (schist): dos son sburt in fur o Erker su men- 
solis di piera in armonia cul puarti, invezi chč tal 
miec si poia suntun pedal semicilindric. Ancia se 
piculis dutis lis absidiolis jan doi barcons a volt 
spicàt par dä lüs al didentri. 

Lis canonadis da la Granda Uera savoltarin dut, cun 
dams pesants pal borc dal ciasciel, la part plui anti- 
ga, il cur da la zitàt. Lis granatis disgrumarin ancia lis 
umilis ciasutis che si poiavin a tac su doi flancs da la 
glesiuta. La buna sorta sparagna i mürs perimetrai 
plui interessants dal pont di vista architetonic, chel 
a misdi e chel a levant, dome il mur a setentrion si 
disgruma dutun cu la ciasa tacada, che no fo mai ri- 
costruida. 

Dut intor dome grebanos, ma la vita tornava planc a 
planc. Plui di vinciazinc ains coventarin par com- 
pletá la ricostruzion dal borc: i lavors infati finirin 
cuant che jara daür a tacä la seconda uera mondial. 
Forin pero ancia ocasion par recuperá una forma an- 
tiga da la glesiuta, alterada plui voltis dilunc i secui. 
Ja elements in comun cun glesiis alpinis e tirolesis, 
come par esempli la planta, cun tre absidis sul flanc 

oriental, e il carateristic puarti sospendut parsora la 
entrada, mutifs nordics che ju ciatin ancia a Aquileia 
e Grau. L'architetura da la glesiuta deventa plui pre- 
ziosa se si ten cont che 1 è il plui antic esempli di 
tardogotic gurizan. 

Dentri si ciata cualchi tela degna di atenzion come la 
pala che figura l'Assunzion. Palesa una buna man di 
artist dal XVI secul e proven da la glesia di S. Fran- 
zesc dal Convent dai Minorìts, butada jù tal 1817, co- 
me che scrìf Luciano Spangher tal libri “Gorizia e il 
Convento e la Chiesa di San Francesco dei frati mi- 
nori conventuali”, daùr dal plan urbanistic fat dal in- 
zegnèr Giuseppe Purkinje par cont dal Ufici dal Ma- 
gistràt civic par creà una plaza plui largia. Plaza 
Senàus (Schónhaus) deventà cussì la plaza Sant An- 
toni atual. 

Pa la sò particolaritàt e la maraveosa suaza che ja intor, 
la glesiuta dal Sant Spirit ven sielta a voltis pa la cele- 
brazion di gnozis. 

Sividot, Sant Vidot 
Sant Antoni? 


Barbara Cinausero - Ermanno Dentesano 


| pe miec dal palút di Flambri al è un biel sit che 
in di di vuč al č cognosstit cul non di Sant Anto- 
ni; a chest sant e je avodade la gleseute che e je sta- 
de tirade su culi. La storie e je dut cas plui viere di 
cheste intitolazion e e je inmo plene di dubis, che sa- 
lacor no saran mai discrosáts. 

Viodin alore di lá indaür intal timp par capi cemüt 
che al e nassút chel paisut che une volte al stave ator 
de gleseute. 

Intal dulintor di cheste si burissin für di un continui 
antics manufats romans e chest al fas pensá che il lüc 
al fos abitát almancul de tarde ete romane; póc su 
póc jú intai secui IV-V. A chest pont o vin di pensá 
che un prin cicli di intitolazions a Sant Vit al e pro- 
pite dal V secul. Si che duncje o podin presumi che 
sul imprin la gleseute e fos avodade propite a chest 
sant e il fat che lis dos cuistions che o vin fevelát a 
sedin contemporaniis al rinfuartis il supuest su la da- 
tazion di cheste vile. 

Ma o vin cualchi dubi che la intitolazion e sedi nas- 
sude cussi. O fasin calcul invezit che Vidot al puedi 
jessi la risulte di un procčs, che si pues splea dal 
pont di viste linguistic, scomengät dal latin "Vicus" 
"Vile" e, traviers di "Vic, Vi, Vit” al sedi rivát al dimi- 
nutif “Vidot”. Inte fase “Vit” o vevin di jessi plui o 
mancul tor dal IX-X secul, cuant che a rivarin i sclafs, 

che a veneravin cetant Sant Vit e cun di fat in cheste 
ete si inmaneà un secont cicli di intitolazions a chest 
sant. Par chest motif al sucede un fat che in topono- 
mastiche al sucét dispes: cuant che no si capis ben il 
significat di un non, si lu gambie un póc. E cussi Vit 
al deventa Sant Vit e po daspo Sant Vidot. 

A chest pont o vin di fevelá de intitolazion de gle- 
seute a Sant Antoni abát. Cheste intitolazion e je plui 
resinte, su par ju dal XI-XII secul, par vie che, in 
chescj secui, une grande difusion di chest titul si 
splee cul fat che la int e viveve coltant la tiere e tirant 
sù nemái. Ven a stài che la intitolazion al sant pro- 
tetór dai nemái e vares cjapát il puest dal precedent 
Sant Vit e e varčs platade la intitolazion di prime. 

O podin buri fúr ancje un altri supuest, che dut cas 
al è mancul crodibil. Ven a stai che il paisut al sedi 
nassút, cui sa mai cuant, par un spostament di int vi- 
gnude di Sant Vit dal Tiliment. Cun di fat Sanvidot al 
e Petnic furlan par chei di Sant Vit. 

In cont di chest al sarčs interessant fà un scandai par 
confrontá cheste vile cun ché, che e a il stes non e 
che e sta dongje Cjamin di Codroip. 

Si ben che la origjin dal paisut no sedi inmo stade 
ben sclaride, o savin dal sigúr che al esisteve e che 
al fo sdrumat dai Turcs intant de scorsade dal 1477, 
cuntune fugarele che e brusa dutis lis cjasutis la che 
e viveve ché puare int. Ju abitants a jerin scjampäts, 
par platási intes cortinis di Flambri, Talmassons e Li- 
stize, e no tornarin plui. La vicinie e funzioná inmo 
par cualchi secul, fin in ete napoleoniche e si radu- 
nave massime a Listize; par chest si pense che la plui 
part dai abitants di Sant Vidot e fos sejampade pro- 

pite inta ché vile. Pensait che fin a pócs agns indaúr, 
ai 17 di Zenár, di di Sant Antoni abát, la int di Listi- 
ze e leve in procession fin ae gleseute e po dopo e 
tornave par une rogazion e ancje cuntune altre pro- 
cession la cuarte domenie di Lui. 


Don dal 
sanc 


Maurizio Pellarin 


Une di o stevi scoltant la discussion tra dos personis. 
Une di chestis e disč: 

"Se jo o ves dibisugne di sanc, parcč che o soi malit, 
il Stat al varès il sacrisant dové di proviodi.” 

Chel altri, invezit, al ribatč: 

“Te mé famee, pal moment a stan ducj ben, ma se a 
vessin di inmalási, jo che o pai lis tassis, il Stat al 
varčs il dovč di procurá il sanc a ducj i coscj, se al 
covente, ancje se o ai il teror des gusielis, ma tal mo- 
ment de dibisugne no si cjale in muse a di nissun." 
A chest pont jo o intervignii e ur disei: 

"Scusait, ma cemút podino pretindi di cjatà sanc a 
volontát, se ducj a stan in spiete di chei altris che a 
vadin a donálu? 

La mati 
Sant Pieri 


Andrea Barbaro 


Fevelada di Sopula 


A: contava un timp ai frus che la mari di Sant Pie- 
ri a voleva zi encia ic a fini tal paradis, 'na volta 
muarta. 

Alora Pieri a ghi a domandat al Signour e lui a ghi a 
rispondut ch'a no erint problemi: a varčs mandat un 
tre cuatri anzui par partäla fin sü tal seil. 

Al di stabilit a son vignüs zu in cuatri di lours coma 
ch'a veva prometüt il Signour. 

La puora vecia a si e sintuda tira su par sot e a scu- 
minsiàt a fà casin parsè che chei anzui, cun l'aiar 
ch'a fevint cun li' alis, a ghi tiravint su li' cotulis. A si 
e agitada e a fat talmentri tanta cagnara che il Si- 
gnour a ghi à dita: “Ah, cussi? A no ti va ben il mout? 
E alora resta in tiara". 

A] à tiràt zu un cuatri mocui e, inciomo rabious, al à 
fat vigni zu cuatri crepetadis e tanta ploia e tampiesta 
che mai. 

Da covolta, a Sopula e caparentri di nualtris, a si cla- 
ma “Mari di Sant Pieri" il brut timp di garbin ch'a ven 
sü a ciaval dal di di Sant Pieri, il vincianouf di Zuin, 
vot dis prima e vot dis dopo. 

Mandi 
Maline 


Romano Binutti 


Fr al passà par Subit, par puartâmi un salât Gjigji 
dai Fatôrs cu la femine Gabri, lôr cumò a stan a Bi- 
liris di Tarcint ma lui al è di Datimis. Inte ocasion mi 
fasè viodi un pâr di cartulinis dal an 1923. Chês a 
mostravin il Foran di une volte e ancje il puint su la 
Maline. Ad ôr de aghe des feminis cun viestis scuris 
a jerin stadis fermadis tal mentri che a sbatevin sui 
claps i peçots di lavâ. Cualchi frut cu la barete o cen- 
ce e une frute cuntun picinin tal grim ur tignive com- 
pagnie e, curiôs, a cucavin il fâ dal fotograf Angelo 
dai Brida. 
Benedete Maline, ce tancj ricuarts pensant a cuant 
che o forin canais. La flumere, cui soi roiuçs, vignint 
jà de plere de val tor a tor e strenç il so cors ali di 
Borc dal Puint. Des dôs bandis li sot e jere la roste in 
fate di maseriis, di múrs cence malte e cu lis pieris 
scuadradis poiadis in filis une dongje e une sore ché 
altre. Muracis simpri in piere a taiavin il li de aghe, 
cirint di stratigni il material che, vie pai burlacs la co- 
rint e puartave viers il plan; la aghe colant dal lór par- 
sore e veve origjinát largjis e fondis pocis. Ali, inte ca- 
nicule, o lavin a nadá e, dut Pan, o lavin a pescjà. 
Ben si sa po, no cun licencis (dome un, in país, le ve- 
ve, si tratave di barbe Primo ma, lui al lavorave inte 
Intendence de Finance), no cun canis garganis, no 
cun fîi di nailon inlacáts a mulinei, no cun ams a pa- 

vee cu la ale indorade o cun plumutis coloradis, si 
ben cun vecjos pirons, gjavats dal scansel de taule e 
po batüts cuntun clap par drecàur i dincj, prin di 
slargjáju; chei pirons, po, ju leavin, cul filistrin des ba- 
lis di fen, ae ponte di luncs bastons no simpri drets. 
La batude di pescje e vignive puartade indenant sim- 
pri parie di uns, doi o tré amís. Si puartavin li di une 
murace e O tacavin a balái ator, di parsore a sot, 
vualmant il furmiár neri che al madracave inte aghe, 
in spiete che une trute si fermas il timp di lai parso- 
re cul piron, di da il colp e, po, di tigni sburtat il lens 
viers il font in lute che chel puar pes al finis di sma- 
lità. La sorprese e rivave sul ritirä il piron che, dispès, 
ché trute, che e jere semeade di almancul miec chi- 
lo, si palesave vidrice e lungje no plui di uns cuin- 
dis centimetris: la aghe fonde e veve fat di lint di in- 
grandiment. 

"Pazience! ... Dai cuntune altre che la gnove e sara 
tant che un brac!” 

Milante e ancjemo altris milante voltis, o vin saltát di 
clap in clap, altris milante o sin finits cul pit o il cúl 
tal bagnát; e jere une aventure cence fin. 
Cualchidun, invezit, al jere babio tal là a man. Di- 
scolc, i pits in muel, al passave percuisint i claps, ali 
che la aghe e jere basse e curint. Si sbassave, al pal- 
pave sul sot al scandai dal cuarp de trute. Une volte 
cjatade, le strenzeve a fuart ali des branchiis, par che 
il pes nol sbrissàs für dai déts. A contále dute, ancje 
achi e podeve capità la maravee: *No mi soven ben 
... ma mi semee che al sucede a Agnulon dai Rossos 
di tirà für une magne intortolade tor dal brac." AI 
sarà par chest o parce che no mi plaseve poiá i pits 

sul slichiot des pieris che chest müt di pescjä no lu 
ai praticat; o vevi miór sta a viodi chei altris e ridi 
cun lór pai sucès e pai smacs. 

O jerin atifs massime lis domeniis, subit po di Messe. 
Al jere dut un cori vie de glesie di Sant Antoni e in 
ju, par rivä in timp ali de poce che cualchi grant al 
veve jemplade cu la cjalcine de fornás. Se la aghe e 
jere blancjice e no si jere netade dal dut, des trutis a 
podevin jessi ancjemo miezis cjochis e, cussi, al de- 
ventave facil brincális e gjavalis de aghe. 

Intai agns Cincuante, ce tancj che a jerin i fruts tes 
borgadis e la Maline e jere un dai nestris “luna park” 
preferíts. La aghe e rideve contente saltant parsore e 
dulintor dai claps, cirint di tigní bot al nestri zuiä, al 
nestri menási ator e corisi daúr. Puare flumere, vué 
mi fás dúl: pocje aghe, tant ciment, nie ridi e mateá 
di canais. Chei a son ducj denant dal computer a ba- 
ti cul dét su la tastiere o a movi la surís, ven a stài il 
“Mouse” come che lu clamin lór ... a dile dute mi fa- 
sin dúl ancje chei, che, in cause dal progres a stan 
pierdint la gaiosetát de zoventút. Ma chest al e un al- 
tri discors, inalore tornin ae Maline. 

A paré dai esperts di Toponomastiche la peraule 
"Maline" e vignares dal Celtic e, ai timps, e varčs vút 
il significát gjeneric di “Flumere, cors di aghe”. Culi 
a Datimis chel tiermin al sarčs deventát un non pro- 
pri. Za agns o vevi sintút ancje altris interpretazions 
che si poiavin su derivazions dal Slaf cul valór des 
voltis di “Frambue” e des altris di “Savalonós”. 

Mi visi che la mestre Podreche, in tierce elementár, 
inte scuele di Foran che e fo disdrumade po dal or- 
colat dal 1976, nus veve fat un detát su la storie dal 

país e nus veve insegnát che il non de flumere al 
sarčs vignút dal Latin, di “Malignum flumen” val a di 
"Aghe triste”. In fats a nd a fat di mal, ancje se no 
par colpe só. Par solit e A pocje aghe ma, cuant che 
al slavine, si sglonfe velenose, e remene clapons, e 
fäs un davoi che mai, e fas pore. In chés ocasions i 
grancj a jessevin di cjase e a lavin a scrutinä se il pe- 
ricul al montave. NÓ, la mularie, o jerin tignúts pre- 
sonirs e, dispčs, mandats tal jet. 

Tai agns Cincuante, par dos voltis al capita il monta- 
fin. La prime, ai 25 di Otubar dal 1953, i Alpins dal 
8af bataion Cividat cun cjararmáts a faserin soste su 
lis gleriis dal jet in Datimis, daúr de feramente di Pi- 
chio; un scravac fuarton e subitani al mena ju cussi 
tante aghe che ché e puarta vie i miecs di fier e, ma- 
gari cussi no, il tenent Giovanni dai Malisani e il ca- 
porál Armando dai Ranucci, che a vevin cirút di 
salvä i miecs. La seconde e fo ai 21 di Jugn dal 1958 
cuant che lis aghis a menarin vie la cjase ali che o je- 
ri nassút e ché tacade par dongje, che e jere stade la 
ostarie di Marie Furbe. Si tratave di un cjason lunc 
uns trente metris, cu la arie, la stale, la sale di bal, il 
locál, la abitazion dai miei e chel che al jere stát il 
for pal pan. O soi chi che le conti e chest al vúl di 
che nissun si fase mál. 

Po ben, intes cartulinis di Gjigji, insiemit cul puint, e 
je une altre imagjine che e pant propit cheste costru- 
zion che, tic e tac, e passa di Foran a Grau vie aghe. 
Cun dut chest, cjare Maline tu sés e tu restarás sim- 
pri tal gno cúr plene di ligrie e di zoventüt... che al 
e miór tigní salt il biel e dismenteá il suturni. 

La rosade di Sant Zuan 


Pauli Cerno 


Zacarie al jere vieli e mut 
la só spose, Lisebete, 

viele e sterpe, puarete. 
Tant di regál bramät, 

Gjo un frut ur a mandat. 
Zuan lu an clamät e... 

so pari a colp al a fevelät. 
Al jere un frut speciál. 

Za tal grim di só marute 
al à petát ne marculute, 
co tun vergjin grim platät, 
nestri Signór al a olmät. 
Cuanche daspo lu à batiât, 
tal flum cui píts in muel 
vistút di piel di camél, 

fin lu Cil si e spalancát 

e l'Amór in tiere si e poidt. 
Agns tal desert al a zunát 
di zupets e mil nudrit, 
ducj dibant al à clamât, 
dome madracs cidins 

e sgarpions lu an scoltát. 
Co cuintri il re al a berlát, 
a colp, lu an carcerál. 
Cul bal di une frutate 

il so cjáf al fo baratál, 

e, par crút svindic, taidt. 
Dut chel sanc si e mudát 
in lizere rosade benedete. 

Sant Zuan dal biel macet, 
ogni aghe tu ás benedet, 
ducj chei in aghe batiäts, 
dal Crist fradis deventäts, 
tegniju dongje pupilàts. 
Fàs plui biele ché pulzete, 
il cîl cul non e a sfrisàt 
dal fiic di cidule puartàt. 
Fàs plui dolce la nuvice 
purificade de tó rosade, 
sei la s6 scune benedide 
d'incjant di voi, floride. 


La Bida 
e conte 


Adriana Padovani 


Ans in ché volte, di Vinars Sant, si faseve la 
adorazion de Crós. Il predi al poiave la grande 
cròs sui scjalins, prime de balustrade, e la int e lave 
a bussale. La Zilie, ven a stài la femine dal muini di 
Muec abàs, finide funzion, e lave cu la sele a cjapà 
la aghe te fontanute difront de glesie. 

“Ce fasistu, po Zilie?” i an domandät. 

E jč, cuntune spacete in man e la muse serie: “O ai di 
lavà il Signór! Cun dutis lis feminis che Lu àn bussát, 
al covente!”. 

None 
Vigje 


Giovanni Pillinini 


No: Vigje, a otante agns finits, e jere ancjemo al- 
te e drete e soredut fuarte. E veve vút cinc fruts 
e a 'ndi veve latáts ancjetancj. Telárs di une volte, in- 
some. Mé mari, a sessante agns, e veve ancjemo su- 
dizion di jé: no olsave contradile e soredut i doman- 
dave consei su dutis lis cuestions impuartantis de vi- 
te. 

None Vigje no jere masse dacuardi cu la modernitát. 
E diseve che il mont al steve deventant mat. No i pla- 
sevin lis gnovis usancis, i compuartaments de int, il 
müt di fä dai zovins e soredut des fantatis. Dut chel 
che nol corispuindeve al so ideál di vite, jé lu defi- 
nive dome cuntune peraule: “Robonis”. Tal prin, sin- 
tint chest tiermin, mi vignive di ridi; mi pareve la 
espression di une tindince a refudá il fat che il mont 
al steve gambiant. Ma, un póc a la volte, o sco- 
mencai a capí che daúr di ché peraule al jere ale di 
impuartant: une vision de vite, sostignude di une 
fuarte cussience moral. 

Dopo la muart dal von e jere deventade jé la plui 
viele de cjase. Par chest ducj le consultavin, cuant 
che a vevin di cjoli une decision, soredut se si trata- 
ve di alc che al rivuardas la famee, i lavórs di restaur 
e il mât di tira sù i nevóts. Fossial stat di comeda il 
cuviert, di meti in ordin une stanze, di comprá ale di 
gnüf, di sielzi la scuele pai fruts, no si faseve nuie 

cence domandä a none. 

E ducj a disevin che i siei conseis no falavin mai e 
cuant che propit nol jere pussibil vé une rispueste, 
par vie che une cuestion e jere masse complicade, 
none e diseve: “Cuant che no tu sas ce fà, no sta fa 
nuie”. 

Fin al ultin e jere stade francje di mangjá. Cualchi 
volte la matine, a pene jevade, mé mari i domanda- 
ve, cussi tant par tabaiä: “E alore, cemút, mame? Ástu 
fam?” E je: "Par fuarce che o ai fam. Al e di ir sere 
che no mangji!” Si viót che e varčs volút jevási ancje 
vie pe gnot par meti alc sot i dincj! 

A none i plaseve zuiä di cjartis, soredut di briscule. 
Cuant che o jeri frut, o fasevi cualchi partide. Cuasi 
simpri e vinceve jé. Par chest, plui di une volte, o ai 
cirút di imbroiále, tirant fúr cun snait cualchi buine 
cjarte, cuant che mi tocjave a mi di messeda il mac. 
Jč no si č mai inacuarte. Ma mi č restat il rimuars. 
None Vigje, perdonimi! 

Cuant che e muri, al č stat come se un fil, che in 
cualchi mût nus tignive leáts al mont di ir, si fos 
crevat par simpri e o fossin deventats ducj plui 
puars. 


JUGN 128 


Il Zi 
Sant Antoni 


Argeo Tomat 


no nono Jacum al veve grande devozion par Sant 

Antoni. Cuant che al è muart jo o vevi trê agns. 
Come tancj de sô etât al veve fat la prime vuere com- 
batint sul Cjars. Lui al diseve simpri che al veve sal- 
vade la piel preant Sant Antoni che lui, al contave, 
lu viodeve spes cul Jesus Bambin tal braç e cuntun 
zi in chê altre man. 
In trincee sul Cjars, cuant che i todescs a tiravin bom- 
bis, no colavin mai dulà che al jere lui. Ancje i siei ca- 
maradis si jerin inacuarts di cheste pantumine e cussi 
a començarin a stâi dongje e si sintivin plui padinâts. 
In timp di un grant bombardament, une bombe e je 
colade inte trincee plene di soldâts talians dulà che 
in miec al jere ancje gno nono. Ducj a son muarts, 
dome gno nono Jacum al e restât vif ancje se al jere 
restât un pôc sort pal grant ton. Al contave simpri in 
famee, cuant che aromai la vuere e jere finide e al 
veve ancje cjapade la medaie pal so tribút ae Patrie, 
che lu veve salvât la vision di Sant Antoni. 
Tal tacuin al tignive simpri un santut di chest Sant e 
la sô grande brame e jere chê di fâ un viaç a Padue 
par ringraziálu. Nol à podút, purtrop, apaiâle. 
Fin cumò o ai sôl fevelât di un om di grande fede e 
de sô fortune di jessisi salvât dulà che a son muarts 
miârs di nestris soldâts. Redipuie lu testemonie cul 
so sacrari. 

La storie di gno nono mi e tornade tal cjaf cuant che 
e je muarte mé mari che e veve la stesse fisionomie 
di gno nono: il di di Sant Antoni, ai 13 di Jugn. 

Par chest biel ricuart, tant afietif, intal zardinut di cja- 
se mé, cheste sierade o ai pastanát il zi di Sant An- 
toni e cuant che al sflorira lu puartarai su la sapultu- 
re di mé mari: il di di Sant Antoni, ai 13 di Jugn, o 
pensarai ancje al nono. 


Sol 


Rino Olivo 


Sól 

come pál studit 
te buiade 

dal pignarúl. 
Lavris ruans 

a fuarce di clamá. 
Claps di fionde 
volin savé 

il non. 

Lu scrif 

tal aiar, 
ridadonis. 
Vueit grant... 
Al glon de Ave 
vistits gnüfs, 


profum. 

Sant Zuan 


Mario Martinis 


al calendari eclesiastic cristian, ai 24 Jugn, date 

de suponude nassite di Zuan Batiste, al á un co- 
legament diret cul Nadal, zornade ancjetant suponu- 
de de nassite di Jesus Crist, e ducj i doi fondáts di fat 
sui doi contraris solstizis. Zuan, il parint precursór 
dal Salvador, cuant che al e rivat su la sene Jesus, al 
capi che al jere il moment di tirási di bande par 
lassä che la manifestazion de salvece e sfolgoras in 
dut il so misteriós sflandór. “Lui al á di cressi e jo di 
cala" al a dit Zuan e di cheste detule la Glesie e fo 
puartade a dedusi che ancje lis datis des lór nassitis 
a ripuartavin diretementri al simbolisim solár. Lis dós 
grandis figuris mistichis e esoterichis a vignirin cussi 
a rapresentä dos esperiencis diviersis, ma simetri- 
chis, di une uniche misteriose realtát, propit come il 
moto siderál dal soreli intai soi doi compleans celes- 
tins (ven a stái intai solstizis), moments di fonde dal 
calendari e i polis dal so cicli dinamic. E al e di tigni 
a ments, cun di plui, che speculár a ché di Jugn, in- 
tal calendari eclesiastic si cjate une altre fieste leade 
al Sant, ché di Sant Zuan Evangjelist (ai 27 di Di- 
cembar), metude tacade dal solstizi invernál e dal 
Nadál di Jesus Crist, duncje intal segn dal Bec di 
mont. Cjalant cuntun tic di plui rivuart il cercli dal ca- 
lendari de glesie latine, o notin che se i vuardians dai 
doi solstizis a son i doi Zuans, i custodis alegorics 

dai ecuinozis a son Sant Josef (e la Nunziate) inte 
vierte e Sant Michél inte sierade. La impuartance dai 
24 di Jugn e je confermade dal stes caratar de fieste 
religjose che e celebre (uniche combinazion intal ca- 
lendari liturgjic roman insiemit a chel de Biade 
Vergjine Marie) la date suponude de nassite naturál 
di Zuan invezit dal so Dies natalis (ven a di la date 
de muart e duncje de rinassite spirituál, tipic di ducj 
i sants). Ancje la tradizion popolár, dopo, e conferis 
a cheste date une grande impuartance, clamantle 
“Nadal di istät”. 

In chest straordenari moment di passac, la tradizion 
magjiche popolár e rinovave ancje un passát insiemit 
di ríts e usancis tramandadis dai secui, che a esalta- 
vin i cuatri elements fondamentái de vite cosmiche 
(aghe, tiere, aiar e füc) in chest particolär moment 
dal an. In veretát la aghe e veve di vé une part ri- 
marchevul intai cerimoniái dal solstizi estíf, stagjon 
dal grant cjalt e dal sut, e duncje cu la bisugne di 
propiziási l'impuartant element licuit e rinfrescjant 
intal timp de só massime assence. In pocjis peraulis, 
i antics cults de aghe di probabil a consistevin intes 
formis dal incjantesim fatis par otigni o comanda lis 
precipitazions durant il timór meteorologjic de 
stagjon estive, che e corispuindeve a un delicát mo- 
ment dal cicli agrari. Ancje la glesie, dal rest, vint 
voie di ridimi la antighe fieste pagane dal solstizi 
estif, le à dedicade a Sant Zuan il Batiste che al jere 
di za il precursór di Jesus Crist e duncje la só figure 
speculár semestrál intal simbolisim solár, al jere ancje 
chel che lu veve batiát cu la aghe e al € deventát 
ancje il Sant che cu la rosade al batiave jerbis e flórs. 

Secont une crodince une vore antighe, inte magjiche 
gnot di Sant Zuan il cil al fas cola une rosade dai 
efiets straordenaris pai oms e pes plantis. Di mút che 
ancje in Fridl, inta che gnot i moros a lavin di fúr a 
cjapä cheste rosade benedete e lis feminis si tarom- 
bolavin crotis o púr si sentavin cu lis cotulis alcadis 
su la jerbe bagnade cul fin de fertilitát pes parts inti- 
mis e si lavavin la muse cu la rosade par slontani il 
mál dai voi e chel de piel. Prime de albe altris femi- 
nis e ingrumavin pecots e mantîi, di pueste distiráts 
su la jerbe intal amont de sore sere prime, che inte 
gnot a vevin supát la meraculose rosade; chestis, 
duncje a devin dongje l’aghic intune butilie par do- 
prálu vie pal an tant che un cetant bon rimiedi pal 
mal dai voi e come miór medisine par ogni fastili. In- 
tun ciert sens, si trate des lavaduris rituáls e dai svua- 
carecs lustrái cu la rosade che a costituivin rituáls 
purificadórs, manieris dal batisim pagan, di purifica- 
zion fisiche e spirituäl cu la aghe par abituási a vivi 
il cicli calant dal soreli, in pratiche il semestri plui 
conturbát e pericolós, chel des zornadis estivis info- 
gadis e dopo chel des ombris de sierade e dal limbo 
dal invier. Une vore pandude e jere la usance di 
cjapa sù i flórs e lis jerbucis par fà su un biel macet, 
il mac di Sant Zuan. Chest mac vegjetal al jere dat 
dongje secont lis diviersis usancis dai lúcs e al jere 
fat su ancje di une vintine di jerbis cun virtúts magji- 
chis terapeutichis. In cualchi contrade (soredut inte 
Slavie furlane) chest al vignive consacrát cuntune be- 
nedizion in glesie, par une sorte di ricognossiment 
uficial religjos de carampane pratiche e pal potenziä 
la eficacitat. Il mac al vignive puartát a cjase tignút di 

cont (in pratiche come l’ulîf de domenie des Palmis 
O lis rosis sparnicadis inte procession dal Corpus Do- 
mini) par sei usát sicu protezion cuintri demonis e 
striis e cussi al vignive picjät ancje sot forme di co- 
rone sui puiúi, daúr des puartis e intai ponts plui 
adats par pará indaúr il mal, o púr al vignive brusat 
intes croseris des stradis, ponts delicáts pai ope- 
radors dal mâl. A Sant Zuan e jere ancje la usance di 
lacá i frutamárs cui manei di stran par favori la ferti- 
litát e la bondance vegjetál e ancje par slontaná dai 
stes arbui lis malatiis e i maleficis. Ma la leule e vi- 
gnive fate ancje par savé l’avignî nuvicäl di bande 
dai zovins, che par chest a leavin i pomárs cuntune 
curdele rosse la vilie e te albe de fieste di Sant Zuan 
e lavin a slacá la leule, mintri che altris zovins, pal 
stes fin, a butavin un cercli di jerbe frescje su lis ra- 
macis dal piercolár e dal milucár e se chest al resta- 
ve parsore des ramacis al prediseve di sigúr la lór 
union. 

Inte fieste di Sant Zuan si fasevin ancje pratichis di- 
vinatoriis; la plui nomenade e jere ché di meti il 
blanc dal Gf intun gamelut viert e poiát sot il cil inte 
gnot dai 24 di Jugn par cucá la matine seguitive la 
forme cjapade dai sfiliots de clare e ciri di individuá 
ce che si veve bramát. In cualchi Guest invezit dal âf 
al vignive doprat il plomp disfat che al tornave a in- 
durisi cu la aghe de gnot. Cheste pratiche e jere in 
particolir usade des fantatis che a speravin cussi di 
induviná il mistir dal futúr marít, insiemit a altris stro- 
lighets come il sisteme di meti la fave o il fasuli sot 
il cussin, il plati ogjets simbolics (pietin, anel, cläf) 
sot di un plat, o di buta une cavate dal alt des scja- 

lis. Altris esperiments divins cun sfont profetic 
amorós a vignivin fats simpri des fantatis, par insu- 
miási dal pussibil nuvic si distiravin crotis o a mete- 
vin un strafuei cun cuatri fueis su la orele prime di 
indurmidisi, o púr a metevin un spieli o i confets sot 
il cussin e altri ancjemo. Simpri pes sentencis dal cu- 
risin, ma soredut par chei de furtune si meteve une 
ramac di iperic, clamát dai furlans jerbe di Sant 
Zuan, suntune fressure di arbul o di mur e si im- 
plantave une ramace di paugne, len usat dai benan- 
dants cuintri lis striis, o ancje une menade di cane- 
lat, e se chest al inlidrisave al jere di sigúr un an fur- 
tunat e di grant sucčs. 





Il Santuari di "Madona di Grado” a Merin 


Lui 


1 M S. Ester di Babilonie Regjine 
2 M S. Oton Vescul 
6 3 J OS. Tomás Apuestul 
4 V S. Liodôr di Aquilee Vescul 
5 S S. Antoni Zacarie Predi 
6 D IL PERDON DA LA MADONE DI BARBANE 
7 L S. Claudio Vescul 
8 M S. Guit Abát 
9 M S. Veroniche Muinie 
® 10 J S.Piul di Aquilee Pape 
11 V S. Benedet Abát 
Patron de Europe 
12 S Se Ermacure e Fortunat Martars 
Patrons di Udin, des Arcidiocesis di Gurize e 
di Udin e dal Friúl Vignesie Julie 
13 D DEDICAZION DE BASILICHE DI AQUILEE 
14 L S. Camil di Lellis Predi 
15 M S. Buineventure Vescul 
16 M La Madone dal Carmél 
17 J S. Lessio Rimit 
© 18 V S.Fidri Vescul 
19 S S. Rine Muinie 
20 D S.ELIE PROFETE 
21 L S. Laune di Brindisi Frari 
22 M S.Marie Madalene Dissepule 
23 M S.Brigjide di Svezie Muinie 
Patrone de Europe 
24 J S.Cristine di Bolsene M. 
€ 25 V S.Jacum Apuestul 
26 S Ss.Ane e Joachin 
27 D S.AURELI VESCUL 
28 L Ss. Cels e Nazar Martars 
29 M S. Marte di Betanie Dissepule 
30 M S.Pieri di Ravene Vescul 
31 J S. Ignazi di Lojole Predi 

Il Santuari di Madona di Grado" 
Merin 


Fevelada di Guriza 


a costruzion si dreca suntuna altura carsica e la só 

dimension imponenta si para subit davant dai voi 
di cui che ciapa la strada statal n. 55 clamada dal Va- 
lon e passa dongia Merin. 
I prins documents che si pol fà stat par cognossi alc 
da la glesia di Mont Grado o S. Grado o ancia dome 
da la Sciala Santa, dedicada a la Madona, son i ur- 
baris da la fin dal XV secul. 
Inta mapis dal catastic franceschin dal XIX secul il 
luc 1 è individuàt cul toponim "Madona di Grado”. 
Ta prima metàt dal XVIII secul eremits che vivevin 
su la colina proviodevin ancia da la glesiuta. 
Plui o mancul in chel timp il plevan di Merin d’in chè 
volta pensa ben di fála justà e soradut ingrandî par 
che podès contignî plui pelegrins, che rivavin in grant 
numar par via dal vòt fat a la Madona che cessás 
un'epidemia di tifo propagada li ator. Cun dut chel 
moviment di pelegrins no jara plui possibil pensà 
che bastàs dome cualchi troi par rivà fin sù e alora 
tal 1856 fo screada la strada che esist anciamò uè e 
Pan dopo forin metudis ancja lis stazions da la Via 
Crucis e costruida la Sciala Santa, in ricuart da la 
sciala testemonia dai patiments dal Crist a Jerusalem. 
I soi vinciavot scialins custodivin relicuiis di martirs. 
Tal 1862 si verificarin grancj cambiaments e si torna 
a fa sù la glesia su fondis dal dut gnovis. L'opara si 

cumpli in grazie dal contribut dai nobii di Mont Gra- 
do Gaudenzio e Eugenio Toso e da la genialitat di 
Leopoldo de Claricini, architet famos pai soi progiets 
e restauris di glesiis in Tirol, e dal scultor Novelli. La 
costruzion, lungia 42 metris e largia 22, fo tirada sü 
tal stil da lis basilichis rinassimentals a tre navadis. Ta 
nicia parsora l’altàr maior fo metuda una statua di 
piera da la Madona Dolorada sul model da la Pietat 
di Michelangelo. 

La prima uera mondial semeni distruzion: disgruma- 
da la glesia, distrutis lis stazions da la Via Crucis e la 
Sciala Santa. Tra il 1924 e il 1927 si torna a fa su dut: 
la glesia su chčs stessis fondis e plui o mancul tal stil 
di prima daür dal disen dal architet Umberto Cuzzi. 
Si proviodč a meti gnovis stazions da la Via Crucis e 
a comeda la Sciala Santa. 

Dopo la spartizion dal teritori decretada dal tratat di 
pas firmät a Parigi tal 1947 il santuari passà sot la Ju- 
goslavia. 

Ancia la seconda uera mondial lassa il segno, pero 
cun dams mancul pesants di chei causáts da la pri- 
ma. Il restauri fo curät dal pitor e scultor Tone Kralj 
che tal 1956 fasč la statua da la Madona Dolorada pal 
altar maior e pitura, fra Paltri, la Via Crucis da lis na- 
vadis laterals. 

Un grun di pelegrins lavin una volta fin al santuari 
da la Sciala Santa e ancia i nostris vecios usavin la, e 
a pit, specie in ocasion da la fiesta da la Sensa tal 
mčs di Mai o da la Madona Dolorada in Setembar. 
Dopo la lungia ciaminada, frontavin in zenoli i vin- 
ciavot scialins che separavin la strada disot dal sagrat 
davant la glesia. 

Chista tradizion nol e stada dismenteada dal dut e 
anciamo ue grups di personis (rars pero) jan cur di 
metisi in viac par lá a Madona di Grado a pit e giol- 
disi, dopo messa, in plui da la magnifica e amplia 
vioduda di Guriza e dintornos, un moment di polsa 
sot i arbui mangiant alc in buna compagnia. 

Oh flor ch'a ti vierzis al gno cidin respir 
Michele Vicentini (1975 - 2005) 
Fevelade di Muec 


Oh flór ch'a ti vierzis al gno cidin respir 

niul che di fiere ti puarte di bant o bessöl 

lamp ch'al zimine, pocjis e lontanis stagjons 
d'invier vistude cun facile bielece, samee néf 

e pui in la, fra timp e gnúfs pocs, une gnove foe 
si mouf, vive di uniche sperance, come cristal 
di lûs prisonîr o vecje miserie che nue 1l a lassât. 


Dolce tele di rai ch'a ferme gotis di sanc 
come zilugne a binore li lusit al prin soreli 
gnot li circonde cun cuardis leadis tai pîts 
corint par scjampá, si fasit trece 

ta man ch'a la fruce l'ombre dal destin. 


Picul fros fer ta pazie, tal dolór, al da fastidi 
ma vierziti flór al gno cidin respîr 

scjampe, costret a cambi, sorzint, lune, 

tal miec al zire intune corone di vé 

cercli ch'al siere une figure libare 

idul di contradizion sotîl come ceis fruadis. 


Incjemò 1è facil massedà, cun fuarce, roibis diviersis 
ch'a rivit da stradis difarentis, ch'a no si cjatit 

lungje desolazion, ch'a come flát divente vapor 

di paure si divît, cence sens, lassant a l'ultime rie 

al ultim pensîr, par dové o finzion, 

ché pocje dolcece ch'a la reste e odór di cjere. 

Sant 


Armacul/Hermagor 


Barbara Cinausero - Ermanno Dentesano 


nte part disot de valade de Gail a son inmo pléf 

des origjins, stant che cheste valade e a une orga- 
nizazion eclesiastiche une vore viere. Fra chestis 
pléfs e je ancje ché di Sant Armacul che, insiemit cun 
chés di Maria Gail e St. Stefan, e veve cetante im- 
puartance. Cun di fat, dutis chestis pléfs a jerin so- 
metudis al vieri centri missionari di Aquilee. Carli il 
Grant, intal an 811, al veve juste ben tirát il confin 
jenfri la sede dal Vescul di Aquilee e ché di Soli- 
spurc, e cun ché dut il teritori disot de Drau al jere 
sotan de Glesie di Aquilee, stant che chel disore al 
dipendeve di Solispurc. La citadine di Sant Armacul 
e je inmo li par visanusal, e cun di fat il so non, seial 
par furlan che par todesc (Hermagor), al diven pro- 
pite di chel dal prin vescul di Aquilee, il sant paleo- 
cristian Ermacure (par todesc Hermagoras). 
Dit cussì passant, chest non al à cetantis variantis par 
furlan, massime ches vieris e aromai dismenteadis: 
Ermacore, Aramacor, Ramacor, Macor, Ramacul e 
apont, Armacul. 
La basiliche di Aguilee, come che o savčs, e je une 
des plui antighis e e je avodade a Sante Marie Assun- 
te, a Sant Ermacure e al Sant diacun Fortunat. 
Datir de tradizion viere, i fondadors de Glesie di 
Aquilee a saressin Sant Marc e il so arléf Ermacure, 
che al le datir dal so mestri fintremai a Rome. Cula 

al fo batiät di Pieri e daspò consacrát e nomenát 
vescul, cu la incarghe di continuá a Aquilee la vore 
di Marc. Daspo tornät chenti, al scomencà a organiza 
la Glesie local, consacrant diacuns e presbiteris e 
mandantju po a pandi la veretat in lunc e in larc, 
ancje di la des monts. 

Cheste liende, o miór cheste storie contade inte passio 
dai Sants Ermacure e Fortunat, nus dis ancje che i doi 
a forin martirizats, daspo di jessi stats metdts in preson 
e torturáts. Inalore i lór seguacs a cjaparin su i cuarps 
dai doi martars, ju profumarin e ju sapulirin fúr des 
puartis de citat, intal pecal di une femine che e jere 
stade vuaride di un meracul di Ermacure. La liende, 
che e je stade tramandade fin in di di vuč, no A tan- 
te significance pal timp o pai lúcs la che si davuel- 
zerin i fats, plui tost che par vie che e buris fúr in 
mút clár la divignince e la autenticitat dal messac che 
al fo puartát a Aquilee. 

Tornant ae citadine di Sant Armacul, al č probabil 
che al sedi stát propite cussi che e nasse ché pléf. Si 
che duncje Sant Ermacure, in plui che patron di 
Aquilee, i a dat il non ae citadine de Carintie e, cun 
di plui, al € patron de citát di Udin e di dute la Pa- 
trie, lá che la só fieste e cole il 12 di Lui, insiemit cun 
ché di Sant Fortunat: “Chal si festizi lu di di Sent ara- 
machor e no si lavori". 

Dal pont di viste storic, no si sa ben cuant che al 
vivč. La liende, che dut cas e nassč tor dal V secul e 
che nus conte apont che al fo il prin vescul di Aqui- 
lee, e dis che al fo martirizát póc su poc ju tal 70 da- 
spo di Crist. Al somee invezit che al sedi stat copat 
sot l'imperadór Dioclezian, si che duncje ae fin dal 

III secul. I soi rescj a son conserváts in di di vué a 
Grau. Dal 1031 al fo nomenat sant protetor di Agui- 
lee e dal 1461 al 1961 al fo ancje protetor di Lubia- 
ne. La religjosität popolär lu tignive tant che sant di 
pred pe ploie e cuintri lis disgraziis. 


Pogled na planine/ 
Un cuc aes monts 


Oton Župančič (1878-1949) 


V črno sem žalost zakopan, 
pa se ozrem v gorenjsko stran, 
in glej: 

planine so visoke kakor prej. 


—— 


Soterät te nere criure, 

o alci i voi viers il Cragn, 

e cjale: 

lis monts, altis come prime. 

Sfumaduris 
viole 


Gianfranco Pellegrini 


“Ma mame ce isal sot chel prät a Davian?” 

“A son cuatri testadis, un confuart merecan.” 
“Alore jo mame o pues stá sigúr 

a zuiá cul computer di bessól ca difúr.” 


Loris Vescovo, Sigür in Doi oms e une puarte (CD) 


Torná indaúr de muart al pues sei póc gustós. 
Richard K. Morgan, Bay City 


Dibot, stele, no mi impensi plui de vite prime de mé vite... 
Aldo Giavitto, Tiere in Metamorphosis (CD) 


B: al jere ricoverát al setim plan dal ICAP, PIstitút 
pe Corezion des Anomaliis Psicosomatichis de 
Union. Si cjatave li za di une setemane e al jere stuf 
di stá sierát intune cjamare di ospedál. Cun di plui 
nol sintive nissun malstá e, se al fos stát par lui, al 
varčs tornát a tacá lis esercitazions militirs cence 
nancje un fastidi. Invezit, la joibe prime, cuant che la 
sere, finit il program de zornade, al jere passat 
ancjemo in divise sot dal rilevadór des anomaliis psi- 
cosomatichis, su la proiezion olografiche de só perso- 
ne, che i cjaminave parele di flanc a man campe, du- 
te la zone de cope si jere iluminade di une lús rosse. 

La sirene dal alarme e veve tacát a urlá, il puartelin 
de jessude ae fin dal rilevadór si jere blocát e si jere 
alcade une sbare che e liberave il passac bande di 
un coredór lunc e stret. Fasint rassegnát bocje di ri- 
di, Bert al veve slargjat i bracs cjalant i siei camara- 
dis, za passats pal control, e al jere lat dilunc dal co- 
redór. Ae fin dal passac al veve cjatát doi oms cu la 
divise de vuardie sanitarie che lu vevin invidat cu lis 
buinis a lá cun lór. Lui ur jere lit daúr mugnestri, 
parce che al saveve che nol varčs podút fi altri e, 
cussi, al jere finit al ICAP. Di ché sere, nol jere plui 
jessút dal Istitút. I miedis i disevin che non rivavin a 
capi ce che al ves e lui ur rispuindeve che nol sinti- 
ve nie di strani. Cence precisäi ben il discors i vevin 
motivát che a stevin studiant la coretece de integra- 
zion fra la custodie e la pile CMEM, la unitát per- 
sonál di cussience e memorie. 

Bert al jere un CSI, vál a dí un om dal Cuarp di Spe- 
dizion Intergalatic. A 'nt veve passadis di cuetis e di 
crudis e al saveve fronta situazions che une persone 
comune no rivarčs nancje a imagjiná. Al podeve stà 
cence mangjá e cence bevi par zornadis, al rivave a 
sopuartá ogni gjenar di torture, si ben che al fos un 
biologjic e no un sintetic e tant mancul un virtuál. 
Soredut no si scomponeve par nissune emozion. A 
jerin aromai cuatri o cinc agns che al doprave ché 
custodie e, a part il prin moment denant dal spieli, il 
plui dificil, la integrazion cu la pile CMEM e jere sim- 
pri stade perfete. Par dí il vér, i vignive di fá intai ul- 
tins timps cualchi confront cu la só custodie origji- 
narie, ché che al veve vude di cuant che al jere 
nassút fin a vincjecinc agns, cuant che al veve fate la 

prime sostituzion. Daspo di ché a 'nt veve vudis al- 
tris núf ma, sei par vie che l'inest de pile, che al vi- 
gnive fat su la cope, nol compuartave aromai cu lis 
ultimis tecnichis nissun dolór, sei pal fat che lui al le- 
ve daúr cun scrupul maniacäl aes regulis dal condi- 
zionament formatif, nol veve vút mai nissun fastidi o 
intolerance di sorte intal usási aes gnovis custodiis. 

Bert al cjalave fúr dai grancj barcons de cjamare. Il 
soreli al jere a pene lat ju daúr des monts che a fa- 
sevin corone insom de plane. I plaseve chel puest. 
Lis ultimis trč voltis che al jere stat riclamat par fi lis 
esercitazions di routine dai CSI, al veve simpri sielzdt 
di la li, su la Tiere, intal cjanton di Nord Est de pe- 
nisule taliane. Li, lui, al jere nassút. Li e jere muarte 
só mari, intant che lui al jere in mission a agns lüs di 
distance e al veve cjapade la medaie de Union In- 
tergalatiche. Darest li, in ché volte, a jerin ducj 
muarts. L'incident inte viere base atomiche, une des 
ultimis, cuasi bandonade, al jere stát disastrós. Cual- 
sisei forme di vite intal zir di dusinte chilometris e je- 
re stade scancelade. Daspo, dute la regjon e jere sta- 
de isolade e par un pär di secui nissun nol jere lat 
parentri. Intant la nature e veve vút müt di torná a 
cjapa pit e su lis monts une foreste fisse e scure e je- 
re deventade la sole parone dal teritori. Finide la 
Cuarte Vuere dai Doi Monts, une associazion inter- 
planetarie di Compagniis e veve fat un progjet di bo- 
nifiche de largjure e lu veve puartát insom. La plane 
e jere stade dade in afit al esercit, che le veve desti- 
nade aes esercitazions dal CSI, e al jere stat fat su l’e- 
difici dal ICAP, propit su lis ruvinis di un vieri 
ospedal, che al jere stát atif cuant che si scugnivin 

ancjemo cura lis malatiis fisichis. Intes forestis sù pes 
monts nissun nol saveve ce che al fos. 

A Bert lis monts i plasevin. Epúr, si ben che lui si 
bandonas a chel pinsîr, al veve la impression che la 
só unitát CMEM e fos in grat di torná a fa su ricuarts 
plui rampits e vivarós rispiet aes sensazions che i vi- 
gnivin dai voi de custodie corint. Par esempli, a mo- 
ments, i pareve di visási di une sorte di plasé che al 
sintive di frut, cuant che al cjalave a lunc lis diferen- 
tis sfumaduris di viole che a vevin lis montagnis, 
daúr de distance o ben de altece. Alore lui al prova- 
ve a incuadrális unint i poleárs cui indigs des mans, 
une a dret e une a ledrós, tant che un regjist, par vio- 
di Pefiet che la imagjine e varès fat intune curnîs... 
Ma la custodie che al veve cumo no i trasmeteve 
chel plasé. I vigni intal cjaf che la uniche maniere 
par provälu di gnúf e sarčs stade ché di torná a cjatä 
fúr la custodie origjinarie. Ma, par podé fa chel, bi- 
sugnave scjampà vie dal Istitút e, soredut, no fasi 
capî che i passavin pal cjaf cierts pinsîrs. 


ES 


Aes vot di sere spacadis il puntin dal aviomobil al 
veve tacát a ingrandisi bande soreli a mont. Prin che 
i vuardians dal Istitút a coressin inte só cjamare par 
ciri di blocálu, une volte che lui al ves fat scatà l'a- 
larme cul vierzi il barcon de stanzie, Bert al veve si 
e no un minút par rimpinási su pai sfladadórs di acár 
che a taiavin in vertical la parét dal edifici e fási cjatä 
sul tet plan dal ICAP: cuant che si jere butát su la 
sente dal aviomobil, a pene aterát sul tet, daspo di 
jessi montát su e vé sierát il portelon, a jerin passáts 

dome cuarantecinc seconts. Biel che si slontanave in 
svol, l’edifici si faseve simpri plui picul e i vuardians, 
riváts di buride, a someavin furmiis. Di ché altre ban- 
de lis monts a deventavin simpri plui maestosis. In- 
tun par di minúts il pilote, ingaiát dal infermir che 
Bert al veve paiát, lu veve puartát intal cúr monta- 
gnül de foreste. Li nissun no lu varčs cjatät intant che 
al preparave il plan par torná a imparonási de só 
custodie origjinarie. Cjaminant viers la plane e cun- 
dut che une fumate simpri plui fisse si alcas su a 
platá lis plantis umidis dulintor, Bert al jere Pom plui 
content di dut l’univiers. Ma al veve aromai ancje 
capit che, se al fos passat in chel moment di gnúf sot 
dal rilevadór des anomaliis psicosomatichis, di sigúr 
al vares dismote la só sirene berghelone. 


ES 


Al otäf plan dal ICAP, inte sale operatorie dal Istitüt, 
al jere dut pront. Il diretór de cliniche, cul cjamesot 
verdulin e la mascarine su la muse, tant che altris 
cuatri assistents che i stevin daür, al cjapa une piche 
dal bleon che al scuindeve il cuarp distirát sul taulac 
e lu tira in bande, distaponant un om, dal dut crot, 
che al durmive cu la panze par jà, sot Pefiet di un 
fuart anestetic. Sul grant panel eletronic picját sul 
mür di front i miedis a podevin viodi la sene che 
Tom al steve vivint in virtual, pierdút inte fumate des 
monts. Dade une cjalade ai assistents, il diretór al 
poià l'estratór su la cope dal om. Cuntun “clac”, la 
pile de unitat CMEM e saltà für di sot piel e e resta 
tacade intal argagn che al veve in man. Il panel ele- 
tronic al deventa di bot dut neri e daspo si jempla di 

scritis e di cifris. Su la rie dai agns de unitat al com- 
parive il numar 238. Il valór al jere ripuartát in ros, 
par segnala che al jere lat parsore dal limit stabilit in- 
te Sanzion NU n. 102/2654. In chest cás, une volte 
gjavade une unitat CMEM, i miedis a vevin la facoltàt 
di lá in denant cu la procedure di demolizion defi- 
nitive. 


Laiar al dis 


Renza Pagani 


L’aiar al sofle, 

rot il cidin, 

si smenin lis fueis 
a businin parfin. 
Scolte un moment 
tu sintis che a disin ... 
nissun Iè par câs 
tal mont dal credit, 
il piçul e il grant 
nol fâs diference, 
dut Te amôr 

pal nestri Signór. 

Omac al scultór Franco Maschio 
Maian 


Fevelada di Muimans 


u ai inconträt in Lui tel Belun&s e precisamenti a 

Costalta di Sant Pieri, in Ciadovri, dulä che el je- 
ra stät invidát par scolpi una statua in país al aperto: 
e l’amicissia e je nassuda subit, tant el & simpatic e 
onest, oltre che bräf. 
E a proposit di bräf (el e cognossút ormai a livel in- 
ternazionál!) el è cussi biel viodilu a lavorä el len! - 
Its so fine see him in wood-carving! - E disevin. 
Si e je vera: prin el disegna cu la matita sul len e po, 
cun tanta maestria e abilitat, el va via, precis, come 
una fuseta manovrant la sea eletrica taant el len ator 
ator del disen, jentrant chel tant ch'el serf, e po plui 
indentri fin dula che i va ben, preparant la strada par 
lavora dopo, cun tant di mazil e scalpel. E, scjela 
dopo scjela, cu la sgorbia el gjava fúr man man la fi- 
gura che cussi e scomenza a nassi, ma che lui la ve- 
va za viduda dentri el tronc, propri come tel pinsier 
come che lui la veva pensada. 
E intant che el scalpela si viót che i gusta lavorá e che 
lu fás cui voi e cu l’anima: sincier, e bráf, o torni a di. 
El à fin tirat für dal len un frut che si rimpina sù pel 
cret e che el va su judat da una frututa sot di lui: e 
son propi vifs, cuasi un meracul, nassúts da ce che 
prin el jera solo un grues tronc di cirmul, un len dolz 
e profumát. 

E ai doi fruts lui i à mitât non Elisa e Gabriele, i ul- 
tins nassúts a Costalta chist an. 


Orassion 


Giovanni Maria Basso 


Fevelada di Orsaria 


Grasstes Signor se ancia vue 
o ai giuldüt el suná misdi, 
pensant al agnul cussi biel 
sul tor del nestri ciasciel. 
Cussi o speri di sei usgnot 

a scoltà de l'Ave Maria el bot, 
sidi del Sacrari di Tamau 

o del vecio Domo di Grau. 
Pel De Profundus di cur 
par chei puers lassäs datr, 
di vue, dei timps lontans 

in duc i simiteris furlans. 
Grassies se o podarai sinti 
la ciampana del gnuf di, 
chè del Domo di Aquilea 
che T nestri popul e svea. 
Signor, lassimi chinti, tant 
ma dicit Tu, fin cuant 

par me po, no sta ví dul, 

ma däi lungia vita al Friül. 

“Nix vairo!" 


Pier Antonio Melchior 


co che o jeri picul in timp de ultime vuere, di 
istát o lavi a passa lis vacancis dai miei vons de 
bande di mari a Coder di Sedean. 

Mi ricuardi ben che dongje de cjase dai nonos a je- 
rin lis barachis de Toth, che jere ché organizazion 
che e ingaiave oms par fa lavórs pai todescs. 

Jo no sai se lis personis reclutadis a jerin volontaris 
o mancul, o jeri masse picul par capi, si ben che mi 
ricuardi des barachis, che a jerin une novitát in ché 
volte e che lis ai viodudis di gnúf tancj agns dopo, 
ven a stái ai timps dal Orcolat dal 1976. 

O jeri ancjemo frut, tal istát prime di lá a scuele, e vi- 
vint tai país no si cognosseve nancje un fregul di talian, 
a ecezion di cualchi peraule che si scoltave ca e la. 
Une di di soreli fuart - al sara stat Avost - un soldat 
todesc che al vuardiave lis barachis, al a pensát ben 
di cjoli une scjale par lá sul tet di une barache a fä 
cualchi lavorut di riparazion. 

Al poie la scjale intor de barache e cuntun seglot di 
argagns e clauts al monte sù sul tet par fa lis justa- 
duris che al pensave necessariis. 

Jo, sentàt sul ôr de strade di front, o cjalavi ce che al 
argagnave il soldát. 

A un biel moment, chest soldät marangon, finit il 
lavór intun ciert puest dal tet de barache, al cir di 
movisi, par là di une altre bande dal tet che e veve 

bisugne di justadure. 

Ma il moviment nol e vignút ben e il nestri omenut 
al à scomencát a sbrissá ju pal tet fin che...patatrac! 
Al e plombát par tiere, come un sac di patatis. 
Intant che si poleave lis gjambis e lis mans, lá che al 
veve cjapadis - si viót - lis pachis plui grandis e che 
i fasevin plui mil, jo o soi lit dongje di lui par cridäi 
de só imprudence e, fasint un pastroc tes lenghis che 
o cognossevi, i ai zigát: “Nix vairo, ti sta ben!” 


Lac di Barcis 


Mario Milanese 


Lác cun aghis celestinis 
di monis e boscs contornät 
che dentri di te a muerin cidins. 


La man dal om ti a creál, 
di spieli ti fás il cil, 
un cjanton di paradís tal mont. 


Cuant che la fumate ti met il vél 
daür il soreli si plate. 


La strade ti lee come un sarpint. 
Lunc lis spuindis salvadiis 


a sbatin lis ondis cul vint 
fra pins, práts e valadis. 

Il lari " 
bicicletis 


Lucia Osso 


66 1 lôf al piert il pel, ma no il vizi!” Aromai, al je- 
re vecjo! Ma biel che al zire pal marcját, se al 
po, al met alc inte sachete! Noo! ... Nol robe! Dome 
al gambie di puest la robe! Dut par rimedeá un tai di 
vin! Ma la só passion a son lis bicicletis. 
Une di al viót une poiade dongje un mûr. I à parüt 
une biciclete bandonade. Al monte sü e... vie di cor- 
se! Il paron de biciclete lu viót e cuntune altre bici i 
cor daür. 
Il lari si inacuarc di sedi seguit, al va viers il cimitie- 
ri e, sburít, al jentre. Al poie la biciclete daür un mo- 
nument e al salte dentri une buse di muart a pene 
sgjavade. 
Il coridór che i dave daür al jentre tal cimitieri, al cja- 
le di ca e di là, nol viót nie, al berle: *Mi àn robade 
la biciclete!” I rispuint une vós che e ven de buse 
sgjavade: “Mi an robát la casse di muart!” Al cjale in- 
te buse e al viót il lari che, distirat cu lis mans in 
crós, si lamentave che i vevin robát la casse di muart. 
Dopo une vosade fra i doi e cjatade la biciclete a son 
làts a bevi un tai, paiát no di sigür dal lari, che al ve- 
ve simpri sec il gargat! 
Le ai scoltade dai miei amis a une cene. 

La Glesiuta da Mainiza 
Fara dal Lusinz 


Anna Bombig 


ar cui ch'al ven a Guriza pa strada provincial, cla- 

mada dai Romans via “Gemina”, al ja cúr di buta 
al voli suntuna biela glesiuta platada tal vert dai ci- 
prčs dongia li' rivis dal Lusinz. Li, a doi pas, al era al 
famòs puint roman “Pons Sontii” sdrumàt e fat sù 
plui voltis causa ueris e invasions. L'opera maraveo- 
sa, come ch'al A contat al storic Erodian, a permete- 
va ai abitants di Aguilea di comunicá cui popui dal 
Noric a tramontan e cun chei di Panonia e Dacia a 
soreli jevat. Dongia al flun al era un templut dedicat 
al diu "Aesu", divinitat galica che corispuindeva al 
diu Mercuri dai Romans protetor dai viandants e co- 
merciants, che lu invocavin par traviarsa sigurs al Lu- 
sinz in plena par via dal "Frigidus" (Vipau) e par vi- 
gni für dai boscs di Panonia sans e salfs. 
La glesiuta fata su su li’ fondis dal templut al diu “Ae- 
su" deventat in seguit "Aesontius" valadi Isonzo, a 
era dedicada d'imprin a la B.V.M. Fiscada da bombis 
in timp di uera 1915-1918, a vigni justada dal 1923 
cul titul gnof di “Nostra Signora del S. Cuore”. Chista 
devozion a je leada a l'Imacolada Concezion esalta- 
da intal Concili dal 1854. Dat che al non dal font in- 
dulá che si ciata a si clama “Spirito Santo”, a si fase- 
va la purcission in ocasion da Pentecostis. Dopo la 
ricostruzion invezi, ta ultima domenia di Avost. Una 
piera dedicada al diu galic ch'a era inmurada suntu- 

na paret da prima glesiuta, cumo a fas biela mostra 
di se dal museo di Aquila. 

Di grant interes l’origine dal non “Mainizza” che, se- 
cont l’inomenät storic di Fara mons. Francesco Spes- 
sot, al ven dal todesc “Gemeinde” che ùl dî comun. 
Scurtàt dal popul al deventà “Gemeine” par indica la 
localitàt cu la glesiuta di proprietàt comunal destina- 
da pal pascul das bestiis. Cul timp, al tiarmin al si 
voltà un’altra volta in Mainiza vint vùt influenzis di 
riunda slava par via dal lent ma continuo calà dal po- 
pul sloven dai monts par stabilisi tal plan fin su li’ ri- 
vis dal Lusinz. 

e e 
O soi spirt 
(ai nestris muarts spierdüts in Russie) 


Egle Taverna 


Fredis lis mans, 

pits inglaçâts, 

lis spalis pleadis 

sot dal pastran, 

a stent a lavin 
indenant, 

cu lis lagrimis 

tai voi suidis, 
incolondis dilunc. 

Colá ogni tant 

par cjapd flát 

su la nef imaculade, 
come i linçüi de lissie 
che a an lassät 

in cbel jet cjalt di cjase. 
- Parcè Signór 

muri cussi, 

parce cheste crós? 

- Jeviti su, 

no sta colá! 

La sperance e je tes gjambis 
che nus fasin torná. 

- Lassin i muarts 

a durmi sot chest cil 
celest di Madone. 

- O dovin torná par lór, 
par contá 

ce che viil di 

murí di rabie, 

di fam, di frei, di sfiniment, 
tun jet di nef 
cuviert des stelis. 


Ae splaze 


Mario Milanese 


Cil, tiere, mdr, 

tant soreli e libertál, 

par dute la int cussi e pár 
stant ali distirade... 


No si distinc il siór, 

mancul ancjemo il puarel, 
ombrelons, costums, tant color 
tal savalon come intun grant jet. 


No confins, no politichis disunidis, 
ducj fradis, paris e fis compagns, 
dutis lis lenghis a son capidis 
nissun disvari di dis o agns. 


Chest forsi al vil fà capi 

che ducj, il dirit o vin 

di gjoldi il cil, la tiere e il mdr 
prin di muri e 

fini la vite e il mont di viodi. 

Sant Svualt 


Barbara Cinausero - Ermanno Dentesano 


ant Svualt al e un pigul nucli di cjasis in comun 

di Sant Martin di Voleson, e cussi si clame ancje 
un lüc a Tarcint. Daspo o cjatin un Cjase Sant Svualt 
a Fontanefrede e il Pas di Sant Svualt a Cimolais. Cun 
di plui o vin glesiis e gleseutis avodadis al sant a 
Sauris disot, Cleulis, Mussons, Atimis, Davause, Cime 
di Sapade, Partistagn. Al somee che dutis chestis de- 
dicazions a sedin di mandä indaür ai secui XIII-XIV 
e che a sedin di marche todescje. 
Svualt, re di Northumberland, al fo sant e martar e al 
vivč intal V secul. Dopo nome vot agns di guvier, 
che al fo esempli di re cristian e al sburta cetant la 
cristianizazion dal mont anglosasson, al fo copat di 
un re pagan: al veve nome trente vot agns. Il so 
cuarp al fo daspo mutilat e il cjaf, i bracs e lis mans 
a forin impiradis suntun pál. I svariáts tocs dal cuarp 
a rivarin di cetantis bandis e dapardut a forin 
vuardáts e veneräts; si pandč cussi, in müt straorde- 
nari, il so cult. Subit daspo a scomencarin a pandisi 
vós di meracui di tribuí ae presince des relicuiis dal 
sant, ma no si sa nuie di sigúr in mert. Jenfri lis gle- 
siis che a disin di vé relicuiis dal sant, cetantis si cja- 
tin pes Gjermaniis (Wettingen, Tegernsee e in altris 
puescj de Baviere), in Austrie (Landeck, Nonnsberg, 
Judenburg, Eisenerz, Zug), in Sud Tirol (Bressanon e 
Bolzan). Ancje ator pal Friúl tantis di chestis dedica- 


AVOST 162 


zions salacor a an alc a ce fà cul mont todesc: Cime 
di Sapade (isule gjermanofone!), Cleulis (in comun di 
Timau, penisule gjermanofone!), Partistagn (cjiscjel di 
une viere famee todescje!), Sauris disot (altre isule 
gjermanofone!). In chest paisut, al sant i e stade avo- 
dade la glesie parochiál e, stant ae liende, la origjin 
dal cult e diven dal fat che doi soldáts bavarés a puar- 
tarin un poleär dal sant propite là sù. La devozion a 
Sant Svualt e cjapa tant pit a Sauris disot che vie pai 
secui la localitat e fo mete di piligrinacs fintremai di 
Vignesie. 

Un supuest par spleà cheste venerazion al è che 
cheste e fos peade cul fat che si preave il sant par 
protezi cuintri de gjandusse, che e scomenca a pan- 
disi cun viamence tor de metát dal secul XIV. Ma, 
stant che no si sa di meracui di vuarison leáts al sant, 
al e pitost di pensá a gjenerichis virtúts terapeutichis 
in rapuart ae só regalitàt, par vie che i res a jerin dut 
cas onts di Diu. Ma chest al pues là ben nome pe di- 
fusion dal cult intes origjinis. La difusion inte Ete di 
Miec, leade come che o vin viodút al contat cu la 
culture todescje, e je di meti in rapuart aes formis di 
aministrazion dal Patriarcjat di Aquilee. Di fat, cuant 
che e vignive fondade une gnove glesie, i vignive 
concedüt un dirit di indulgjence par fä si che la co- 
munitát e podes vé cualchi jentrade economiche, par 
mantigni il predi. 

Tornant al câs di Sauris, o savin che intai prin ats pu- 
blics de comunitat no si fevele mai de relicuie di 
Sant Svualt. E esisteve par sigúr un devozion local, 
dongje di chč di Sant Laurinc e cheste e le indenant 
cidine par cualchi secul. Po daspo, seial par marcá la 

contraposizion ae pléf mari di Socléf, seial par pan- 
di la particolar filusumie rispiet a Sauris disore, che 
al è avodat a Sant Laurinc, si rinfuarçarin liendis e 
crodincis sul sant e la só relicuie. 


Obleado al sparagn 


Giovanni Maria Basso 


Fevelado di Gjiviano 


Femeno di Cjargno 

Tu restarás intel timp. 

La tó animo 

e cjato dimensions nobils 
intei sacrificis di secoi 
faz e platàz intel cidin 

e sieráz intel spazi 

de modesto ma neto cjaso. 
Tei facolez di tiero 
raubàz ae gramo naturo 
fecondàz da tanto fadio 
fintinemai a parturî al sariali. 
Femeno di Cjargno, 

púr te felicitát cjastiado, 
obleado ae economia 

dei afiez e dei amuors, 
raubáz de emigrazion. 
Esistenco impreziosido 
intel picul grant mont 

de tó fameo. 

Sant Laurinc 


Mario Martinis 


opo vé passade la costelazion dal Granc, ai 23 di 

Lui, il soreli al jentre intal so ream, ven a stái il 
segn zodiacál dal Leon, dula che al polse fin ai 23 di 
Avost. Al e chest il timp che Pastri al fäs sinti il so ca- 
ligo trionfant tal firmament, il cussi dit timp de Cani- 
cule, cuant che i Egjizians e i Grécs a fasevin co- 
menca Tan. 
I Romans ai 23 di Lui su lis rivis dal Tevere a cele- 
bravin i Neptunalia, lis fiestis di Netun, che al ra- 
presentave ancje l'ipostasi dal fúc divin platát intes 
aghis e la fieste dai 12 di Avost in onor di Ercul, al- 
tre ipostasi dal soreli, e ancjemo, inte Ete imperial, 
un sacrifici in onor dal So/ indigens sul cuel dal Cui- 
rinal. Ai prins di Avost, a lór volte, i Celts a fasevin 
fieste pal Lughnasad, la ultime des cuatri fiestis di 
fúc a caratar stagjonál dal lór calendari. 
Al e probabil che dutis chestis fiestis paganis che a 
esaltavin la fuarce dal soreli in chest particolár mo- 
ment di grande energjie de maree di soreli a sedin 
stadis supadis dal Cristianisim inte fieste di Sant Lau- 
rinc, metude ai 10 di Avost, propit intal cúr dal segn 
dal Leon, cuant che il plui grant caligo al € parsore 
de nature. La crodince che inte fieste di Sant Laurinc 
si tocji la ponte de canicule, e cussi la atribuzion po- 
polár di une clare funzion climatiche calendariál ae 
relative zornade, e podarčs spiegá sei il straordenari 

slarejament dal cult che al gjolde il martar in dute 
Europe, sei la leiende de gridele. 

Ancje intes crodincis dal popul furlan la fieste di Sant 
Laurinc e rapresente une des datis pilastri dal calen- 
dari folcloric, propit a motif de só strategjiche colo- 
cazion inte stagjon. Ben vjncj e sis país inte sole pro- 
vincie di Udin a an glesiis, capelis e altárs cun dedi- 
che al Sant, che al a il cult nassút prin dai bizantins, 
mentri altris titui di Sant Laurinç a son stàts introdu- 
súts inte Ete di miec e altris a son dai secui XI-XIV. 
La fieste di Sant Lauring cu la só funzion di suee o 
spartiaghis de istat e alore ancje di passac dal cúr di 
fúc avostan a atmosferis plui temperadis, intal nestri 
calendari rural e je leade soredut al aciertament e ae 
conferme de situazion meteorologjiche tipiche de 
colme stagjonal, tant impuartante pal andament dal 
cicli agrari; a chest pont dal an, si regjistre il plui alt 
calor dal soreli ma ancje la svolte dal clime cul cam- 
biament inte meteorologjie midiant la rivade des pri- 
mis ploiis che a rinfrescjin li seradis sfogonadis e lis 
cjaldis gnots avostanis, crevant il timp sec e sut che 
tante pore une volte al puartave a chei che a lavora- 
vin la tiere e che a jerin peáts al cicli de nature. 
Cussi, i proverbis di Avost no dome a dan grande im- 
puartance ae ploie, ma a regalin propit a Sant Lau- 
rine une funzion climatiche di fonde pal bon anda- 
ment de anade agricule e in conclusion pal cambia- 
ment de stagjon in viste des vendemis. Lu marche un 
proverbi furlan: “Sant Laurinc gran cjaldure, Sant An- 
toni gran fredure, l'une e Paltre póc e dure”. Di fat, 
secont la tradizion meteorologjiche furlane, cuant che 
il cjalt e il frét a tocjin la colme, subite si regjistre une 

inversion di tindince dal clime, midiant une forme 
che e po jessi plui o mancul lente, ma che dispčs e 
mostre fuarts sbalcs. Altris doi proverbis a marchin la 
inversion termiche e la date climatiche de fieste dal 
Sant: “Se al plúf a Sant Laurinc, al plúf tal cuinc” 
(parce che la ploie e zove ae vit e alore “al plovara 
vin intal cuinc”) e la part conclusive dal cognossút 
proverbi su la aghe “Sant Pieri, Sant Zuan, Sante Ane 
e Sant Laurinc, tons, saetis e ploie cul buinc”. 

In tal maniere, intal calendari popolär, che al sta daúr 
a chel inmagat de nature, la fieste di Sant Laurinc e 
rapresente sei la vitorie de istát cu la só massime cjal- 
dure, sei chel dal cambiament atmosferic cul rivá dai 
prins temporái che a rinfrescjin i aiars. Cussi, pe int 
de campagne, cun Sant Laurinc e finive la istät, ven a 
stái che il Sant al marcave il so lent colá, confermát 
ancje dai seguitifs sants dal més di Avost e Setembar 
che a án valór di suee stagjonál: Sant Roc (ai 16 di 
Avost) e Sant Bartolomi (ai 24 di Avost), la Nativitát 
de Vergjine (ai 8 di Setembar) e Sant Michél (ai 29 di 
Setembar). 

Si che duncje, a jessi cuet su la gridele nol jere il Sant 
ma la istát che cumo, passát il so spartiaghis, e co- 
mence la só corse in rive ju viers il clime temperat, 
lis delicatecis e lis ombris dal atom. 


167 LUI 


Cjaminant 
place di Palme 


Mario Bolzicco 


D pe place di Palme di sere, cumo che al e 
unvier nol e plui chel. 

Tal periodi cjalt, cuant che no zirin lis machinis di se- 
re, e la int no à premure di là a durmi, al e vere- 
mentri biel. 

Viodi i fruts a zuiá, a cori libars, cu lis bicicletis, cui 
patins e monopatins o cori daür al balon o al cjanut. 
Viodi lis zovinis maris, dutis braurosis, a sburtà i bi- 
rocins cun dentri i picui ducj legris e i oms e i vons 
a tigniur compagnie. 

Viodi i morosuts a tignisi pe man ducj cjapáts e a 
cjaläsi tai voi, cence viodi nuie altri che lór doi. 

E lis feminis a cjaminá intor intor a trops, a contási 
lis novitàts, i babecs e a fa zirs su zirs di place, 
nancje che a vessin di fà la maratone su piste. 

E tante, tante int sintade tai cafés a cjapá aiar, a be- 
vi magari alc di fresc, a supá un gjelato, a curiosá e 
a fà i pulcs a dute la int che e passe. 

Al e cussi biel, ancje se a di la veretát, mi plaseve di 
plui la place di une volte; cambiále un tic e sistemále 
forsit al jere necessari, ma cussi al č masse; cence plui 
arbui, cu lis pieris che a sbrovin di istát e che si spa- 
chin di un continui (a son masse finis), cu la fuesse 
cu la aghe une di si e tré no (si son acuarts che la 
aghe e coste) e cul cogolát cragnós no mi somee plui 
ché. 

Cumo che al e unvier si viodin sól machinis o par- 
cadis o a cori tor vie, cence rispiet pai puars pedons. 
Di sere po, no si viót plui anime vive e no son plui 
nancje i arbui cu lis lór ombris a pará i morosuts. 
Al somee un país di fantasimis e par fortune a son 
simpri impiáts i lampions (bruts) a iluminá nuie e 
nissun. 


La cervese 
furlane 


Alan Brusini 


enut al jere stát par agns a vore a Monaco in 

Gjermanie e al diseve che la bire di culä e jere 
buine si, ma no come la cervese che lui al faseve cun 
so pari. Si jere fat un ami lA su, un fantat todesc che 
al vignive ancje a cjatálu in Fridl e i puartave, nancje 
dilu, butiliis di bire a dozenis. E li, dute la famee di 
Menut che e beveve ae salüt di Iürgen: prosit! 
Une di il pari di Menut al dis: “No vino di fäi cergä la 
nestre cervese?" E li i strucje un biel tacot di bionde 
cu la sbrume. Jürgen al cerce e al dis: "Ce isal chest 
ca, lacrima Christi?" E chei altris ducj insieme: "E je la 
cervese furlane, che voaltris o clamais la bire!” 
Ven a stái che, dopo di ché di, nol à puartade plui la 
specialität di Monaco, ma robe purcine e altris stocs 
di chč fate. 

La cuestion 
ancone 


Gianni Osualdini 


D: sigúr al veve tirât indenant une vite stentade e 
si jere simpri mantignút, di rif o di raf, cemút che 
al veve podút. Cussi le pensavin chei de frazion di 
Valvierte, tes culinis de Breante, la che tancj a lavo- 
ravin tes segariis; e alore lu clamavin “Il Rif”. Cun lui 
la int e veve baratát dome cualchi salút, juste par 
buinegrazie; nissun nol saveve il so vér non, parce 
che nissun no si veve cjolt confidence. Gnese di Co- 
lomp, che e jere la parone anzianote de butegone la 
che si smercave vin suntun bancál, di bevi ancje sul 
puest, e alimentárs su chel altri, e saveve dut di ducj 
i paisans, ma dal Rif e dai doi compagns propit nuie 
e i displaseve di no podé dä rispueste a di chei che 
i domandavin alc in rivuart. 

Rif al jere zovin, su la trentine o nancje, sec, scurut 
di piel e di cjavei come chei altris doi; al jere a sta in 
afit, di un biel poc inca, intun cjasalut, da pit de cu- 
line “Grande” e a pene fúr dal borc. Lui e i compa- 
gns, che la int e clamave “morats”, si ju viodeve di 
rár ator pal país. Si rangjavin a la mancul piés sul vis- 
tisi, si preparavin il mangjá di bessói e a cjolevin la 
robe che ur coventave, dopo di vé molade la vore 
sui cantirs di muradure, tai supermarcjats dal cjaf lüc 
Cjasotegnove, un biel paisot no trop lontan e là che 
a rivavin ogni matine cul automobil di seconde man. 
Al jere póc il lór timp libar: cualchi rare leture di ri- 


AVOST 170 


vistis, television, spassizadis tal borc o vie pal dulin- 
tor. 

Suntune beorcje de taviele di Valvierte si cjatave la 
ancone di une Madone in nicje, piturade ma cul 
color tant scussat che, de imagjine, al capive alc do- 
me cui che al veve un fregul di fede. Il Rif al veve 
vude ocasion di passá par di li e, ogni tant, si jere 
fermát denant, al cjalave e forsit si jere metút tal cjaf 
un ciert pinsir... un progjet di muradór. Chés rosis, 
intun vasut di crep su la plane de nicje e simpri di 
rignüf, a jerin par lui un misteri; par cui jerino? Ce 
sens vevie ché bielece di floridure intun capitel mal- 
sestát, cu la malte discrodeade a taculis e cui mo- 
dons vecjos, sot vie, che si sfarinavin? Si veve di fa 
alc e meti ordin. 

Une sabide di matine, libar di vore, al riva li cul au- 
tomobil, al discjaria dal puarte baúi cualchi modon, 
un seglot di malte grese, un pocje di malte fine, la 
cjacuele, il martiel... Al metč par tiere il vas di rosis 
e, in curt, al inmurä la nicje de Madone cui modons 
in curtiel; al de sù la malte fine ancje sui flancs dal 
pilastri, la che e jere colade ju, e vie di corse une sli- 
cade cul fratassin. Fate la vore. 

La ancone, par iniziative dal Rif, e jere deventade 
une piere miár... in blanc: cumo, stant che nissun 
dal lüc al veve ancjemò pensat a indicazions o a se- 
gnái stradai, e leve juste ben par scrivi parsore vie o 
par fissá cartei cu la distance di Cjasotegnove e di al- 
tris país dal dulintor. 

Si jere tor misdi. Il Rif al veve a pene finit di meti tal 
puarte baúi dal automobil la só robe che e plomba 
li Marie, in biciclete e cuntun mac di rosis frescjis tal 

brac, la fie di Gnese che, parone ancje di tante cam- 
pagne, e veve fat donazion de beorcje al comun cul 
pat che al tiras sù e che al tignis in ordin ché teste- 
moneance di fede: duncje, se no altri par afiet e pal 
pinsir des rosis, ché ancone i partignive plui che no 
a dute la comunitát di Valvierte. 

Marie, viodude la vore, e resta di clap, stramide, cui 
voi spalancáts che a sfolmenavin il fantat. Il Rif nol 
capive chei voi strassameáts e al pareve che i voles 
dá une spiegazion. Nol fase in timp. La fantate, 
blancje in muse come un pecot, cence vierzi bocje e 
cun dute la fuarce che e veve i sgnaca intor il mac 
di rosis. Il Rif, svelt plui che al podeve, al monta sul 
automobil e si invia viers cjase: strade fasint al pen- 
save di no fási viodi in país, almancul par un biel 
póc, parce che forsit e sares saltade sú subit la rabie 
di tante int. 

Gnese, naturál, e save intun batinole ce che al jere 
sucedút. Inflamade tant che un pignarül, e pande l’a- 
veniment a ducj i aventórs dal dopomisdi, mo dal 
bancál dal vin e mo dal bancál dai alimentárs, come 
se e les di un pulpit a di un altri. Tal passant doman 
e le intal municipi di Cjasotegnove a protestà cul sin- 
dic, Toni di Colomp che, no par vie de parentele, si 
convince imediát che só cusine Gnese e veve dutis 
lis resons; al promete di puartä la cuestion in consei 
comunál e di impegná ducj i aministradórs a risolvi- 
le: figurási se la ancone e podeve jessi trasformade 
intun indicadór stradál! 

La di prime, in glesie, il plevan di Valvierte al veve 
palesat la so grande preocupazion par chel che i je- 
re tocjat a la comunitát dai fedči. 

Il consei comunal, duncje, al fo convocät in curt par 
discuti de facende de ancone: vevie o no vevie di 
jessi discuvierte e rinfrescjade la piture de Madone? 
O vevie di resta cussi, un capitel a ús di scritis o di 
cartei indicatifs pe viabilität ancje se nissun nol veve 
mai sbaliät strade par movisi di chés bandis? Pal sin- 
dic e par altris conseírs e jere une cuestion di prin- 
cipi: e jere stade inmurade une culture. Ma, di no 
crodi, timp e ideis cualchi volte a gambin di corse. 
Oposizion e altris conseirs de maiorance a sostigni- 
vin che no dome lis lidrís a jerin di rispietá, ma ancje 
la modernitat e veve i siei fondaments, soredut se si 
tratave di progres de tecniche e di une pratiche uti- 
lität. Jerial propit cussi? Al sta di fat che, tra rispiet pe 
tradizion e tra richiestis pal gnúf, lis discussions a le- 
rin indenant e indenant di riunion dopo riunion. Si 
sa: cuant che si trate di cuestions di principi no si ri- 
ve mai a une conclusion che e vadi ben par ducj. 
Inmo in di di vué Gnese di Colomp no ur da di be- 
vi a di nissun dai conseirs di Valvierte contraris a 
torná a meti la ancone come prime. Co ju incrose 
par strade ur dis: “Secondins de Madone, voaltris si 
che o mertaressis di jessi sepulits intune nicje! E po 
si rindéso cont? Se il capitel al fos cressút dome di 
une cuarte, ogni volte che o vés discutút dibant in 
consei, cumo al sarčs rivat plui insu dal plui alt gra- 
tecil american”. 

E lis lór feminis a stan a la largje de butegone: par 
solit a van a fa lis spesis pai vivars intai super- 
marcjáts di Cjasotegnove e, se al covente, ancje plui 
lontan. 

A scuele 


dal '68 


Sandra Folegotto 


heste Conte e je stade butade jú in timp dal cors 

di furlan, tignút a Sant Denél dal mestri Fausto Zof. 
Dilunc i agns dal insegnament, o ai cognossút une 
vore di students, tant che di pócs mi ricuardi il non; 
di cualchidun mi ven iniment la muse e di altris no 
mi ricuardi plui nuie, ma dal frutat che o soi daúr a 
contá, mi ricuardi une vore ben, sei il non sei la mu- 
se. Mi àn dite i siei compagns, te ultime volte che si 
sin viodúts a cene dal aniversari, che, a pene di- 
plomát resonír, chest frutat al e lat in Afriche a fa il 
contabil intune imprese di costruzions. Chest zovin 
al jere cetant timit, ma une vore braf e bon. 
Cuant che al e sucedút chest fat o jerin tal periodi dal 
Sessantevot, al Istitút “A. Zanon” di Udin; un periodi 
tra ocupazion de scuele, siopars, riunions, assem- 
bleis e al vanzave póc timp par fa lis lezions, lis in- 
terogazions e i compits. Si che duncje, nó professórs, 
O jerin une vore gnervós e o scugnivin fá lis provis in 
classe par verificà se i scuelárs a vevin digjerit lis ma- 
teriis, ma ancje par faju resoná e "faju fà di bessói”. 
La prove e deventave, cussi, un moment didatic cun 
cualchi dificoltát in plui. 
In cuarte resonarie, al Zanon, si studiave tecniche 
marcjadantil e, in particolár, o vevi preparat dos pro- 
vis diferentis sui contrats: un su lis galetis e, chel altri, 
sul coton, chest ultin al ven comercializat sot forme di 


AVOST 174 


balis. Doi compits, un par rie, pal concet ilustrát pri- 
me, in müt di podé verifica se e jere farine dal lôr sac 
e no messedance, simpri tal cjamp marcjadantil! 

In ché matine o jeri rivade a scuele un fregul in ritart 
e, cussi, ducj o jerin un póc cui gnerfs tiráts. O soi la- 
de di buride in classe a detäur i doi compits, un par 
rie, intiercáts e, daspo, par chei che a vevin la prove 
sul coton, o ai furnit un element in plui. A un ciert 
pont si jeva su in pits il nestri frutat che al alga la 
man, mi par ancjemo di viodilu, lui che al veve il 
compit su la galete, al dise: "Ancje jo aio di fá cussi?" 
E jo, che o devi a ducj i students dal lui o dal je, i 
rispuindei: 

“Ma lui aial lis balis di coton?” 

Un lamp di cidinör e, po dopo, e je vignude jü la 
classe; e calà dute la tension cuntune grande ridade 
ejenerál. Jo o capii dome in chel moment di ce che 
o vevi dite e lui si metč subit a vat. 

Chest al e un dai tancj fats che o ricuardi une vore 
ben. 

O pensi cun lancür di cemüt che a jerin i fruts une 
volte, ma cumo... 

La dotoresse 
Marchele 


Francesco Gardelli! 


Fevelade di Paulár 


P? essi un personaio veramenti important e fà grant 
il non di un pais no covente fà il mont da nüf o 
essi nomená in dute Europe, al e suficient, e scusait 
s'al č póc, vei un grant cür e cun chest grant cür juda 
dute la int ch'a à bisugne, cence cjalà in muse nissun, 
siór o biadat, blanc o neri, dant dute la vite par cirî di 
rindi dignitose l'esistence di ognun di nou. No steit a 
pensá a un sant, ancje se dal sant a veve dutes las ca- 
rateristiches, a stoi tabaiant di une persone di sience 
parce che par plui di cuarantagn a a prestá la só pro- 
fession no come un lavór, ma come une mission. A 
stoi tabaiant da dotoresse Wanda Marchele. No starai a 
contáus dute la só vite, ancje parce che la conossereis, 
us conterai cualchi anedoto che pócs ai san, par di- 
mostrá il grant cúr che a veve. Forsit no ducj ai san che 
ce che us conterai no erin fats isoláts, ma pa dotore- 
sse a ere la cuotidianitát, nome che jei, ta só grande vi- 
te, no lave a meti in place la só bontát. 

Tra dutes las operes di caritát che la dotoresse a a fat, 
us conti ce ch'a à fat par mé none. Tal timp dal do- 
povuere tante int a ere cjamade di miserie, jei, la do- 
toresse, tal so picul cür a à cirü di rindi mancul difi- 
cil il diventà grancj di chescj fis da vuere. Mé none 
come tancj atis de sÓ generazion a stentave a cressi, 
vüstu pal póc mangjá, vüstu parce che chel póc nol 


AVOST 176 


veve sostance. Alore, la dotoresse, une volte al di, 
ogni primavere e ogni atom, a i faseve las endove- 
noses par judá a cressi, cence mai domandá un franc, 
anzi a portave i golosets o i bombons come premi 
par essi stade cussi buine, cussi ferme. Cuant ch’a ve- 
ve i cjavei in disordin, la dotoresse la mandave dal 
Tonino, ch’al ere il barbir par fajai taiá e il Tonino al 
meteve sul so cont: a sarčs passade jei a paiálu. 

Ma a no si fás la caritát nome dant da mangja, ma 
ancje regalant la serenitat che nome la normalitat a sa 
da. In fat, cui di noatris nol a crodú da picul a suri- 
sute ch’a puarte i bécs cuant ch'al cole un dint? Ancje 
mč none a crodeve, ma podeve nome crodi. La do- 
toresse prime a i gjavave il dint e l'indoman la fase- 
ve torna par dai i bčes che la surisute a i veve porta. 
Ma al sarčs ridutif fermasi a contá nome ce che la 
dotoresse a à fat par mé none, al sarčs veramenti biel 
ricuardà ogni buine azion, ogni volte ch'a à juda un 
frut, ogni volte ch'a a compra la spese par une fa- 
mee bisugnose, ogni volte ch'a à regala vistits e scar- 
pets a cui ch'al no veve ce metisi d'intor, ogni volte 
ch'a dismenteave las regules parce che chestes no 
permetivin simpri di podei judá la int. Par podei 
contá dut chest no voressin avonde di chest compit, 
ma nus volarčs un libri intir. 

Alores mi sint, a non di ducj cuancj, di ducj chei che 
diretamenti o no ai son sta juda da cheste persone, 
di di un grazie a dotoresse Wanda parcč che se 
Paulár al e cussi grant al e ancje grazie a jei. 


1 Student dal Istitüt comprensif di Paulár, al fis la seconde A. 

Santa Maria 
in Monte 


Gabriella Brumat Dellasorte 


Fevelade bisiache 


hi che pasa par Foian, sul montisel vede la cese- 

ta de Santa Maria in Monte. Xe 'na cesa che ga 'na 
storia sai bela. Tal Zinquezento, un ufizial che al se 
ciamava Teodoro del Borgo da Longanica e che al 
iera capitano al soldo de Venezia, quando che al sta- 
va quasi par murir de fame in ta la fortezza de Oso- 
po asediada da' Imperiai, al ga fat un voto a la Ma- 
dona: se al portava fora la pele al ghe fazeva 'na ce- 
sa in so onor. 
La Madona i lu ga scolta e lu al ga mantignu fede al 
voto. Cussi, tal 1521 al ga fat tirar su la ceseta sul 
montisel, 'ndove che iera un fortin venezian che al 
veva i muri a forma de stela; i lu veva costrui i Ve- 
neziani contro i Turchi, guando che i vigneva de la 
Bosnia par far malani in tal Friul. 
Drento la cesa se pol vedar bele piture de tre pitori. 
Un al ga piturà i muri torno Paltar, cu le figure de la 
Madona cu 1 Putel, Santi e Apostui; sara sta tai ani 
1523 - 1526. 
‘N altro al ga fat ‘n altra Madona e quatro Santi par- 
sora del Parco trionfal; ades i xe mitudi su panei, pi- 
cadi sul mur de sinistra. 
Al terzo pitor, al più brau de duti, ‘n tal 1572 al ga 
scundù le piture de prima, quele parsora Parco, cun 
le sue, e dopo al ga piturà anca le Sante soto Parco, 
e un toc de le parede; al se ciamava Giacomo Se- 

cante e al vigniva de una famea de pitori de Udine. 
Le Sante Luzia, Catarina, Agata e Polonia le xe pro- 
pio bele! Ades in ta la ceseta i fa ogni ano al Maggio 
Musicale. Par entrar, domandeghe in canonica. 

Mir/Cidinor 


Josip Murn Aleksandrov (1879 - 1901) 


Di miärs di stelis 

e lusigne la calme, 
planc e indore 

la gnot sot di se. 
Dut cence rumór, 
plen di cidinór... 

e plui al brile 

il gaban dal Signór. 


— 


Zvezda nebroj 
blešči pokoj, 
lahno zlati 
noč pod seboj. 
Vse brez glasu, 
polno miru... 
In bolj žari 

se plašč Bogu. 

Sant Leopolt 
i laris 


Barbara Cinausero - Ermanno Dentesano 


a origjin di chest paisut e buris für di dos liendis. 

Jenfri Orestagn e Vilac si puedin inmo viodi i res- 
ej di un cjistiel dai siórs di Federaun, che prin dal 
1000 a vevin cetancj bens in Carintie e intal Cjanal 
de Fele. 
La liende e conte che Sigfrît, l'ultin mascli, al veve 
nome une erede, che si clamave Elisabete. Cheste e 
morosave cun Teobalt, che cun so fradi Filibert al je- 
re ospit intal cjistiel. Inta chei timps la zone di Pon- 
tebe e di La Glesie e jere infestade di un trop di la- 
ris che si platavin sú pes montagnis. Cuant che intal 
cjistiel al riva un corir par domandä jutori, i doi fra- 
dis a partirin di bot e a sdramassarin i galiots. A sta- 
vin za par torná indaúr, cuant che un altri scjap di 
bandits al saltà für dal bosc e ju fronta. Putrop, inte 
pestadice Teobalt, par un fal, al copa so fradi. Dut 
cas i brigants a forin cjapáts e puartáts intal cjistiel, là 
che chei siórs ju perdonarin e, par faju torná onescj, i 
derin in feut la plane la che cumo al sta il paisut, che 
par todesc si clame Leopoldskirchen. Cussi al sarčs 
nassút e al varčs cjapát il non di Liopolt, il condotir 
dai laris. 
Une altre liende, plui resinte, e conte che un pele- 
grin, che al stave lant a Rome, al fo frontat in chescj 
lücs e che i fo robát dut. Prime di molálu i brigants 
i faserin zura che nol veve plui nuie cun se. Ma su- 

bit daspo il viandant si ricuarda che al veve cualchi 
monede cuside intal Or de só vieste. Inalore, par 
onorá il zurament, al torná indaúr par dális ai bri- 
gants. Chescj a forin cussi scossáts de onestát dal 
viandant che a deciderin di tornái dut e lu prearin di 
torná di Rome cun cualchi indulgjenzie. Il pelegrin 
al tornà cuntune imagjin di Sante Geltrude e ur le 
lassa daúr l'impegn di tira su une glesie. I brigants si 
convertirin, a tirarin su la glesie e le avodarin a San- 
te Geltrude. E cussi al sarčs nassút il paisut. 

Come che o vés bielzä capit, Sant Liopolt nol A nuie 
a ce fà cun chest lic. Cun di fat il non talian/furlan 
di San Leopoldo Laglesie al č une traduzion mal- 
cuincade di Leopoldskirchen, ma ancje chest non al 
č resint, e plui precis, dal 1834. Il non včr e plui vie- 
ri al č Diepoldskirchen che al podarčs divigni di un 
Teobalt, che al jere ancje il non di un dai doi siórs 
de liende. Bisugne ancje marca che la lidris "Dieb", 
che in todesc e vül di "Lari" e salte für simpri. Cun 
di fat, ancje par antic a esistin documents che a no- 
menin il país tant che Dieb-holz-kirchen, ven a stái 
‘la glesie di len dai laris’. Stant che o sin intune zone 
là che si fevele ancje sloven, o motivin che il paisut 
al à ancje il non sloven di Depolja Ves, o ben “País 
di Teobalt”. La forme Lipalja Ves e je nassude par 
rangjament de forme todescje resinte. 

O siarin cul di che, come dutis lis liendis, ancje 
cheste e plate alc di ver. Forsit si trate dal fat che i 
di Prampar, dissendents dai siórs di Glemone, a jerin 
avocats dal so ospedal e che Sant Liopolt al dipen- 
deve dal prior di Ospedalet. O savés che une volte i 
siórs a strafasevin tal fà valč i dirits e cussi al pues 

jessi sucedút cualchi ribalton, cualchi svindic e, ma- 
gari cussi no, cualchi macalizi. In cheste suaze a jen- 
trin ancje lis cuistions e lis barufis fra i di Prampar e 
chei di Vilac e cussi dut si splearčs. 


Flörs concjats 


Egle Taverna 


Marcját di fruts, 

fruts par dibant. 

- No stait puartá vie fruts, 
voaltris che no ses oms 

ma bestiis! - 

A corin discoles tai práts 
E a scjampin come gneurs. 
- No stait cjapäju inte rét 
par puartáju cuissa indula! - 
A son flórs a pene vierts 

te maravee dal mont. 
Cuál mont? Che ju concje 
e ju bute vie. 

A sberlin cence vos, 

che nissun ju scolte. 

- Lassait che i fruts 

a vegnin cun me - 

Al veve dit il Signór 

e - GUAI! - a cui che al 
tocjarà un di lör! 

“Mucca”, 
“Vacca”? 


Celestina Giacomello 


Fevelada di Spilinberc 


LE: prins ains ‘60, cuant che i eri in prima o se- 
conda elementár, la mestra Luisa Ragher, gran bra- 
va mestra, a ni stava ciacarant dal contadin, da la só 
ciasa, dai siei ciamps e da li sós bestiis: ognuna di 
noaltris scolaris a veva di disi, par talian, il non di 
una bestia dal curtif o da la stala. E alora “...cane, 
gatto, oca, gallo, gallina, pulcini, cavallo, asino, 
maiale, vitello, ...”. 

“Vacca”, i dis jo cun duta naturalessa, ma tal stes mo- 
ment, Cristina, compagna che a vigneva da la sitát e 
no come noaltris dal país, a si č metuda a ridi tant 
divertida, ansi, a sganassá cuntuna tal fuarsa che jo i 
soi restada tant meraveada e mortificada che cuasi a 
mi vigneva di vaí. 

No rivavi a capi se che al era sussedút o se ch'i ve- 
vi dit di tant ridicul o di sbaliát. Alora la mestra, se- 
vera, ma tant buna e umana, che forsit a veva capit 
il problema a i a domandát il parse di tant ridi cussi 
di gust e Cristina a i à rispundút che la bestia a no si 
clamava “Vacca” ma “Mucca”! “Vacca”, secont jé, al 
era il mót di disi in furlan. 

A chistu punt la mestra mi à difinduda disint che a 
nol e ver, ma che il tiermin coret, invessi, al č propit 
“Vacca”. 

Alora Cristina - mi pär anciamo di viodila cu la só 

bociuta spalancada e divertida di tant ridi - a à di 
colp sierada la bocia e a la ä trasformada intuna 
smorfia, forsit un póc pentida e ancia displasuda di 
vé creát ché situassion. 

Jo, che i eri restada tant mál, i mi soi cuietada e i ai 
tornát a ciapá coragio par continuá a ciacará con- 
tenta cu la mestra e dutis li més compagnis, ancia 
cun Cristina che, tra Valtri, a era mé amiga. 

Sensa dubit a no era stada nancia colpa só: jé a era 
abituada a pensá e a ciacará in talian, invessi, in ché 
volta, forsit noaltris i pensavin prima par furlan e do- 
po i tradusevin par talian. E alora si, che veramentri, 
cualchi becanot al vigneva ben fór, ancia e soradut 
cuant ch'a no era la mestra a coregiti. 

Barba Bortul 
La cengla 


Aldo Tome 


Fevelada di Mania 


l inrigava il nas, barba Bortul, cuant chi cualchi- 

dun al curiosava intai fatus siós. E, in chei cás al 
doprava sempri la lenga spicada intal rispundi. Lui, 
al veva il sio ort par cunfin di chel di Zita dai 
Massarons. E, tant una chi Paltri, a sbicjavin il voli, 
cun gjelusia, intal ort par dongja, par scuaiä a cui dai 
doi ch'a i cressevin li verduris pi in pressa. E, ducju 
doi, inta ogni picul retai di timp, comi da gara, a ze- 
vin a scrufási inta li siós echis a curá ogni peil di er- 
ba; a sgarfa la ciera ator da li plantutis; a daighi di 
sborfadour co la ploia a scjarsisava; a sparnicà cualchi 
pissigot di sal par nudrî li radis... Un an, barba Bortul, 
al era stigát e, al pativa, parvia chi, il cjanut di Zita, 
al veva sielt da zi a fa i siós servissis inta la eca dal 
radic uvi da lui. Pi di una volta al era rivát a spo- 
ventálu e fälu scjampä ma, dopo, comi inamorät dal 
post, sempri al tornava. Barba Bortul a nol si veva 
mai riscját a fa lagnancis cun Zita par tema da faighi 
vigni su il simiton, dato ch'a era pitost moscjosa di 
carater. E, una di, cenca disi ne seo ne beo, al si e 
mitút a cenglá Port cu la firizinada, sperant da toli 
chel vissi al cjan. Zita, co V A vidút a smaniási e, tun 
trai e dai, plantá paluts, tirá firizins e leá la firizina- 
da, cun curiositát a i a domandát: “Ce stástu fasint, 
Bortul?” E lui, a ché curiosität, a i à rispundüt, cu la 

vous ch'a i runtinava: “I stai cenglant Port cu la firi- 
zinada, par ch’a no i rivi aria curint a li més verzis e 
ch'a no vessin da cjapasi il rafredour o la tos!” 


Turmint 


Margherita Penzi 


Fevelada di Fana 


Not, pinzeir fis, 
pavea ch'a zira 
intor dal lum 

e a na si brusa. 


Mulignel 
tal vint da l'anima, 
a nal jes, 
al deventa turmint. 


I orlois a son fers, 
e jo i beif, sors a sors, 
li oris da la not. 


Strafonda di scùr, 

i speti il di 

cencia una gota di sum. 
Il pinzeir, sfregolät, 

sul pavimint. 

Zanete 31! 
31 Zanete! 


Giacomo Plozner 


Fevelade di Paulár 


a Zanete a ere une femine di Cjasäs nassude il 20 

di Mai dal 1888. In realtá aveve nom Giovanna e 
Zanete 1 ere talianizá dal francés Janette e par furlan 
Zanete. A e restade inta storie parce che a voleve vei 
simpri reson, ancje se aveve tuart, vei simpri Pultime 
peraule; a voltave e girave il discors che voie o no si 
scugnive dái reson. So pari al ere il Nisio da famee 
dai Sandrons. Só mari a ere la Sabide dal Nobil da 
famee dai Flospergher di Paulár. Si maride il 3 di Fe- 
vrár dal 1913 cun Dereani Guarin nassú in dal 1881, 
ance lui Cjasarin. SÓ mari a ere la Disuline da Rasu- 
lin, clamade Vevč, so pari il Toni da famee dai Tal- 
pez, vegnú in cuc da Gjeri. La Zanete tra pups e pu- 
pes a avü 6 fis: vif al è nome il Dante che al à 83 ans 
e che mi à dades chestes notizies su só mari. 
Il so om, il Guarin, al ere emigrant in France. Al ve- 
ve une biele posizion: al ere “assistent contrari” e al 
a fats puests di lavór a tancj paularins. A Cjasas al ve- 
gneve une vote l'an. L'ultime vote al è stà tal 1926 e 
dopo di ché vote a nol è plui torná e nissun al à savü 
plui nuie di lui. Alore la biade Zanete à scugnü 
rangjási a pará indavant la famee in piene miserie. 
A lavorave la campagne par vei dós cartufules, fasui 
e sorc. Par toli da mangjá a lave inte buteghe cu la 
tessere, ma cu la famee grande a no 'nd ere avonde 

e cussi a faseve debit e par paiá a veve di vendi tocs 
di cjere a Ravines e a Paulár. I pups ju mandave a 
scuele un tic par impará, ma soredut parce che a 
miesdi a vessin mangjá un past ta mense comunál. A 
vistive la famee cun ce ch'a gugjave, cui scarpets e 
cuant ch’a podeve vei un toc di pecot di “spinadin”, 
ch'a ere une tele das plui scartes, a cusive cotui e 
brigons. A ere un bori religjose, a mandave i fis a du- 
tes las solenitáts: messes, gjespui, presseons e prim 
di lá intal jet ur faseve dí la razeon. A veve une 
preiere ch'a diseve ogni di: la diseve par talian “Dal- 
la stirpe di Davide la Gran Vergine nascea e si nasce 
in Galilea e li fece un bel bambin [...]" (Chest al è 
nome il prim toc). 

Ancje i siei vistits si jodeve ch'a erin limás dal timp, 
simpri cui colors scúrs, i cotui luncs fin tal vorabos, 
las cjalces fin sore i genoi fermades cuntun toc di la- 
stic; tai pits i scarpets cu la gome nere, il grimál e il 
cjaf simpri cuviert cuntun facolet 1eà par daúr da co- 
pe. Di stature normal, pluitost mingherline, a 70 e a 
100 ans las gnispes ta muse erin simpri compagnes. 
Tal 1942 al monsignór Zuliani, parco di Paulár, a i ri- 
ve da France un telegram indula ch'al diseve ch’al 
ere muart il Guarin, l'omp da Zanete. Alore jei subit 
a fás domande di pension, che par trei ans a ven 
simpri respinte nome parce che a i mancjave il nu- 
mer di matricole da France. Cussì à scugnü fà debit 
e comprá une vacje par podési iscrivi inta “agricule” 
e podé vei la pension di vecjaie. Nonostant dut no si 
e mai pierdude d'anim, a e simpri lade indenant cun 
stilo e sicurece, cressint la só famee e ancje ché di 
so fi Dante, ch'al ere restà vedú giovin. Par fà capi 

la grinte ch'a veve us conti che aveve nome 97 ans 
cuant ch'a è lade inta mont di Stranig, in Austrie. A 
č partide da Valbertat a pit, a bracet cui nevots Da- 
rio e Dina. Chei ch'a la cjatavin pa strade a i do- 
mandavin cun marivee “Indulä laiso po Zanete?” Du- 
te contente a rispuindeve “A bevi la birute e a fà une 
balade in Todesc”. A è diventade barzelete chè d’in- 
chevote ch'a ere invidade a un gustà e i àn porti 
Pantipast cu la salate russe, che jei no veve mai 
mangjà. Dopo véle cercjade a i dîs a s6 gnet “Joi ce 
bine cheste robe, ce ch'a e?” E la gnet “A è salade 
russe none” E jei “Joi va mo, va vie in cusine e di 
ch'a mi metino vie la samence!” 

Se cualchedun al voleve menái la viole, al veve dut 
ce pierdi, come in ché vote... 

A veve da meti a suià e a veve di viergi il cavalet, che 
par jei al ere il “cadarlet”. No veve mai cjapade man 
e lu ramenave pal marcjapît brundulant; al passe il 
Guido e riducant a i dîs “O Zanete, a i volaressin las 
pirules di chel cavalet” E jei serie “Po tas! Ch'a las ve- 
ve e chei pupats las an gjavades!” Une dì tornant dal 
Vencar, un lúc indula ch'a veve semená cartufules e 
sorc, cjacarant cu la Liliane a i dis: « Tu As viodú ce 
biel sorc ch'a vin chest an?" E la Liliane “Joi si si, sa- 
veiso che cualche gjambe a dos panoles!” E jei pron- 
te “Cji prei ve pupe, las més àn dutes trei!”. 

Sa si ere in discors e si veve di fà un confront di un 
omp a diseve “Po, ‘l è un omenom grant e gros co- 
me il gno Dante”, ch’al rivave si e no a un metro e 
sessante e al pesave sessante cinc chilos. Oltre a Pa- 
mirazion, a veve ancje pinsir pal so Dante. Cuant 
ch'al si inclapave intal CRAL cuntun taiut di plui lu 

lave a toli: a spalancave la puarte e cuntun estro 
ch'a si veve nome da ubidi a i vosave "Ghemer, brut 
Talpetat, tu crous di fámi muri prime da Pore! "A ve- 
ve passáts i novantans! Cuant che a fini cent ans, a 
Cjasäs an fat une grande fieste. Ogni cjasarin al ere 
lá a comprai las roses: jei, sentade intal miec da sa- 
le, come une principesse, e la só cjase sameave une 
fiorerie. Comencade la fieste cu la messe dete da 
don Luigino inta place di Cjasás davant da maine, fat 
un rinfresc par ducj, presints las autoritáts e la ban- 
de, la serade a e lade indenant fin tart cuntun com- 
ples di Gjeri ch'al sunave e dute la int ch'a balave. 
La Zanete a e muarte il 27 di Mai dal 1989, a veve 
finis cent e un ans. Inta só cjase, intal so jet, cun ator 
di se i fis e ducj i nevous. Il so ultim pinsir | è stà 
pal so Dante, che intun moment ch'a i veve cjapa il 
grop al ere jessú da cjamere e lá ju in cusine. A ere 
in angunie ma si è nacuarte e a dise “Jodeit dal gno 
pup ch’a nol leti a bevi, se no al à vite curte”. A muri 
dopo dós ores. 

In di di vuei, cuant che un al vül vei reson, al conte 
bales o grandiositáts a si dis "Si mo si, Zanete 31!” La 
Zanete vegnarä ricuardade cun simpatie e, par chei 
che a la àn conossude, cuntun tic di nostalgje. 

spaurac 


Elena lacop 


Intal miec di un cjamp di blave al jere un spaurac 
bielonon. Al veve intor un vecjo frac cun tancj blecs 
coloráts e, par cjapiel, al veve une cane lusint. 

Inte asule de gjachete al meteve simpri une rose 
frescje e i fii di paie che a saltavin für de cane a so- 
meavin luncs cjavei bionts. 

Purtrop, par altri, il puar spaurac al jere avilit parce 
che al jere simpri di bessól. 

Nissun al fevelave mai cun lui, nissun i faseve com- 
pagnie. 

I sarčs stat ben ancje une passarute par amie. 

Intes gnots di lune, cuant che i gris a fasevin la lór 
serenade, il spaurac al sintive ancjemo di plui la so 
solitudin e al vaive: gotis lusintis di rosade a colavin 
su la muse di paie. 

Une sere, biel che il soreli al lave a mont, suntune 
spale dal spaurac si poia un mierli vuarp. 

E fo tante la felicitat dal om di paie, che al taca a 
trima. 

"Ti doio fastidi? ... Lasse che o polsi dome un ninin 
... O soi vuarp e o soi strac”, al dise il mierli, intant 
che al trimave. 

“No, no”, al disè il spaurac, “No tu mi das nissun fas- 
tidi. O soi content di vé compagnie. Tu puedis resta 
par simpri cun me. Se tu vuelis, ti contarai dut ce che 
o viót e tu tu sarás un gno ami.” 

“Graciis, o aceti”, al rispuinde il mierli, content di vé 
cjatät cualchidun tant zentil. 

“O starin ben insieme!” 

In ché gnot, biel che i gris a cjantavin ae lune, il 
spaurac al vaive, ma lis sós lagrimis a jerin lagrimis 
di gust. 


. A scotedat 
aforisims 


di Vigji Mestron 


Su la cuestion dai bécs 
I bčes a puedin comprä une cjase, ma no un fogolär; 
un jet, ma no la sium; un orloi, ma no il timp; un li- 
bri, ma no la cognossince. A puedin comprá une po- 
sizion, ma no il rispiet. A puedin compra la anime, 
ma no la vite; il ses, ma no l'amór. 

(antic precet cinés) 

"Douce France, 
mon enfance" 


Patrizia Marsilli 


i presenti: o soi une frutatate un póc cressude, 

fie di emigrants, vignude grande tra Milan e 
Paris e tornade daspo a Vergegnas. O stoi ben culi, 
ma une part de mé infanzie e dal gno curut di frute 
a son restáts in France. 
Us conti une des tantis tradizions francesis che mi fa- 
sin colá la lagrimute (forsit parce che a son passáts 
un grum di agns). Un ninin di storie par fáus jentrá 
inte ambientazion... 
Inte epoche Romane si celebravin lis Saturnáls. 
Cheste fieste, che e durave siet dis, si caraterizave 
pal fat che in cheste ocasion si podeve fà ce che si 
voleve. In chel periodi e nas la usance di regala tor- 
tis ai amis; daspo, intal vecjo Regjim, lis robis a cam- 
biin e la torte e ven consegnade al paron intal mi- 
diesim moment che al mande i siei esatórs a scuedi 
lis tassis; di chel moment in poi la torte in cuestion 
e ven clamade *Torte dal re". Intal 1801 si stabilis 
che la date de Pifanie e sarčs stade ai 6 di Zenár. La 
Pifanie, o fieste dai rés, e ricuarde apont la visite dai 
Tre Rés, vignüts di lontan par puartá regái e rindi so- 
redut onór a Jesus Bambin. 
Al di di vué, la usance e je un messedot di sacri e 
profan e e vúl che par in ché di e sedi gustade in 
compagnie une torte clamade apont "Torte dai rés" 
che no à une ricete uniche ma che ogni regjon fran- 

cese se fas justantle seont il propri mât; par dutis 
pero la robe impuartante al č un pendacul che al ven 
scuindút dentri de torte e al ven clamát féve par 
francés, fave par furlan. 

La tradizion e vül che il plui zovin de famee si plati 
sot de taule e che al destini ogni fete di torte a ogni 
compagn di taule di mút che nissun al puedi im- 
broiä: e je une robe di grant riléf parce che il fortunät 
che al cjatara la féve al sarà incoronát re par düt il di 
e al vara il podé di fa dut ce che al val. Daspò i ven 
metude une corone di carton piturade di aur su pal 
cjäf (incoronazion uficiäl) e, volint, al pues sielzi la 
so regjine (o il contrari) o sta di bessol. In tantis fa- 
meis, po dopo, si ten in bande la part dal puar cla- 
made ancje part dal Bon Diu. 

Une liende e conte che la féve e sarčs nassude in 
chel di che Peau d'Ane al veve dismenteát Panel in- 
tune torte destinade al princip, ma... e je une lungje 
storie... 

La usance di doprá chest pendacul e va indaür al se- 
cul XIII e atualmentri a son cussi tantis formis e ma- 
teriäi di podč contentá ducj: a van dal tipic fasuli sec, 
a la plastiche, al pendacul di porcelane e a chel fin- 
tremai di aur. Vué, intal museu di Blain in France, a 
son custodidis plus di 10.000 versions di féves e i co- 
lezioniscj a son verementri un grum. 

Vive la mé France e Vive il nestri Biel Friúl. 


1 "Dolce France, cjár país de mé infanzie” (Cjancon di C. Trenet) 

Sant Nicoló 
di 
Ruda 
Ferruccio Tassin 
Fevelada di Ruda 


ulassis neris barufin cul aiar che al rivoca sù dal 

már. La ploia sglavina a selis. 
Al timp 1 distuda i colors ancia ta Bassa Furlana, 
dula che al soreli ju impia cul fúc dal instat. 
Smavis parfin chei sbarás di una fantasia anarchica 
sui múrs da ciasis. 
Al vert da siarada, tal curt da arba, e ta ciavelada dai 
arbui, al tramussa apena, in bas e, adalt, al va a on- 
dis, motis cuntuna fuarsa di misteri. 
Ator ator da glesia di Sant Nicolo di Ruda, la malta a 
plata al so cressi e gambiä. 
Dome lastris di piera penza, a fil di tiara, inta fondis, 
mostrin la fin di monumens romans che si crodevin 
eternos. 
Banda dal nord, barconetis a volt, restadis da Etat di 
Mies, fevelin, comoventis, di lis studiada. 
"Sfuaraisi di lá drenti par una puarta streta" al dis 
al Signór (Lc 13, 23ss), ma ca je largia largia, fata 
apena di 104 ains. 
Su la soia, doi bussins da agasanta: un antigon (dal Sinc- 
sent indaür), crot e sclet, dome cun cualchi scarpelada 
di bielessa. Chel atri, dal Sietsent, cul segno da capa, e 
la scrita dai ciamarárs tal socul. Granda la naf, “gnova”, 
cul voli che al ciata insomp un altár scuintiát, se no fos 
par un arc bas, daúr, che gi ten cont da estetica. 
No je só chista glesia; a pi di una tocia pensági, par 

capi li tré statuis parsora, come piardudis tal grant. 
Cun lór si riva a doi secui e mies prima. 

Ma i Sans che lis vistissin travanin al timp: dal prin se- 
cul Zuan al Batista, el e sul altár ciapant di man sam- 
pa; patrono da aghis, vivút di pinitinsa. La int gi ore- 
va ben cul partá su di se al so nom: 1 era pür; sansir; 
al protezeva da aghis, al vuardava la salüt dal besteam 
e, prin di Santa Cecilia, ancia chei che ciantavin. 

Dal IV secul Sant Nicolò; vescul di Myra, la passion dai 
frus; om di caretát; sant che 1 à abrassät l'Europa inti- 
ria. Sielt dai Scläs, Todescs e Latins. ‘L è tal mies, un 
pàr di scialins plui in sü di chei atris, al patrono! Gi ve- 
vino dedicadi la glesia par antic (si scrupula póc dopo 
dal Mil? Al vigniva dal Orient (relicuis a Bari tal 1087), 
ma forsi i patriarcis todescs lu an urüt li a protezi la 
glesia e un ospedál par chei che lavin in Tiara Santa e 
si imbarciavin intai puars “su li zinzivis dal már”. 
Ospedal: lüc di riposo, di rifugio e di cura, par chel 
che si podeva. Ma ancia cun bunis rinditis e l’interès 
a mantigni la strada libara e sigura. 

Ca, la aga era parona da tiara e dal sil; e an vút vo- 
ra a domeála par podé viazá sensa pinsir, scorsená 
für dai boscs i bandis che si platavin e, di svol, sae- 
tavin a discrotà viandans, pelegrins e, plui dal plui, 
marciadans. 

Aga, tanta aga, imbombiva la Bassa: benedida pa 
pescia, par beverá, bagná la tiara; maludida, cuant 
che la Tor, cu li sós toradis, splanava chel póc di 
rapárs, e rabaltava la vita come una clessidra che 
dovčs torná a scomensä. 

Alora un'altra Santa, pa só lagrimis, mituda da int a 
protezi: Santa Maria Madalena, a sampa sot dal arc 

trionfal, piturada, cun tempara flapa, no si sa cuant. 
Pinitinsa par jč, intuna grota, ma ancia l’artist po- 
polár al veva la só cultura e 14 fat capi da storia di 
chista femina, cul piturägi dongia un calis di profum. 
Di ché atra banda Sant Jeroni: cu la só presinsa in 
Aquilea; la pinitinsa tal desert; amor pa vita consa- 
crada; la sacra scrittura. Par antic (tal 1570), cun Sant 
Zuan che al veva un altár e pituris “Cum figuris no- 
viter in pariete pictis", un atri a aveva ancia la Santa 
Crós (a fevela dal Orient), simpri cun figuris “Tum 
pictis in pariete”. No chés di aue, che son di dopo, 
difati mostrin un Sant Carli Borromeo (beatificát dal 
1583, cu la fiesta screada pal patriarciät di Aguilea, 
tal prinsipi dal Sissent dal patriarcia Francesco Bar- 
baro). Ma ancia chist Sant, simbul di gnovitát in ta 
Glesia, al à un, che come lui, za di prima, al prote- 
zeva la int e al besteam da pesta bobonica e da pi- 
demiis di ogni sorta. Sul altár grant je la statua di 
Sant Antoni Abát (251-356); la int a gi veva dadi al 
soranom di “Chel dal pursít” o di “Chel dal besteam”, 
e fin cualchi an indaúr, al so cuadri 'lera in ogni sta- 
la, e al 17 di Zenár si binidiva li bestiis. 

‘L era un ospedäl a Sant Nicolò, ma i Patriarcis gi ve- 
vin dadis tantis incombensis. 

Wolfger di Erla lu veva fat nassi tra al 1204 e al 1211. 
Lui, prima di vignî chen, ‘| era stat vescul di Passau 
e al veva viazat una vora (Harald Krahwinkler). Al 
protezeva artisc e poetis, come Walther von der Vo- 
gelweide, ma di patriarcia al veva pensat una vora 
pa pura int, ancia chč sclava ta Tiara Santa. 

Nobil lui, e nobil Bertolt di Andechs, al patriarcia che 
T à contát dal ospedäl e da caretät. Parinc di chei che 

in ché volta a regnavin in miesa Europa. 

Gi vevin dadi aministrassion e uaita di ospedál, gle- 
sia, roba e munistir a int vodada (si sa dal Ordin di 
Sant Zuan, che prima | era a Jerusalem e dopo 1 è 
doventát di Malta), cussi aue che crós, a riguarda la 
storia. 

Ancia altris pituris son di lá a viodi in chista glesia: 
la nativitat e i Re Magios che van a ciatá al Bambi- 
nut cuntun mus bocon bocon e caméi che al pitór 
nol veva mai judút. 

Puisia dal popul, e pal popul, che al sintiva i predis 
a contá e al cialava sui múrs par judá la fantasia. 
Sul arc, la Anunciassion, cul Agnul Gabriél che al riva 
di svol e la Madona, Regina dai Sans, pinsirosa “Par 
viodi un onór cussì grant che gi plomba" (Jean Guit- 
ton), a rispuint “Ve ca la serva dal Signón”. Di ca e di 
la un agnul cul turibul e un cu la navisela pal insens. 
E dopo, tanc e tanc Agnui, che sunin il viulin, la vio- 
la, la tromba, al cuar, al liút...Agnui che ciantin, 
Agnui che cialin; Agnui che scoltin e un, uman uman, 
gi fäs segno dal sito a un atri cul det devant da bo- 
cia. Spartis e notis par duc e par dut, e la tastiera dal 
organo ciaressada da mans di Santa Cecilia. 

Una maravea i sinc libris che compagnin i Sans; e 
tanta musica; forsi ancia in chč volta Ruda e Sant Ni- 
colo a ciantavin di gala... 

Di una man diferenta, un grant Sant Nicolò, cun mi- 
tria, pastoral, planeta e pallium. 

Suntun armar, una antiga Madona di sera, cul Bam- 
binut cuasi dismenteada, tignuda cont, pero, intuna 
cassela cui veris. 

Viestis cessudis cun fil di aur; restada par meracul, 

dopo che tal prinsipi dal Núfsent al vescul al veva 
ordenit di fà spari li madonis vistudis, per via che no 
erin liturgichis. 

Intun cianton da navata, una Madona di len cul 
Bambinut. Biela e graziosa, una Madona di auč, co- 
me che di aué a son li 14 tabelis cu lis stazions da 
Via Crucis. 

Cun chistis oparis la glesia di Sant Nicolò, torna a 
ciacará di caretat vivuda cul cuarp e cu Panima. 
Intor di chel len, par tira fúr ché Madona, 14 doprat 
la sgoiba e chei atris impresc di scultór e intaiadór 
Jusef Burgnich - Peput - (Ruda 1930 - Guriza 2005). 
La só je storia di un dal popul, vivút simpri cialant 
tai voi al Crist, e viodint traviars la figura dal omp. E 
tra la umanitát 1 à sielt ché plui pura e tormentada. 
In Cuesta di Avorio 1 e lat cu li missions di Gurizza, 
lui che al veva studiát la justizia sociàl inta scuela dal 
Acli di Aquilea. 

Passás i patriarcis, Aquilea je anciamo un simbul, e 
Peput, cun ché scuela e ‘1 so mistir di marangon di 
fin, in Africa 1 à tirât su sentenárs di zovins muradórs 
e marangons, par fà ciasis, scuelis e glesiis. 

La Madona di Peput e li Via Crucis da l'Africa, fasin 
da glesia di Sant Nicolo un santuari grant di caretát 
che al continua a inlumina la via di Aquilea. 

Il fant tal lan 
soldat austriac 


Laurenzian 


e vevino in comun il fant talian e il soldat austriac 

de Landswehr de prime vuere? 
La fam, la sét, il frét e la voie di torná a cjase lör. 
Cui che al a scombatút di une bande o di ché altre 
dal Cjars ae Val dal Lusinc, de Cjargne fin al Trentin 
di cheste vuere nol a vút nuie dongje. 
Cetancj a son muarts e no son tornats plui a cjase, 
cetancj si son fats mal, cetancj a àn vit dome bruts 
ricuarts che si son puartats daúr par dute la vite. 
A pierdi no son státs ni i talians ni i austriacs, a An 
pierdút ducj e doi come in dutis lis vueris indula che 
Pom al crót di vinci su so fradi cu la fuarce, ma ae 
fin cui che al vinc nol e nissun e cui che al piert a 
son ducj. 
Dute la storie e je simpri stade ché: dai antics romans 
fintremai al di di vué. 
Si dis che l’om al e la bestie che e impare dai siei 
erórs: nol e simpri cussi. 
A son passáts juste novante agns de Grande Vuere. 
Cumo la plui part dai país che a an scombatüt in ché 
volte a son part de Union europeane, che e vara di 
sigúr i siei difiets, ma almancul a son passe sessante 
agns che e je la pás in Europe, une robe che no je- 
re mai sucedude in dute la storie. 
Che almancul cheste volte i oms, i europeans, le ve- 
din capide? 

Sant Remi/Sarumie 


Barbara Cinausero - Ermanno Dentesano 


nte nestre regjon si cjatin nome dós glesiis avoda- 

dis a Sant Remi/Sant Romio. Une e sta inte taviele 
di Pignan, in comun di Rivuigne, e ché altre dongje 
Cjavas. 
Chest sant al jere di origjin galiche e al fo vescul a 
Reims, inte Belgjiche seconde, inte ete dai Francs, 
ma di lui si sa avonde póc. O savin nome che al vivè 
jenfri la fin dal V secul e i prins decenaris dal VI, e 
che al e leát al batisim di Clodoveu, o ben ae con- 
version dai Francs e ae lór concuiste de Galie. Cun 
di fat al muri in ché citat, la che al fo vescul par ce- 
tancj decenaris, intal 533. Il so cult al fo introdusút 
inte nestre zone cuant che i Francs a cjaparin il 
puest dai Langobarts, si che duncje in ete une vore 
viere, tor dal VIII-IX secul. 
Ancje la gleseute di Pignan e je une vore viere, come 
che a burissin fúr lis olmis des fondis di antics edifi- 
cis, fondis che a stan sot dal paviment. E a chest fat 
si zontin lis liendis - o savés che lis liendis a disin 
simpri alc di ver, ancje se ben scuindüt! - che a con- 
tin che in chest sit al jere un insediament roman, e 
chest al e in part confermát dai rudinacs che si pue- 
din viodi sparnicáts pai cjamps dal dulintor. Nancje 
a falu a pueste, poc disot de gleseute al č un pecil 
che si clame Masarutes, ven a stäi "Piculis maseriis” 
e chest toponim al e forsit di peá ae antighe presin- 

ce di une vile romane, fat che o vin bielza riferít. 
Tornant a cjapä il cjavec de nestre cuistion, o zontin 
che, poc in bande di cheste capele, si cjate une tiere 
che si clame Sarumie o Surumie, che tancj di lór a an 
cirüt si spleà in cualchi mút. Al è clár, come che al à 
ben motivat Glauc Toniut, che si trate di un non divi- 
gnüt par dret di chel dal sant. O podin refudä par 
sigúr, nus dis Glauc, e nó o sin dacuardi, i supuescj 
che il non al divegni di chel di une "Strade Romee", 
anzit, al č ver il contrari; cheste strade, seont lis impi- 
nions che o vin dit, e colegave la Julia Augusta - ve 
ca une altre volte cheste strade che no veve chest 
non! - cuntune che di Concuardie e puartave a tra- 
montane, stant poc a soreli a mont dal Tiliment. 

O podin scartá ancje che si fos tratát di un lic "Super 
umidas", duncje “Che al sta disore di un lúc umit"; o, 
ancjemo, di un "Surtum", lic di palút. Chescj supuescj, 
cun di fat, burits für de imagjinative di cualchidun, no 
án nissune poie documentál, biel che la linguistiche e 
rive a compedá che Sarumie/Surumie e pues divigni, 
anzit scuasit dal sigúr e diven, di Sant Remi. 

Dut cás a esistin pocjis notiziis documentadis e chest 
nus lasse plui di un dubi. Sperin che cualchi studiós 
al cjatedi la voie e il timp di scrusigná intai archivis 
ae ricercje di un cualchi segnacul e che chest al ju- 
dedi a discrosá miór il berdei. 

Tornant al sant, o motivin che in Italie al č cualchi 
volte clamat Sant Romeo, come intal cas di une gle- 
sie di Florence. In cualchi altri cas, invezit, e ven fa- 
te un pocje di confusion cun Sant Romedi, che di lui, 
metipen, o fevelarin plui indevant. 

Sants di Otubar 


Mario Martinis 


pi: la stagjon dolce des vendemis e l’aiar clip 
che par solit il prin atom al regale, il calendari 
popolár al fàs scori i siei dis celescj e recentins di 
miec Otubar cu la corone dai sants, duncje cence so- 
lenitàts particolárs riferidis a Crist e ae Madone. La 
Madone dal Rosari, ricuardade ai 7 di Otubar, e ce- 
lebrave, riclamant sot vie lis Oscofornie e lis Piane- 
psie, il particolàr moment agrari tes sós ativitàts plui 
impuartantis di fin e inizi cicli: lis vendemis e il se- 
menà. Ancjemò une volte, duncje, une fieste religjo- 
se a faseve di boe di segnalazion, tal calendari rural, 
cjapant in se diviersis valencis e articolàts riferiments 
stagjonai intor de sò date fintremai a deventà date di 
passac des scjadencis popolár, simpri leadis al cicli 
dai lavórs agricui. Tal mont agrari furlan di un timp, 
il més di Otubar al jere chel che al sierave definitive- 
mentri il ritmi dai lavórs dal om e, propit par cheste 
reson, in Friùl al jere clamát sierade; a chel pont, di 
fat, ducj i prodots de tiere a jerin stàts puartáts a cja- 
se tant che scorte pal lunc invier. I contadins, cun di 
plui, a vevin bielzà proviodút a arà i cjamps e a se- 
menà prime dal umit e de fumate che a rivavin ae fin 
dal més e duncje a feconda di gnüf la tiere in previ- 
sion de só lungje sium invernál. Si che duncje ancje 
chestis ultimis oparis de anade agrarie te tradizion 
popolár a vignivin segnadis dai sants dal calendari di 

Otubar: Sant Luche, ricuardát ai 18 e Sant Simon cu 
la só fieste ai 28. Il rül di date confin dal timp de se- 
mine puartát di Sant Luche al vignive ricuardát ancje 
dal proverbi “Sut o bagnát, par Sant Luche che al sei 
semenát” biel che altris doi proverbis a marcavin re- 
lativementri il timp de lús solár e il moment agrari 
dai 18 Otubar, cuant che la durade dal di e je une 
vore curte, ma cuant che si pues bevi il vin gnúf cu 
la coce a pene racolte e svuedade: “A Sant Luche 
puarte vie la mirindute” (parce che nol jere il timp pal 
gustá di misdi e si tornave a cjase adore e e bastave 
une mirinde di mangjá tai cjamps) e “A Sant Luche 
si béf il vin inte cucje". Te tradizion furlane, dis dis 
daspo, beromai sul fini di Otubar, al jere Sant Simon 
a sierà definitivementri il timp des oparis cu la ra- 
colte dai rafs e metint ju i imprescj: "A Sant Simon si 
gjave il raf e il ravicon” e "Sant Simon i imprescj tal 
cason”. In efiets tal studási lancurós di Otubar, i con- 
tadins furlans si intratignivin tes ultimis voris (sore- 
dut la trasformazion e la conservazion dai prodots), 
a netavin e a justavin i imprescj di vore, a valutavin 
i risultäts de anade agricule e a misuravin la cuantitat 
des scortis, daspo vé lassát la part pal paron e pal 
predi (decime e cuartés). La fieste di Sant Simon e 
marcave il cicli agrari; par chest in ché date in cual- 
chi localitát si faseve sagre e marcjat dula che si ven- 
devin i miór prodots e i imprescj pal an di dopo (in 
di di vué e je restade dome la sagre di Codroip, che 
tai ultins agns e à cjapät gnúf sflandór e impuartan- 
ce no dome in regjon). Pe fieste di Sant Simon dut 
al veve di jessi finit e sistemát parce che li al co- 
mencave il frét e il timp di riparási. Ancjemo une vol- 

te lu confermin ancje i proverbis meteorologjics fur- 
lans: “Sant Simon, manie e scufon”, “A Sant Simon si 
tire su la cjalce e il scufon”, “Sant Simon passát, un- 
vier inträt”. Intal Friül di ir, ae fin di Otubar dut al ri- 
clamave il rivi dal frét: la nature e mostrave plui 
colors vifs prime dal discrotási e ritirasi, i ultins 
nemdi migrants a jerin partits, cjamps e vignis a jerin 
desertis e ariis e curtîi a jerin animats dal va e ven di 
oms e feminis. Ducj a sintivin che la fin dal més di 
Otubar a concludeve un timp che si sarčs consumat 
dal dut te gnot antighe e fonde dai 31, ultin confin. 
Daspo di chel di al sarčs comencát un timp gnúf, di 
transizion e di spiete, di lungje preparazion sot tiere. 
Il prin di Novembar, ancje in di di vuč il calendari 
universal al viere un gnúf cicli ricuardant la fieste 
total de rinassince, la solenitat dai sants, ven a stäi 
dai muarts resurits che a slusin te vierte celeste co- 
me lis semencis cumo soteradis a butaran fúr in pri- 
mevere. La vierte spirituál dai sants e je il simbul e 
l'avis di ché astronomiche, che e vignarà nunziade 
cui segns dal Nadal tal solstizi di invier (lüs gnove tal 
frét de scuretát) e cu lis cifris mistichis de Pasche tal 
ecuinozi di Marc (sflandór di Crist soreli risurit dal 
infier dal emisferi austrál). Su la linie di crete dal 
atom i sants a riclamavin dute la lús dal gnúf cicli. 
Cussi il prin di Novembar bielza i Celts a celebravin 
il lór grant Prin dal an cul torná dai muarts (tal 
magjic Sambain vuč volgarizät dai americans tal de- 
gradat Halloween) e i nestris paris furlans a fasevin 
grande fieste par vifs e muarts. Lór a savevin che in- 
te ultime gnot di Otubar al vignive chest critic e con- 
turbant cambiament di stagjon, che a percepivin co- 

me un passac delicát viers un altri grat de ruede dal 
timp, tal só eterni zir cosmic che al dá vitalitat al rit- 
mi de nature e aes stagjons dal om. 


La verete di aur 
di mode 


Silvia Pian 


poe che Diu nus vuardi, chei de "Cuote novan- 
te”, e contave mé none pensant ai agns dal fassio. 
Oms cence lavór, feminis cun sdrumis di fruts cun 
póc ce dáur di mangjá, come se a fossin stadis ana- 
dis di sut, di tampieste pai cjamps, cence racolte pe 
int. 

NÓ, in etát di scuele, nus imboconavin cun discors 
che a fumavin la beche pe lór logjiche e pal rispiet 
de tiere e dal lavór. 

Cualchi predi di citát al sborfave di aghe sante lis 
sclopis, cualchi predi di país, invezit, al si contenta- 
ve di mostrá i galons de milizie parsore da gabane. 
“Ancje jo finte” E diseve mé none “O soi colade te 
uate, ma just chel tant di dá Paur a la Patrie” E mi 
mostrave simpri la verete di arint. 

Cussi o ai capit parce che ducj a vevin la verete di 
arint. 

Jo, o pensavi che l’aur nol fos di mode. 

Tisichel 
Tisiche! 


Pier Antonio Melchior 


Or contáus un fat de mé zoventüt, la che jo o 
ai podút sei testemoni di une part di ce che al e 
sucedút. 

Póc lontan di cjase mé e viveve une siore clamade 
“La Trote”, par vie dal om clamát “Il Trot”, parce che 
al cueteave avonde tal cjaminá, cuntune gjambe cur- 
te e une lungje. 

Cheste femine, seont la opinion da la int, no jere fa- 
rine di fà ostiis e mé mari e à provät une reson de 
sO tristerie. 

Ven a stái che une istát la Trote, ogni volte che e 
passave denant di cjase mé, cui barcons vierts par 
vie dal cjalt, e zigave a mé mari: tisiche, tisiche! 

Tu puedis crodi mé mari ce fote che e veve! 

Dai une di, dai ché altre, mé mari e stave atente 
cuant che la Trote si vicinave a cjase mé, vignint sù 
pe rive par viodi se e cambiave usance. 

Ma nuie di fa, la ofese e continuave. 

Une biele di mé mari e smicje la Trote che e sco- 
mencave a vigní su pe rive e di corse e va tal ort, e 
cjape in man la breute che e meteve sot i zenoi 
cuant che e gjavave la jerbe e si scuint daúr il muret. 
La Trote e rive denant de cjase e, voltade viers i bar- 
cons, e tache a zigá come simpri: tisiche, tisiche, ti- 
siche! Fin a ret dal muret dal ort, la che e jere mé 
mari scuindude. 

Mé mari, cence di ni siet ni disesiet, e fas parti la 
breute come un missil o une slavare che e finis te co- 
pe de Trote distirantle tant lungje che e jere su la 
strade di claps (in ché volte nol jere l’asfalt). 
Crodint di včle copade e ven di corse a cirimi tal 
curtif, dute blancje e spauride, e sfladassant a mi dis: 
"Va a viodi che o ai copade la Trote inte strade." 

Jo sburit o voi dongje dal puarton e, parmis des 
fressuris, o smicji su la strade, par viodi cemüt che 
e jere la robe: in chel o viót la Trote che si tirave su 
di par tiere gratantsi la cope e slontanantsi cidine ci- 
dine. 

Dopo di ché zornade, passant devant di cjase mé e 
dal ort, e stave plui lontan pussibil e, cence proferi 
nancje une peraule, si slontanave in premure viers 
cjase so. 


„ A scotedat 
aforisims 


di Vigji Mestron 


Manutenzion 
Ancje la gramule, come la vuarzine, 
se no si doprile e devente ruzine. 

Italo 

Destin 


Da Farra 


poesie premiade tal XVII Premi Bienál Nazionál di poesie 
dialetál “Guido Modena”. Ai 29 di Setembar dal 2007 


O spietarai il timp dal doman 

pai miei pas seneós, 

o cirarai lis stradis no batudis, 

o jentrarai a cucà tai trois scuindüts 
dal mont, 

che di lór: 

lis albis, 

ju amonts, 

i colors, 

la lór grande pàs 

no cognos. 

Ma il gno destin al vai, 

al vai di no vémi dát par timp un cic 

a racuei i moments felics de vite, 

al vai par no vémi dade la lum che o cîr 
par dà lüs a lis ombris dal cjaminä no savüt. 
Al vai il gno destin 

che al si plate tes oris dal di 

che al scomparis ta l'amont dal orizont, 
al vai par vémi lassát rivá di bessól 

al travuart di dutis lis cjossis vivis e bielis 
de mé vite. 

Al vai il gno destin, 

al vai te grande pás dal cidinór, 

al vai content 

di vemi dät par regál la grande fede 

di sperá. 

Meni 


Vigji Mestron 


66 Mz fin che si e vifs”. Za cent agns, in chel di 
Biliris, al nasseve Meni Ucel (Otmar Muzzoli- 
ni), che cun cheste sclopetade (tipiche di lui) al sie- 
re une des sós famosis sataris: “Sparagnási”. Crude, 
rampide conclusion filosofiche par un concet ancje- 
tant crüt. 
Parce sacrificási, sparagnasi apont; rinunciá al spa- 
gnolet o a di un tai cui amis, o a une bocjade sala- 
cor grasse, ma tant buine, nome par vivi cualchi an 
di plui? E vivilu, cemút? E dopo? ... 
Chest al jere Meni. Une vite *vivude", la só. E conta- 
de, partecipade; disegnade cun tante ironie, ma so- 
redut cun passion, cun lancúr, a cúr viert. 
Scomencant di chés lirichis nostalgjichis che la lon- 
tanance dal Friül (presonir tes Africhis) i faseve 
sclopá dentri. Po dopo, tornát chenti, une produzion 
leterarie plene, seguitive, sflandorose. L'incuintri cun 
pre Bepo Marchet, il Mestri dai mestris; la adesion a 
“Risultive”, cortesele frescje di scritórs nostrans, e 
une grampe vivarose di amís lu finissin di stimolá, di 
sticà. E Meni si lasse puartä, si lasse cjapä la man di 
chel so spirt libar, curiós, garbut chel tant che al co- 
vente par cuingä la vite; chel spirt di osservazion che 
i fas fondi il curtis (anzit, il penäl) tal cür dal Fridl, 
di Biliris e de só int par une anatomie rampide, a 
voltis frede, ma mai distacade. La poesie satiriche e 


215 OTUBAR 


je la só specialitát, la creme dal pinsir, il so pan e 
companadi. Tune sclopetade poetiche di a pene tré 
(D viers ("Valutazions"), Meni ti traspuarte cence che 
tu ti inacuarzis dal lirisim plui romantic a la plui sar- 
castiche satire: “Vincj agns: robonis! Jo ti vevi te, tu 
tu mi vevis me. A pensái ben, no vevin cuissa ce.” 
Ma ancje in prose la vene di Meni e je dute di gjol- 
di. Baste vierzi “País”, la che al à fotografät für par 
für chel Biliris che i roseave il cúr co al jere lontan, 
la só int, la só pas. ("Al jere un paisut che a mi mi 
dave dut” Al disara, dopo il taramot). 

E - dafonts, ma no ultin - il Strolic, il so Strolic, la 
creature amade tant che il fi che nol a vút, covade e 
nudride par disevot agns cun dute la cjarie carisma- 
tiche e umane di un spirt salvadi e mugnestri insie- 
me, ma simpri trasparent. Meni al e fat cussi. "Muri, 
fin che si e vífs!”, par restá vif tal cúr dai amis. Man- 
di, Mestri! 

Su les tós monts, Pre Toni 


Alida Pevere 


Fevelade di Verzegnis 


Vué a Val e Rualp, 

il cil al vai. 

Nissun ator, 

ognun sierät tal so dolór. 
I práts, pre Toni, 

e cjantin al creät: 

rosutes di mil colors 

ju dn fodràts; 

e les tós monts, 
vuardianes sui toi país, 

e son clares pui di simpri: 
e je gnove lûs di là dai niti... 
Ca sü, tu ses, 

par chel 

che cul cür al scolte! 

...Su le puarte de glesie, 
cence fá sunsür, 

e je nassude le tó viole: 

le semence e à za florit, 
al e vif il tô pinsîr! 

Ducj i Sants 

I MUARTS 

S. Just Martar 

S. Carli Borromeo Vescul 

Ss. Martars di Aguilee 

S. Lenart Rimit 

S. Ernest Abat 

S. Gofrét Vescul 

S. ORESTE MARTAR 

S. Leon il Grant Pape 

S. Martin Vescul 

S. Josafat Vescul 

S. Diego Frari 

S. Clementine Martare 

S. Albert il Grant Vescul 

S. MARGARITE DI SCOZIE REGJINE 
S. Lisabete Regjine di Ongjarie 
Dedicazion de Basiliche Vaticane 
S. Matilde Muinie 

S. Otavi Martar 

La Madone de Salút 

S. Cecilie Vergjine 

FIESTE DI CRIST RE 

S. Crisogun di Aquilee 

S. Catarine di Alessandrie M. 
S. Dolfine Vedue 

S. Valerian di Aquilee Vescul 
S. Mansuét Vescul 

S. Saturnin Vescul 

I DI AVENT 

Sant 
Proto 


Gabriella Brumat Dellasorte 


Fevelade bisiache 


L: capeleta de Sant Proto la xe de ani anorum ‘n 
tal pra' de la via Romana a Sant Canzian, fursi i 
la ga fata 'n tal secolo XVI o XV. La xe pizula e sen- 
sa pretese, ma drento de ela se pol vedar una roba 
tant, tant inportanta: un toc del pavimento de mo- 
saico de la capela fata su la tonba del martire Proto 
in tal secolo IV. Proto al iera al mestro dei fradei 
Canziani, copadi tal 304 par via della fede cristiana, 
che la iera pruibida al tenp de l’inperador Dioclezia- 
no. I tre fradei i iera stadi sepelidi poc lontan, in ta 
'na fosa sola, vizin de 'ndove che ades xe la cesa pa- 
rochial. In tai ani Sesanta al conpiant prof. Mario Mi- 
rabella Roberti al ga fat scavi cu i studenti de PUni- 
versita de Trieste e al ga scopert la cella memoriae 
(cioč la capela funeraria) de Proto e la basilica che 
iera stata fata su la tonba dei Canziani; pense che al 
ga trova la tonba ancora cu i osi drento! Cussi, gue- 
la che iera pia legenda la xe deventada storia vera! 
In ta la capela de Sant Proto se pol vedar do sarco- 
fagi de piera, un xe guel de Proto, guelaltro de Sant 
Crisogono, vescovo de Aquileia, copa l'ano prima e 
sepeli ‘n tal stes cimiterio. 

Considerazions 


Aldo Tome 


D cuant che il gno cjaf si e disvistüt di ducj i cjavei, 
no mi covente plui di dopra tantis peraulis e múts 
di dî come: o ai i cjavei rivilits, o ai i cjavei sgardufáts, 
mi si son ingropáts i cjavei, o ai i cjavei a curdelis, o 
soi dut dispetenát, o vuei petenámi cu la mascagne. 
Mi plasarčs petenámi cu la rie in bande o intal miec. 
O ai i cjavei che mi colin ju pai voi, o podarčs fämi 
lis strecutis, mi fás fa i ricots, mi peteni cui cjavei 
slissotáts. O volarès fàmi cualchi onde vie pal cjäf. I 
cjavei mi cressin masse, o vuei lassámi vigni i cjavei 
luncs, mi tocjarà fami scurtá i cjavei, o vuei petenä- 
mi cu la code di cjaval. O vuei fâmi il “tirabaci” intal 
cerneli. O ai viodút che mi e vignude la cleriche, a 
scomencin a colámi i cjavei, mi soi distimplát. La mé 
sassare e scomence a grisä, o volarčs piturámi i cja- 
vei. O ai un cos di cjavei, la mé cjavelade e je come 
un barac. Mi si srarissin i cjavei. O ai i cjavei a lacjis, 
mi an cjapat pal cuf, mi an tirát pai cjavei, mi soi 
onzút i cjavei, mi son vignúts i cjavei drets. Mi soi 
metüt lis mans intai cjavei. O ai un diaul par cjaveli, 
o soi sudát une gote par cjaveli, o ai i cjavei che mi 
montin su lis orelis. O ai i cjavei cu la schelfe. I cja- 
vei mi cuvierzin la cadope, o ai i cjavei strafonts, o 
scugni lavämi i cjavei. Mi tocje la dal barbir. O ai di 
tosami la cadope, o volarčs tosámi a spacete, mi fâs 
tosá come un cocon, mi fás tosá cu la sfumadure al- 

te. No vuei che mi fasin scjalins su pe cope... 

Dopo che o ai il cjaf dut crot, no mi covente plui il 
pietin, no mi covente plui la brilantine, no piert plui 
minúts par petenámi e no ai plui dibisugne di doprä 
lis detulis e i múts di dí che o ai poiát ca sú disore. 
Duncje, dopo che o ai la crepe nete, o sparagni 
timp, peraulis e... carantans! 


Biar 


Maria Minin Durat 


soi un póc strache e o polsi sui scjalins di cjase 
mé. O respiri a plene bocje chel bon aiarut che al 
ven jù de Culine de Crös cisicant tra i ramac dai arbui. 
Mi puarte il profum dal calicant miscligát a chel dal 
pan a pene disfornát, odór di fum e di polente. 
Di colp si stramude in aiarin e si sintin il sivilà de li- 
torine, une musiche lontane, un mierli che al cjante 
e il sun des cjampanis di Montreál (segn di bon 
timp)... ce pás! 
No si po vivi cence aiar, si sa, e in plui ti fas gustá 
ancje tantis emozions... 
... Di buride e passe une automobil cuntune musi- 
che avonde rumorose e e romp l'incjant... Alore no 
mi reste che torná in cjase par respirá, o podin di 
cussi, aiar viziát. 

Un macet di rosis 
seconde man 


Renza Pagani 


ussi me án contade. 

Si sa che i furlans a son une vore imberdeáts 
cuant che a an di fà augúrs o compliments, ma 
metúts a lis stretis a san superási. 

Ancje il gno om al e un di chei, no si vise mai di fa 
augúrs e compleans. 

Un an, ancje se O savevi cemút che si compuartave 
o comencai a disi: 

"No pratint tant, ma un augdr e une rose di cjamp mi 
plasarčs včle ai miei trente agns." 

Rivade la zornade e dute sperancose o spietavi che 
mi disčs alc in merit. 

Passe la matine, ven misdi, rive la sere, no si vise di 
dimi nuie. Dopo cenit si preparave par lá für a une 
riunion. Alore in lipare parce che aromai no si sarčs 
plui visàt o comengai a inrabiámi e a disi sù di dut: 
“Nancje visäti di fämi i augúrs, no ti vevi domandät 
zoiis, viacs o vistits costós, mi sarčs contentade di 
une rosute di cjamp." 

Stavi durmint, cuant che a un ciert pont mi sint 
clama: 

“Sveiti, sveiti un moment!" Cui voi sieráts e simpri in- 
rabiade, invezit di rispuindi i doi une rugnade, ma 
par nuie scomponút al continue a clamámi e a dimi: 
"Vierc i voi, sveiti!” A tante insistence o fás ce che al 
dís. Par un moment no capis nuie, forsi mi stoi in- 

sumiant, pardut la che o ziravi i voi o viodevi rosis. 
Metintmi in senton, dopo un moment, mi soi rindu- 
de cont che, devant di me, o vevi un grandissim ma- 
cet di flórs e Porloi al segnave miezegnot mancul doi 
minúts e tal stes timp il gno om mi diseve: 

"Tancj augürs!” 

O scugni dí che dute la rabie che o vevi e jere spa- 
ride e cuntune grande ridade lu ai ringraziát. Tal stes 
timp mi e vignude di fäi une domande: 

"Dula ástu cjatät chest macet intune ore cussi tarde? 
” E lui, come che e fos la robe plui normál dal mont, 
mi à rispuindút: 

“O soi passát tal bar dal país e li sul banc al jere un 
vás plen di rosis. I ai domandát a la ustere se mi po- 
deve regala une e je, zentil, mi à dit - Puarte vie dut 
- e cussi tes ai regaladis." 

No savevi se ridi, o sintimi ufindude di vé vüt un 
regál di seconde man. 

Pensant ben pero no crót che nissune vedi vüt un 
regál di complean cussi origjinál. 

Tal freit di Sudbury 


(a Vittorio Centis) 


Eddy Bortolussi 
Fevelada di Sant Vit 


Al e freit 
d'unviar a Sudbury. 


Freit e plen di neif ! 


Neif scura, 
neif sporcia, 
neif inglassada 
e sclissada 

pa la strada 
duta l’unviar. 


Neif par dut ! 


Su ogni ciasa, 
su ogni strada 
su ogni miniera 
di nichel... 


Sou che tu, 

Vitorino, 

ti podevis 

pensà di plantà, 

in banda 

da la puarta di ciasa, 
a Sudbury, 

una vit di ua fraula 
partada dal Friül. 

Ua fraula 
di Braida Botaris 
di Ligugnana... 


Ua fraula dal to pais ! 


Viodila cressi. 
Viodila fluri. 
Viodila diventá 
sidina, di par di, 
rap di ua madura, 
tal freit di Sudbury. 


„ A,scotedet 
aforisims 


di Vigji Mestron 


Feminis 

“Ce fortunat che al e, ve, siór plevan 
che nol a femine a fäi il cichet!” 

“Ma jo o ai sposát la Glesie, benedet, 
e o ai cussi ancje jo ...une Madone!” 

“Ma ché no da fastidi, no i tontone!” 

Sant Romedi 
Pors 


Barbara Cinausero - Ermanno Dentesano 


L: presince storiche dai predatôrs in Friûl e je do- 
cumentade cun sigurece, ancje se e je stade stu- 
diade in müt póc avuál e pôc insot, fale un recent 
studi di Pier Carli Begot che si interesse di lófs. 

Par chel che al rivuarde i ors, o savin che fin a pócs 
agns indaúr no 'ndi jerin intal nestri teritori e nome 
cumo si àn notiziis di cualchi lór passac. Par vieri, in- 
vezit, Pors al jere un component normál dal ambient 
ma al fo planc a planc eliminát, tant che bielza inte 
seconde metát dal secul XIX, la só presince e jere 
considerade ecezionál. 

Za fa cualchi an al fo publicat un studi avonde inte- 
ressant su la presince storiche dal ors in Cjargne, ma- 
ssime intal Cjanál di Guart e intal dulintor. Di cheste 
vore o vignin a savé che la bestie e jere ben presinte 
in ché zone e che la ultime e fo copade intal 1842 a 
Prát di Cjargne. Prime, un ors al jere stát copát a Noia- 
riis tal 1771 e un altri intal Cjanal di Racolane tal 1820; 
Pan dopo un a Fors di Sore e intai agns 1830 e 1840 
dongje di Dogne. L'ultin al fo copat a Sauris dal 1911. 
Cun di plui al fo vioddt a Diec, a Sapade, des bandis 
de Sele di Cerescjatis, a Studene, intal Cjanal di Sant 
Pieri e dulinvie de Val Celine. In chestis montagnis a 
vevin di jessi cetantis di chestis bestiis! O savin che 
Pultin ors al fo copat e imbalsamat tal 1853 inte zone 
dal Cjansei. Si conte ancje che Jacum di Denél, Fedo 

di sorenon, che al stave a Claut e al muri a 89 agns tal 
1855, a 'ndi vedi copat cence mancul 25. 

Cheste bestie č a lassát lis sós olmis ancje inte topo- 
nomastiche e cussi inte nestre regjon o cjatin dispes 
i nons Ors e Orso, ma ancje un Orse. A comparissin 
ancje i nons alteráts di Orsaria, Orsera, Orsario e Or- 
sarol e il compost Mazalorso. Nons simii si cjatin 
ancje intes areis di lenghe todescje e cussi a Sauris o 
vin Barvol e Pervole, a Timau Pernpot e Perengong 
e a Pontebe Bárentratel. 

Si che duncje, par protezisi de bestiis ferocis la int e fa- 
seve preieris tant che i “preenti”, che a someavin plui 
a striaments che a preieris, tant al è vêr che la Incuisi- 
zion e fase ancje cualchi proces par cheste cuistion. 
Ma, soredut, a vignivin edificadis gleseutis e anconis 
avodadis ai sants protetórs, massime Antoni abát e Do- 
meni. Tacát di Nert, o cjatin invezit la capelute di Sant 
Romedi, che di jč al a cjapát il non ancje un puintut; 
ancje cheste dedicazion e à la stesse motivazion. Par 
di il ver si trate di une dedicazion avonde rare e nus 
somee che inte nestre regjon e sedi uniche. 

Ma cui jerial Sant Romedi? 

Romedi, seont la liende, al jere un grant siór di 
Thaur, dongje Innsbruck. Tornant di un viac a Rome, 
viers la fin dal IV secul, si incuinträ a Trent cul ve- 
scul Virgjili e si decide a deventa rimit. Al regala du- 
te la só robe aes Glesiis di Trent e di Augsburg e si 
ritira di bessól inte Val di Non. La liende e conte 
ancje che une volte al incuintra un ors e che chest al 
divorà il so cjaval e inalore il sant lu imbrena e lu do- 
pra tant che cjaval. Si conte po che, cuant che il sant 
rimit al muri, une cjampane de catedrál di Trent e 

tacá a suná di bessole e di in ché volte il tor si cla- 
me “cjampanili di Sant Romedi”. Dongje Sanzeno, 
parsore di un creton, al fo plui tart tirát sü un san- 
tuari avodát al sant. Al e un dai plui biei santuaris dal 
Trentin e us consein di lá a viodilu. 


Paular 


Angelo Bertoia 
Fevelada di Sant Vit 


Viars sera... 
lùs flapa 

sui cres 

lavàs dal timp 


e fum 

di nulis blanciis, 
tra puins di ciasis 
sparnissadis tal vert 
dilunc i mons... 


Da l'eterna fresciessa 
dal limpit Ciarso... 
un ciant di pàs 

al caressa l'Inciaroi 


e da Sant Vit (Glesia Parochiàl) 
cour d'acuila 

dal pais... 

lamp di paradis: 

Paulàr! 

a Barba Bortul 
La disubidienta 


Aldo Tome 


Fevelada di Mania 


gni di al si pierdeva via a tigni di voli li siós gja- 

linis, barba Bortul. A li vardava e a li tornava a 
varda par sigurasi ch'a vessin sempri ogni roba intal 
sio post: ch'a no scjarsisassin cu la pluma; ch’a no 
cutigassin; ch'a no vessin smamit la cresta e li bar- 
betulis; ch'a no vessin cjapat i cimers... Al conosseva 
che ch'a era pi pognadrisa; chč ch'a mangjava a 
scroc; ché ch'a si era apena screada; ché ch'a no era 
mai bastanca passuda... 
Ogni dopo misdi a i spalancava il portel dal gjalinár 
par concedighi cualchi cuart d'ora di libertát intal sio 
grant curtif. Al controlava chi il porton al fos ben 
serát par chi, nissuna podes sbicjá four inta la strada 
a piriculá. Co | vierzeva il gjalinâr, dutis chés bestiis, 
a corevin spasemadis in cercja di ale da passisi: un 
grilo, una cavaleta, un moscjon, una ruia, una muni- 
ca, un vier, cualchi copa di erba... Lui al guardeava 
par ch’a no rivassin a becotä intai vas dai gjeranius 
da la sio Lussia chi, alora si, a la varčs sintuda a 
cjantä da gjal... Un di, una da li siós gjalinis, a è ri- 
vada a lupa il porton in sfesa e a e coreta four fuga- 
da inta la strada. Propit in chel moment, a steva pa- 
ssant una moto a mata velocitát e a € passada, cun 
dutis dos li rodis, sora di ché pora gjalina ch’a e res- 
tada sfertaiada. Il fantat, paron da la moto, al a fat li 

rundulis par cjera, par furtuna cenga fási nissun dam 
intor di lui. Ma, imbilát, apena jevát in pie, al A rin- 
curát su la gjalina e, tigninla par li catis, al e coret 
dentri inta chel curtif, par reclamá. Al si e fat dongja 
di barba Bortul e, cun bruta maniera, a i à dit: “Esi 
vostra chista gjalina?" Lui, dopo aveila ben controla- 
da, a i à rispundüt: “No, fantat. Li més a àn dutis i 
bugjei par dentri!” 


Laiar 


Maria Mazzon 


Jo o vif parce che tu tu ses aiar. 

Tu no tu fasis rumór, no ti viól, no ti cjapi, 
tu no tu puedis scjampá vie. 

Alore, o ai il dové di tigníti net. 





La Ciesa de le Grassie 


Dicembar 


1 L S.Eligji Vescul 
2 M S. Cromazi di Aquilee Vescul 
3 M S. Francesc Saveri Predi 
4 J S. Barbare Martare 
3 5 V S. Dalmazi di Pavie Vescul 
6 S S.Nicolau di Bari Vescul 
7 D 1 DI AVENT 
8 L La Madone Inmacolade 
9 M S. Sir Vescul 
10 M La Madone di Laurét 
11 J S. Damás Pape 
© 12 V S. Joane di Chantal Vedue 
13 S S. Luzie Martare 
14 D III DI AVENT 
15 L S. Venanzi Fortunat di Cenede Vescul 
16 M S. Delaide Imperadore 
17 M S. Lazar Vescul 
18 J S. Grazian 
€ 19 V S. Dario Martar 
20 S S. Liberát Martar 
21 D IVDIAVENT 
22 L S. Flavian Martar 
23 M Ss. Vitorie e Anatolie Martaris 
24 M S. Irme Badesse 
25 J NADAL DAL SIGNOR 
26 V S. Stiefin Martar 
6 27 S S. Zuan Apuestul 
28 D SS. NOCENTS MARTARS 
29 L S. Tomás Becket Martar 
30 M S. Anastasie di Aquilee Martare 
31 M S. Silvestri Pape 

La Ciesa, . 
Grassi 


Fevelade di Grau 


Biagio Marin 


Da seculi sta ciesa senpre in pie: 
quante femene site, a mane giunte! 
Scoreva como un rio l'Ave Marie 
da quele bocbe smunte. 


Gno nona, stanca dei so tanti crussi 
a le Grassie la ndeva per la pase; 

le colone canteva piti persuase 

in Vi tramunti russi. 


Quel canto ciaro a nona “i deva Vale, 
quel ino alto la porteva via 

e Vandeva lisiera drio la ssia 

de la Madona in quel siel vesperale. 


Se nutriveno de pan e puisia, 
de salmi larghi e de preghiere 
e de silinsi grandi ne le sere 
có i ánzuli ne feva conpania. 


Gera musiche l'áneme intonàe 

alla luse del sol e de la luna 

nel tanto travagiá de le zornae 

ne la stanchessa có la note inbruna. 


Per quel visusso fin de mamoleta, 
per quel suriso d'alba za rosao, 
el cuor se soleveva como prao 
dopo la piova queta. 

In quel silensio contignuo, gno nona 
la cateva T so posso, el so zardin: 

el fiuriva de ruose e rosmarin 

che, devota, ela ufriva a la Madona. 

Sante Sabine 


Sante Sabide? 


Barbara Cinausero - Ermanno Dentesano 


Poc di Sant Zore de Richinvelde la glesie e je 

avodade a Sant Urban e Sante Sabine. Ancje du- 
linvie dal Tiliment, dongje Gleriis e salte fúr cheste 
sante, la che une intire borgade e puarte chest non 
e ancje culi la glesie parochiál e je avodade ae san- 
te e cun di plui a Sant Stiefin. Po daspo, intal Borc 
Fontane, tacat di Sant Vit, le cjatin inmo intune an- 
cone e intune pale de glesie. 
La liende e conte che Sante Sabine vergjine, cuant 
che si converti al cristianisim, e cjapa la strade di Ro- 
me par ricevi il batisim. Di li e parti pe Galie par ciri 
so fradi Sabinian. E passà ancje par Ravene e po do- 
po e le a Troyes. Culi e vigni a savč dal martiri di so 
fradi e subit daspo e muri, come che i veve do- 
mandat a Diu, intal 288 d.d.C. 
Ma tornin al nestri Fridl. In altris puescj de nestre 
regjon e in cualchi cas ancje in altrö, o cjatin anconis, 
gleseutis o toponims che riclamin Sante Sabide. Par 
esempli a Spilimberc, a Sant Zorc dal Tiliment, a Gorc 
di Tisane, a Frofean, a Guricic, a Porpét, a Risan, a Sant 
Andrat dal Cormór, a Antognan e v.i. Il preseát Gjelmo 
Blasut al a ben spleát cheste cuistion e nus a sclarit che 
ancje intai cás che o vin nomenáts par prins, ven a stái 
in chei des dedicazions a Sante Sabine, si trate simpri 
di Sante Sabide e che il trapas a Sante Sabine al e di 
data jenfri la fin dal Sietcent e i prins dal Votcent. 

Il Blasut nus sigure ancje che chest trapas al e stat fat 
par motifs liturgjics, par vie che Sante Sabide no 
comparis in nissun martirologji; ven a stái che no je 
une sante, o ben e je une sante nome furlane. Cun 
di fat il passac di Sante Sabide a Sante Sabine nol č 
pussibil dal pont di viste linguistic e il so cult nol 
pues jessisi panddt inte nestre regjon. 

O vin dit che e je une sante nome furlane, ma al 
sarčs miór di che no je une sante ma e je dute fur- 
lane. Il cult al diven di fat de antighe usance dal po- 
pul furlan di fà fieste intal di di sabide e cheste usan- 
ce e le indenant almancul fin ae fin dal Cuatricent, e 
in cualchi puest, massime in Cjargne, fin intal Sis- 
cent. Cheste usance e nassč par antic, almancul tal 
TIT secul, cuant che la osservance de sabide e jere co- 
mune intal Ocident cristian, e forsit ancjemo plui in- 
daúr, ven a stái in timp di evangjelizazion. 

Bisugne pero spleá parce che chest cult si inlidrisá 
cussi dafonts inte nestre regjon. La cuistion e je 
avonde ingredeade e, par fale semplice plui che si 
pues, o disarin che il cult a Sante Sabide al e stát par 
antic svicinát a chel di Marie Santissime, come che al 
somee di podé capi in tancj cas che o vin za dit. O 
vin ancje di tigní presint che il cult ae Madone al tra- 
vane dute la tradizion religjose furlane e il rituál 
aquileiés. Une altre motivazion e cjape pit dal fat che 
la evangjelizazion di cheste regjon e fo di marche 
alessandrine, la che i leams cu lis comunitáts di 
ebreus a jerin cetant pencs. Su cheste vene al a ben 
trop studiát il puar Gilberto Pressacco, che nus A 
ben spleát cemút mai che il cult di Sant Marc al e 
cussi fuart in dut il Fridl. 

Dicembar 


Luigi Bevilacgua 


Pal borc cidin, 

a colp, al sclope 

un vosarili di fruts 
ch'a si corin daür 
come uciei spaurits. 
Il soreli si plate 
daúr des montagnis 
e une fumate lizere 
e fusche la glesie. 
La place te ombrene 
e somee grande e lontane. 


Tal scúr ch'al rive 
si sint il sangloc 

de fontane di piere 
ch'e trime di frét. 
Un cjan al baie 

in spiete de lune, 

un funerál di fueis 
si strissine pe strade. 

Sant Nicolau 


Mario Martinis 


Il cult di Sant Nicolau (270-350 cirche) al cjata gran- 
de difusion in dute Europe par vie dai tancj miracui 
e des maraveis che la liende e la agjografie i confe- 
rissin; cognossút pe grande bontát, la devozion par 
Nicolau si disvilupa partint dal VI secul in Orient e, 
daspo, viers il secul XI, ancje in Ocident, cjatant fur- 
tune intune biografie lezendarie scrite di Metone tor 
dal XI secul. Daspo la distruzion, di bande dai mu- 
sulmans, di Myra, citat de Asie Minor li che al jere 
vescul, lis sós relicuiis a vignirin traspuartadis a Bari 
dula che ancjemo vué a vegnin veneradis te catedräl 
fate su pe ocasion in dome doi agns. Sant Nicolau al 
č ancjemo un dai sants plui invocats di tante int e in 
tancj puescj par vie dal so podé di vuarision e i mi- 
racui fats deventant protetor di fruts e di nuvicis, di 
marcjadants, di marinárs, di farmaciscj e di aro- 
matars. Il Sant, che al protec i fruts e ur puarte regäi, 
al A ancje significats plui antics e ancje il fat di sei ri- 
cuardat ai 6 di Dicembar, duncje prime dal periodi di 
Nadal, lu met in relazion cun figuris tipichis des tra- 
dizions pre cristianis che a precedevin il Prin dal an. 
La fieste di Sant Nicolau, no je dal dut disleade de 
usance de Ete di Miec de elezion dal Episcopello e dai 
siei capelans fate dai seminariscj propit ai 6 di Di- 
cembar di ogni an, che a saressin státs protagoniscj 
de grande fieste licenziose dai 28 di Dicembar, chč 

dai Sants Inocents. Sant Nicolau al deventä familiär 
te Europe di centri e di meridion deventant Santa 
Klaus e ancje Babbo Natale te tradizion americane, 
daspo tornade a introdusi in dute Europe. Il stes 
Babbo Natale al palese cierts trats enigmatics in re- 
lazion cu lis stessis tradizions pre cristianis che a Ro- 
me jenfri dai 6 e dai 23 di Dicembar a regjistravin la 
grande fieste dai Saturnái cun banchets, zucs 
proibits, bai, orgjis e ribaltament des funzions te ce- 
lebrazion dal memorial de mitiche Etát di aur dal 
ream di Saturni. E il don divin a Acea Laurentia, ri- 
cuardát tai dis consacráts a Saturni, nol sarčs che il 
don puartát di Sant Nicolau e di chei altris sants di 
Dicembar. Cussi, cul lá dal timp, il Sant che al inau- 
gure il timp dal simbolisim dal solstizi a un més just 
de só conclusion inte Epifanie, al concentre te só tra- 
dizion ancje antighis mitologjiis nordichis fondadis 
su la lote fra il ben e il mal. Cussi, propit in chest mo- 
ment dal calendari dula che la lote si fas plui fuarte 
fra la lüs e la scuretát pal prossimási dal solstizi, Sant 
Nicolau al dome il diaul o i diaui te lór forme di de- 
monis de nature e de vegjetazion, spirts malcuiets de 
incressite, vierzint il cicli dramatic dal solstizi in- 
vernál, lúc de lote e dal contrast jenfri lis fuarcis che 
a guviernin il cosmi e la nature. Par chest Sant Nico- 
lau al e deventát une des plui profondis componen- 
tis dal drame solstiziäl par vie des liendis dadis 
dongje de só figure. Lui che al scufiotá Ario e che al 
vince i aversaris cumo al contraste il demoni, il plui 
grant nemi. Come intes regjons alpinis de Carinzie e 
de Slovenie, ancje se la tradizion si cjatile in ducj i 
País dal centri Europe, ancje tal Friúl setentrionál 

(Valcanál fin a Pontebe e Timau in Cjargne) ai 6 di 
Dicembar ancje in di di vué si fasin lis primis mas- 
caradis dal solstizi cu la jessude di Sant Nicolau, 
presentát come un vescul cun mitrie e pastorál in 
compagnie dal Krampus, sorte di demoni cjavron o 
spirt dai monts (che inte zone di Pontebe si clame 
Spitzparkl invezit tai país gjermanics Knecht Ru- 
precht e in alte Austrie e Tirol lu definissin Klau- 
baus), par solit seguit di une schirie di fruts vistúts di 
diauluts. Si pues imagjinà che la rivade dal Krampus 
tai monts furlans, cui siei impuls di spirt di incressite, 
al podes rapresentá in ciertis localitáts ancje il mo- 
ment simbolic de iniziazion dai zovins, ven a stäi il 
passac dai fantats ae zoventút e propit tal periodi di 
passac rifondazion dal cicli anuál. A Pontebe si fase- 
vin e si vendevin pans che a riprodusevin Sant Ni- 
colau e il diaul, tradizion che duncje e torne tal grant 
simbolisim dal pan come trasmission di energjie di 
vite e che in Friúl al vignive scambiát, secont vecjis 
tradizions, intes ocasions e intes fiestis risolutivis e di 
fonde dal calendari coletif e familiär come a Pasche, 
inte Fieste dai Muarts, tai batisims, intes cresimis, in- 
tes gnocis e intai funerái. 

In Fridl, a Triest, in Istrie, a Flum e tal Carnari (Cra- 
vuazie) Sant Nicolau al puarte regái ai fruts, daúr des 
tradizions dal puest, lant di cjase in cjase o lassantju 
vie pe gnot sul barcon o metintju intune cjalce, intu- 
ne scarpe o intun plat dilunc il so passac cul mussut 
(in cualchi lúc si prepare par lui semule, fen e aghe). 

Al thoch ` 
Nadal 


Luciano Borin 


Fevelada de Caneva 


prosi cuel che i dis cuei che i studia le robe de 
'na olta, cuela del "Thoch de Nadal" (conossest 
anca come "Nadalin") P č una dele tante tradithion 
che l' e ligadhe ala not che, par i cristiani, la capita 
tra 1 vinticuatro e 1 vintithincue de dethenbro, cuan- 
de che I’ è nassest Jesu Banbin. Come scuasi tute le 
usanthe che le capita via par l'an, anca cuesta |’ era 
conossesta, 'ncora prima che vignisse Jesu Cristo su 
‘sta tera, dala dhent che vivea ‘lora cua da noialtri, 
cuande che i Celti i preghea tuti i Dei dei arbui e del 
fuoch parchè i vea ‘na paura mata che al sol al se de- 
studhesse ‘n poch ala olta, e che ‘l fesse cussita mo- 
rir tut cuel che vivea ‘ntel mondo. 

A Caneva, ma anca in tuta la furlania, ‘sta usantha, 
‘nte ‘sti ultimi ani, la se à reduta scuasi a sparir, e ben 
poche !’ è restade cuele fameie che le varda de man- 
tignir, co passion, tute cuele tradithion che i nostri 
veci i ne à assà. 

AI “Thoch de Nadàl” nol è altro che ‘na grossa tho- 
ca de morer o de fagher (scuasi mai dei altri arbui), 
che al paron de casa al ociea cuande che 1 ‘ndea a 
tharpir o a curar thiese. Al dovea esser ‘bastantha 
gros e pien de grop, par podher mantegner al fogo 
par tant tenp. 

'Ntel dopo medhodhì della vedhilia de Nadal, ‘sto 

thoch al vignia mes sul fogher (cuel grant de ‘na ol- 
ta) e parecia par esser inpinthä, prima de 'ndar sul 
let. Tuti i sa che, fin a cualche ano indrio, la Messa 
de medhanot no la vignia fata scuasi in gnissuna 
banda e, massima 'ntele case contadine, se 'ndea a 
dormir bonora. 

Ghe tochea senpro al paron de casa de inpinthar al 
“Nadalin”, dopo “verlo bagnà co ‘na jotha de vin, de 
cuel pi bon. Po dopo al ghin bevea ‘na bocada lu, e 
‘I ghe lo passea a tuti cuei de la fameia. 

L'iera cuesto un moment tant sintio, che 1 vignia fat 
anca co ‘l pinsier de tuti cuei de casa che i era mor- 
ti ‘nte Pultin an. A lori se ghe domandea, in pi dela 
salute, anca 'n bon recolto e che nasesse tanti polan 
e tante bestie 'ntela stala. Se pol ben dir che “sta 
usantha la sie una dele poche che le vien fate in ca- 
sa, parche scuasi tute le altre le vien thelebrade in 
cesa, o co la presentha de tuta la dhent del paes. 
Sul larin, vithin al thoch, non se podhea meter 
gnent, fora che cualche fassa e cualche panesel (de 
cuei usadi dai fioi “pena nassesti), parche “sta roba la 
dovea sarvir par tegner calt Jesu Banbin. Dopo 
medhanot al sarie passa San Jsep, par cior sú cual- 
che brontha o cualche panesel, se ‘| ghe vesse oco- 
rest. 

‘Sto thoch cussita grant, al dovea brusar (anca se no 
drioman), fin ala sera dela vedhilia de Pascueta (la 
'Pifania); par dal bon, al dovea arder par cuei dode- 
se di che i e ligadi, par costumantha, ai dodese mes 
de l'an. La thendro che restea sul fogher, la vignia 
usada par benedir i canp. Al carbon inventhe, al vi- 
gnia mes da 'na banda, scuasi come 'na roba sacra; 

la pi part la vignia butada sul panevin. No manchea 
anca cuei che i metea ‘sti stith ‘nte tre canton dela 
casa, 'nte i sach pieni de sementhe da semenar, sote 
i travi del graner (parche no ciapesse fuoch la casa), 
e anca 'ntel fuoch fat par scaldar i cavalier o par pa- 
rar via al tenporal, insieme co 'n poche de foie de 
uliver, de cuele benedete 'ntela domenega dele Pal- 
me. 

De cuel che restea de ‘sto “Thoch de Nadal”, no se 
podhea far gnent altro; se, dale olte, la parona de 
casa la 'vesse mes cualche brontha 'ntel fer da stirar, 
de sicuro 'nte cuela fameia sarie capita 'n grun de 
desgrathie, par tut l'an novo! 

Nadál 


dal 1957 


Rolando Cassina 


P: no dismeti une vecje e dolorose tradizion che 
si sfadiave une vore a mandále in pension ancje 
chest an su la puarte di cjase si € presentát cun la so- 
lite ma plui bondante cjame di puaretát che Pesem- 
pli e la fuarce dai miei mi vevin educát a frontále 
cun tante pazience, sperance e dignitát par fà in müt 
di tigní lontane la sirene de tristerie che e puarte cun 
l'ingjan viers il pericul de miserie. 

Mi ricuardi il di di Nadàl ma no jere fieste la nestre 
su la taule intai plats une cjace cjalde di mignestre 
preparade cul brüt di dát e dongje un bocon di pan 
al bastave pal gustá da la ore che e mancjave ancje 
la fam tant che par companadi e di ultin come dolc 
natalizi une fete di polente rustide sul spolert e pa- 
reve un vizi. 

Alcant la sedon amaris, cidinis lagrimis a colavin tal 
plat che bielzà puar di so nol pative la zonte dal vai 
di un fantat. 

Lagrimis nassudis di un cúr che al scoltave il grant 
dolór che a provavin i miei gjenitórs a no podé da- 
mi nuie di miór. 

O vevi sedis agns e a ché etát mi cjatavi deventát za 
vieli. 

Une esperience mestre di vite che mi fás tigni alt il 
cerneli. 

Laiar 


Renza Vallentinuzzi 


L’aiar al è un element de nature che mi strie, mi 
móf curiositát, mi spauris e cualchi volte mi met in 
legrece cul só misteri profont. Al va ator pal mont, 
torzeon, cence stracási e al conte, al cisiche, al spie, 
al sa dut. 

Cuant che al à odór di burlac, al ingrispe lis ondis 
dal mar vongolant e lis fis deventá cavalons 
sbrumós che a mugulin e sdrondenin sui scois. 

Al savolte su la rene il savalon, al bute par aiar i 
ombrenons e al drindule di ca e di la lis barcjis sul 
puart. Intant, i cocái, indiferents e sberlufits, a cja- 
tin ripär e polse sui päi di rol che a segnin il canál. 
Al sdavasse intai cjamps i cói di jerbe a pene sea- 
de, lis tamossis di cjanis e i scornos di blave cui lór 
penacuts rossits e balarins. Al plee sot il rogant, a 
mat vie, i spis di forment zal bielza grant, grivis di 
grans. Tontonant rabiós, al cidine il cjant dai gris e 
des cjanis e al fäs scjampä a sotet lis lisiertis, lis pa- 
veis coloradis e dutis lis besteutis. 

Al sfolmene, sivilant dispetós, i ramacs dai arbui, al 
ribalte i nits des passarutis, al compagne lis boras- 
ejadis, i flocs di néf, la criure, la glace intai fossai. 

Cuant che al e ancjemo plui trist e ferbint, al disli- 
drise i arbui plui grancj e secolárs e al discuvierc i 
cops des cjasis fasint cola ju ancje lis gornis. 

Al alce il patüs fasint sgurla la robe picjade a suiá 

sul filistrin e, dispetós e plen di morbin, al disle- 
drose e al ingrume lincúi, bregons e cotui che si 
sglonfin e a sclopetin. 

Une di, cuant che o jeri picule, i miei nonos e lis 
més agnis a jerin daúr a fá la mede; nó frutins o co- 
revin ligriós, cjantant e fasint lis marculis biel che o 
nulivin il bonodór dal fen che dal cjar planc, plan- 
chin al vignive intassát parmis dal pál de mede. 
Mč agne e jere su la piche plui alte e e steve dant, 
braurose, la ultime sistemade a ché sorte di pirami- 
de, cuant che dut un bot e rivä la codebuie e in 
prin e alca su lis cotulis des feminis. La puare agne 
e comencà a gondoli di ca e di là, e procura di im- 
pira la forcje intal fen par tignísi dure, ma lant in 
bande e cola a plomp di la su fin par tiere. 

NÓ fruts o cjaparin tante póre; mé agne par fortune 
no fase tant mal, ma forsit al è par chest che l’aia- 
ron, ancje ore presint, mi spauris. 

Ma, cuant che si cuiete, al sofle fresc e plen di mor- 
bin su lis culinis e planuris, pai práts e par riväi, sot 
un soreli in scjapinele che al cuche e che al rit e in- 
tun cil che al disvoluce i núi. Al cjacare cu lis plan- 
tis e lis rosis e, lizér e dulinciós, al cjarine e al pe- 
tene i fros di jerbe frescje. Zuiatolon e gaiarin, al 
compagne i svoi dai uciei e mil cip cip a jemplin la 
matine impisulide e sclipignade di ploie. O se no, 
curiós, al zire ator des cjampanis che cui lór glons 
a svein la int e la nature sul cricá dal di. Inte siera- 
de, al svintule scjassös insiemit a lis fueis ingrituli- 
dis che a colin e lis fas sgurlá cun mil gjerometis in- 
tune ultime danze. 

Intal bosc, al fás gotigná la rosade dai pins, dai la- 


247 DICEMBAR 


ris, dai faiárs che a plein il cjáf e al puarte il spro- 
fum fuart di peule ator vie pai cjamps e pai práts. 
Cuant che si cuiete e si cidine, si gjolt une pás gno- 
ve e chel vintulin che al reste ti fevele e ti conte lis 
robis che ducj i aiars a cognossin e a san di dut il 
mont. 

SIOrs 
puarS 


Pauli Cerno 


Ai nestris vons ur mancjave dispčs il soreplui ma, 
scuasit mai, il necessari par vivi. 

A lavoravin saldo e a vevin la evangjeliche condote 
di vite di no strassá nancje un frucon di pan. 

Cussi, par secui, no si son mai sintúts puars, sosti- 
gnüts de fuarce dal rispiet par ducj che a vevin ere- 
ditade dai paris cui múts di di, vere scuele di vite e 
di vision dal mont. 

Une des detulis plui istrutivis e je cheste: “No sta dái 
a un a colp dal scaghet, dome daúr des braghessis e 
dal gjilč; spiete che al vierzi bocje e che al pandi ce 
che al a tal intelet”. 

Juste, semplice e plene di sintiment. 

Dal sigúr cheste e je la reson parce che i furlans a an la 
innomine di jessi sieráts. A son inscueláts a sparagná 
ancje lis peraulis; a an imparat a “jessi” plui che a “di” 
ancje se, cualchi volte, no si po jessi se no si à alc di di. 
Alore, in di di vué, stant che ducj, o scuasit ducj, a 
an plui dal necessari e a cirin dome il soreplui e a 
crodin che sól chel al sedi e al pandi chel che a son 
verementri, no si visin di mostrási dabon scaghets 
cun braghessis e gjilés firmáts. 

A son sigúrs che mostrá chel che si a al vueli di 
“jessi” e che un, ancje se nol po e nol sa dí un alc, 
al crót di vé dite dut di se mostrant chel nuie grifát. 
NO, viei furlans, cence volé fà la moral a dinissun, o 

podin confermá che nissun di nó al e puar se nol 
brame il soreplui co al parone il necessari, che, par 
nature, al č vonde póc. 

Di fat al a di plui chel che mancul robis al suspire e chel 
che al brame mancul robis al vara dut chel che al val. 

Par cheste reson il cont de sioretát no si a di fálu cu 
la schirie dai cjamps, dai lúcs o dai librets di sparagn 
che un al po vé cuistát, ereditát o... maridát, ma cu 
la anime di une persone. Se jé e à bramis che a na- 
ssin de só avarizie e no A mai avonde, ancje denant 
di un vuadagn sproposetát, no sara mai contente, 
nancje di une montagne di aur, ma e pitocara simpri 
un alc par incressi chel che e veve ingrumát prime. 

Cheste e je la vere dimostrazion di jessi puar. 

Ogni desideri di vé al nas, di fat, de convinzion che 
propite chel li ti mancjave, nol impuarte dut chel che 
si à se si lu crót insuficient. 

Nancje il bacan plui passút nol a mai vút dut chel che 
al bramave par vie che, ancje se al e sigúr di jessi lat 
parsore di ducj, si sint superát de só avaritát, cussi al 
samee “bacanon” a ducj, ma no a se midiesim. 

Si che duncje tu sarás simpri un puaret se tu varás 
golis no apaiadis e tu sarás un siór se ti bastará no 
vé altris dibisugnis, stant che la miserie si vualme dal 
vai, la sioretàt de serenität dal so jessi. 

I siórs vérs a son chei che a vivin cence clamórs, in 
maniere discrete e misurade, cidins e cence supierbie. 
Vér siór si devente cun fature ma, par deventá un vér 
puaret, baste robá e lavorá di fieste! 

FÙc, 
aghe 


Aldo Tomè 


M: e capitât cincuantesiet agns fa, di sintimi come 
impiä un füc dentri intal stomi dopo vé lupät 
une biele fantate sentade intai scjalins dal cjampanil, 
a pene che le ai cjalade, intun marilamp o ai sintút co- 
me une sflamade che mi a fat deventä di bore lis mor- 
selis e lis orelis, e mi č parút di viodi ancje faliscjis che 
mi svolavin ator. 

Di in ché di, chel fúc no lu ai plui sintút a muri! 
Ogni volte che o tornavi a viodi ché fantate, o sinti- 
vi come imborecási flamis che mi fasevin deventá 
ruane la muse e dentri di me, un calör di paradîs... 
dopo cinc agns i ai domandát di véle cun me par 
simpri; mi è lade drete, mi à dit di si! 

Alore o sin läts intal altär dal Domo e si vin fat ped 
lis veris intal dét dal anel. E cumo, dopo cincuanteun 
agns passáts insieme o vin ingrumát une montagne 
di zornadis scuasi dutis soregladis, o vin vút ancje 
come sclips e plovisinis, ploiis e montanis e ancje 
cualchi slavac che a an provát a distudá chel fúc 
dentri di nó, ma a son stats come cuant che une cja- 
ce di aghe e vül prova a distuda un pignarúl che al 
art. 

